title: ইয়োহানেস কেপলার

text: সরকারিভাবে প্রাগে একমাত্র গ্রহণযোগ্য ধর্মীয় রীতি ছিল ক্যাথলিক এবং ইউট্রাকুইস্ট। কিন্তু রাজদরবারের সদস্য হওয়ার কারণে কেপলার তার লুথারান ধর্মীয় বিশ্বাস পালন করতে পারতেন। সম্রাট তার পরিবারের জন্য একটি সম্মানজনক ভাতার ব্যবস্থা করেছিলেন, কিন্তু রাজকোষ অনেক বড় হয়ে যাওয়ায় নানাবিধ সমস্যার মুখোমুখী হতে হতো এবং মাঝে মাঝেই আর্থিক প্রয়োজন মেটাতে সংগ্রাম করতে হতো তার। মূলত আর্থিক কষ্টের কারণেই বাড়িতে বারবারার সাথে তার সময় ভাল কাটতো না। এর সাথে ছিল সাময়িক অসুস্থতা। কিন্তু রাজদরবারে তার জীবন বেশ আনন্দের ছিল কারণ এখানে তিনি সেযুগের অন্য বিখ্যাত বুদ্ধিজীবীদের সাথে পরিচিত হতে পারতেন, এদের মধ্যে ছিলেন ইয়োহানেস মাতেউস ভাকার ফন ভাকেনফেল্‌স, ইয়োস্ট ব্যুর্গি, ডাভিড ফাব্রিকিউস, মার্টিন বাখাৎসেক, ইয়োহানেস ব্রেংগার এবং অন্যরা। ভাল পরিবেশ পেয়ে তার জ্যোতির্বিদ্যার কাজও দ্রুত এগুচ্ছিল।


title: ইয়োহানেস কেপলার

text: ট্যুকোর মঙ্গল গ্রহের সকল পর্যবেক্ষণ তখন কেপলারের হাতে আসে এবং তিনি বেশ ধীরলয়ে তা বিশ্লেষণ করতে থাকেন, সেই সাথে রুডলফীয় তালিকা তৈরির প্রক্রিয়াও শুরু করেন। ১৬০০ সালের চাঁদ সম্পর্কিত প্রবন্ধে আলোকবিদ্যার মৌলিক নীতি বিষয়ে যা লিখেছিলেন সে নিয়ে শুরু করেন নতুন গবেষণা। চন্দ্রগ্রহণ এবং সূর্যগ্রহণ দুটোরই অনেকগুলো বিষয় ব্যাখ্যা করা যেতো না তখন, যেমন, ছায়ার অনাকাঙ্ক্ষিত আকার, পূর্ণ চন্দ্রগ্রহণের লাল রং এবং পূর্ণ গ্রহণের সময় সূর্যের চারপাশে অস্বাভাবিক আলোর ছটা নিয়ে যে কথা ছড়িয়েছিল তা। এর সাথে সম্পর্কিত বায়ুমণ্ডলীয় প্রতিসরণের বিষয়গুলো সকল জ্যোতির্বৈজ্ঞানিক পর্যবেক্ষণের ক্ষেত্রেই প্রযোজ্য ছিল। ১৬০৩ সালের অধিকাংশ সময় কেপলার তার অন্য সব কাজ বন্ধ রেখে আলোক তত্ত্বের উপর মনোনিবেশ করেন, এই গবেষণার পাণ্ডুলিপি ১৬০৪ সালের ১লা জানুয়ারি সম্রাটের কাছে পেশ করেন যার নাম রাখা হয় "আস্ত্রোনোমিয়াই পার্স অপতিকা" (লাতিন ভাষায় "Astronomiae Pars Optica"), বাংলায় জ্যোতির্বিজ্ঞানের আলোকবিদ্যা সংশ্লিষ্ট অংশ। এই বইয়ে উল্লেখিত বিষয়গুলোর মধ্যে ছিল, আলোর তীব্রতা যে বিপরীত বর্গীয় সূত্র মেনে চলে তার বর্ণনা, সমতল ও বক্র দর্পণ থেকে প্রতিফলন, পিনহোল ক্যামেরার মূলনীতি, এবং আলোকবিদ্যার বিভিন্ন জ্যোতির্বৈজ্ঞানিক প্রয়োগ, যেমন লম্বন ও জ্যোতিষ্কসমূহের আপেক্ষিক আকার। মানুষের চোখ নিয়েও গবেষণা করেছিলেন এবং স্নায়ুবিজ্ঞানীরা মনে করেন কেপলারই প্রথম বুঝতে পেরেছিলেন যে মানব চোখের লেন্স কোন বস্তুর বিম্ব উল্টো করে রেটিনায় প্রক্ষেপিত করে। এই উল্টো বিম্ব কিভাবে সোজা হয় সে নিয়ে তিনি খুব বেশি ভাবার প্রয়োজন অণুভব করেননি কারণ তার মতে আলোকবিদ্যার সাথে এর খুব বেশি সম্বন্ধ ছিল না। অবশ্য তিনি অন্তত এটুকু বলেছিলেন যে, মস্তিষ্কের ফাঁপা অভ্যন্তরভাগে আত্মার কার্যকলাপের কারণেই উল্টো বিম্ব সোজা হয়ে যায়। বর্তমানকালে, আস্ত্রোনোমিয়াই পার্স অপতিকাকে আধুনিক আলোকবিজ্ঞানের ভিত্তি হিসেবে গণ্য করা হয় যদিও এতে প্রতিসরণের সূত্র একেবারে অণুপস্থিত।


title: ইয়োহানেস কেপলার

text: ১৬০৪ সালের অক্টোবর মাসে একটি উজ্জ্বল নতুন সন্ধ্যাতারা আকাশে দেখা দেয়, যদিও কেপলার নিজ চোখে দেখার আগে শোনা কথা বিশ্বাস করেননি। এই নতুন জ্যোতিষ্কটিই ছিল অতিনবতারা ১৬০৪। জ্যোতিষ শাস্ত্রে ১৬০৩ সালের শেষ একটি বিশেষ গুরুত্ব বহন করতো। বৃহস্পতি এবং শনি গ্রহ আকাশে মোটামুটি একই স্থানে দেখা দেয় প্রতি ২০ বছর পরপর। এই ঘটনাকে বলে মহা গ্রহসংযোগ। জ্যোতিষীরা হিসাব করে আরও দেখেছিলেন যে প্রতি ৮০০ বছর পরপর আকাশের একটি নির্দিষ্ট স্থানেই এই গ্রহসংযোগ ঘটে। এই স্থানটি অগ্নিত্রিভুজ (fiery trigon বা triplcity) নামে পরিচিত যা আসলে মেষ, সিংহ ও ধনু রাশির সম্মিলিত রূপ। ১৬০৪ সাল থেকে প্রতি ২০ বছর পরপর আকাশের এই অগ্নিত্রিভুজেই মহা গ্রহসংযোগ ঘটবার কথা। সময়ের সাথে সাথে গ্রহসংযোগের অবস্থান পরিবর্তিত হতে থাকবে এবং ৮০০ বছর পর আবার সেই অগ্নিত্রিভুজে ফিরে আসবে। জ্যোতিষী ও সে সময়কার সাধারণ মানুষেরা বিশ্বাস করতেন যে এই ৮০০ বছরের চক্র যখন নতুন করে শুরু হয় তখন খুব গুরুত্বপূর্ণ কিছু একটা ঘটে। তাদের দাবী অণুসারে ১ সালের দিকে যে অগ্নিত্রিভুজ সংযোগ শুরু হয়েছিল তার পরই যিশু খ্রিস্টের জন্ম হয়, ৮০০ সালে পশ্চিম ইউরোপ এবং ইউরোপীয় মধ্যযুগের সংজ্ঞা নির্ধারণকারী মহারাজা শার্লামাইন রোমান সম্রাজ্যের সম্রাট হিসেবে অভিষিক্ত হন। সেই ধারাবাহিকতায় ১৬০৩ সালের পরেও গুরুত্বপূর্ণ কিছু ঘটবে বলে আশা করছিলেন সবাই।


title: ইয়োহানেস কেপলার

text: আর কেপলার যেহেতু সে সময় রাজ-জ্যোতিষী ছিলেন সেহেতু এ নিয়ে তার কিছু বলাটা ছিল অবশ্যম্ভাবী। দুই বছর পর "দে স্তেলা নোভা" ("De Stella Nova") বইয়ে তিনি এটি বর্ণনা করেন। অসংখ্য জ্যোতিষীর ব্যাখ্যা তখন চারদিকে ছড়িয়ে পড়েছিল, কিন্তু কেপলার সেগুলো গ্রহণের পরিবর্তে সংশয়বাদী দৃষ্টিতে নতুন তারাটির জ্যোতির্বৈজ্ঞানিক গুণাবলি বিশ্লেষণের চেষ্টা করেন। লক্ষ্য করে দেখেন, এর দীপ্তি দিনদিন কমে যাচ্ছে, তারাটির উৎপত্তি কিভাবে হচ্ছে সে নিয়েও একটি ব্যাখ্যা দেয়ার চেষ্টা করেন এবং লম্বন পর্যবেক্ষণ করা যায়নি বলে তারাটি স্থির তারাদের খ-গোলকে অবস্থিত বলেও মন্তব্য করেন। এরিস্টটলের যুগ থেকেই ধারণা করা হতো খ-গোলক সুস্থির এবং অপরিবর্তনীয়, কেপলার সেই গোলকে একটি নতুন তারার জন্ম হয়েছে বলার মাধ্যমে অণুকল্পটিকে প্রশ্নের সম্মুখীন করেন। পরিশিষ্টে তিনি পোল্যান্ডীয় ইতিহাসবিদ ও কবি লরেনত্যুস সুসলিগা-এর করা সাম্প্রতিক কালপঞ্জি নিয়ে একটি আলোচনা যোগ করেন। লরেনত্যুস সুসলিগা বলেছিলেন, যিশুর জন্ম ১ সালে নয় বরং খ্রিস্টপূর্ব ৪র্থ অব্দে। কেপলার হিসাব করে বলেন, এই যদি সত্যি হয় তাহলে ১৬০০ বছর আগের মহা গ্রহসংযোগের মাধ্যমে ৮০০ বছরের চক্র শুরু হওয়ার সাথে বেথলেহেমের তারা উদিত হওয়ার সময় খুব ভালভাবে মিলে যায়।


title: ইয়োহানেস কেপলার

text: কেপলার ট্যুকোর অধীনে মঙ্গল গ্রহের কক্ষপথ নিয়ে গবেষণা করার সময় গ্রহীয় গতির প্রথম দুটি সূত্র সম্পর্কে ধারণা পান যার চূড়ান্ত রূপ প্রকাশিত হয় "আস্ত্রোনোমিয়া নোভা" (নতুন জ্যোতির্বিজ্ঞান) নামক বইটিতে। তিনি ইকুয়েন্টের সাহায্যে মঙ্গলের কক্ষপথের বিভিন্ন রূপ বারবার হিসাব করেন যদিও কোপের্নিকুস তার সৌরকেন্দ্রিক মডেলের মাধ্যমে ইতিমধ্যে ইকুয়েন্টকে বাতিল করে দিয়েছিলেন। কেপলার এই হিসাবের মাধ্যমেই এমন একটি মডেল তৈরিতে সক্ষম হন যার সাথে ট্যুকোর পর্যবেক্ষণের সর্বোচ্চ পার্থক্য মাত্র ২ আর্কমিনিট, যা গ্রহণযোগ্য সীমা। তারপরও জটিল এবং কিছুটা ত্রুটিপূর্ণ ফলাফল তাকে সন্তুষ্ট করতে পারেনি, কারণ কিছু কিছু ক্ষেত্রে মডেলের কয়েকটি বিন্দু পর্যবেক্ষণ থেকে প্রায় ৮ আর্কমিনিট দূরে সরে যাচ্ছিল। চলিত জ্যোতির্বৈজ্ঞানিক পদ্ধতির মাধ্যমে সঠিক মডেল তৈরিতে ব্যর্থ হয়ে অবশেষে উপাত্তের সাথে ডিম্বাকার মডেল মেলানোর চেষ্টা শুরু করেন।


title: ইয়োহানেস কেপলার

text: বিশ্ব সম্পর্কে কেপলারের ধর্মীয় দৃষ্টিভঙ্গিতে সূর্যই ছিল সৌরজগতের গতিদায়ক শক্তির উৎস এবং ঈশ্বরের প্রতীক। উইলিয়াম গিলবার্টের "দে মাগণেতে" (১৬০০) বইয়ে পৃথিবীর চৌম্বক আত্মার যে ধারণা প্রকাশিত হয়েছিল তার সাথে নিজের আলোকবিদ্যা সংক্রান্ত গবেষণা এক করে এর একটি ভৌত ভিত্তিও দাঁড় করিয়েছিলেন তিনি। সূর্য থেকে বিকিরিত গতিদায়ক শক্তি (বা গতিদায়ক "প্রজাতি", motive species) দূরত্বের সাথে সাথে কমতে থাকে যে কারণে গ্রহ সূর্যের কাছে এলে দ্রুত এবং দূরে গেলে অপেক্ষাকৃত ধীর গতিতে চলে। এই অণুমিতি গণিতের সাহায্যে জ্যোতির্বিদ্যার নিয়মনিষ্ঠা প্রতিষ্ঠা করেছিল। পৃথিবী এবং মঙ্গল গ্রহের অণুসূর ও অপসূর পরিমাপের মাধ্যমে তিনি আবিষ্কার করেন যে, কোন গ্রহের গতির হার সূর্য থেকে তার দূরত্বের বর্গের ব্যস্তানুপাতিক। অবশ্য পুরো কক্ষপথের জন্য এই সূত্রের সত্যতা যাচাই করতে অনেক পরিমাপের দরকার ছিল। তাই ১৬০২ সালের মধ্যে সূত্রটিকে তিনি জ্যামিতিক রূপে নিয়ে আসেন: "গ্রহগুলো সমান সময়ে সমান ক্ষেত্রফল অতিক্রম করে" যা কেপলারের গ্রহীয় গতির দ্বিতীয় সূত্র নামে পরিচিত।


title: ইয়োহানেস কেপলার

text: এরপর তিনি জ্যামিতিক ব্যস্তবর্গীয় নীতির সাহায্যে এবং ডিম্বাকৃতির কক্ষপথ ধরে নিয়ে মঙ্গলের পুরো গতিপথ হিসাব করার অভিযানে নামেন। অন্তত ৪০ বার ব্যর্থ হওয়ার পর অবশেষে ১৬০৫ সালে বুঝতে পারেন কক্ষপথের প্রকৃত আকৃতি উপবৃত্তের মত। উপবৃত্তের চিন্তা মাথায় আগেও এসেছিল, কিন্তু সেক্ষেত্রে ব্যাপারটা খুব বেশি সোজা হয়ে যায় যা পূর্বের জ্যোতির্বিদদের বোঝা উচিত ছিল- এই ভেবে তিনি ক্ষান্ত থাকতেন। মঙ্গলের উপবৃত্তাকার কক্ষপথ পরিমাপের পরই তিনি সিদ্ধান্তে আসেন যে, "সকল গ্রহ উপবৃত্তাকার কক্ষপথে ঘোরে, যেখানে সূর্য থাকে উপবৃত্তের একটি ফোকাসে"- এরই নাম কেপলারের গ্রহীয় গতির প্রথম সূত্র। কিন্তু কোন সহযোগী নিয়োগ করেননি বিধায় মঙ্গল ছাড়া অন্য কোন গ্রহের কক্ষপথ আর পরিমাপ করা হয়নি তার। এই বছরের শেষ দিকে আস্ত্রোনোমিয়া নোভার পাণ্ডুলিপি রচনা শেষ করেন যদিও ট্যুকোর পর্যবেক্ষণ (যা তার উত্তরসূরীদের সম্পত্তি) ব্যবহারের কারণে সৃষ্ট আইনগত জটিলতায় পড়ে ১৬০৯ সালের আগে এটি বই হিসেবে প্রকাশিত হয়নি।


title: ইয়োহানেস কেপলার

text: আস্ত্রোনোমিয়া নোভা শেষ করার পর কেপলারের মূল কাজ ছিল রুডলফীয় তালিকা শেষ করা এবং এর উপর ভিত্তি করে একটি পূর্ণাঙ্গ এফিমেরিস (যাতে জ্যোতিষ্কসমূহের অবস্থান লিপিবদ্ধ থাকে) প্রণয়ন। এর কোনটিই অবশ্য অদূর ভবিষ্যতে শেষ হয়নি। এ সময় কেপলার ইতালীয় জ্যোতির্বিদ জিওভান্নি আন্তোনিও মাজিনি-র সাথে সহযোগিতার চেষ্টা করেও ব্যর্থ হন। তার অন্য কিছু কাজের বিষয়বস্তু ছিল কালপঞ্জি, বিশেষ করে যিশুর জীবনের উল্লেখযোগ্য ঘটনাগুলোর তারিখ প্রণয়ন এবং জ্যোতিষ শাস্ত্র। তিনি জ্যোতিষ শাস্ত্রের মাধ্যমে কোন নাটকীয় বিপর্যয়ের ভবিষ্যদ্বাণী করার সমালোচনা করেছেন।


title: ইয়োহানেস কেপলার

text: তার এক সময়কার সহপাঠী "হেলিসাইয়ুস রোজেলিন" জ্যোতিষ শাস্ত্রের উপর বেশি জোড় দিতেন এবং কেপলারের কোপের্নিকুসীয় চিন্তাধারা পছন্দ করতেন না। তারা বেশ কিছু লেখায় একে অপরকে ধারাবাহিকভাবে আক্রমণ করেন। ওদিকে চিকিৎসক ফিলিপ ফেজেলিয়ুস জ্যোতিষ শাস্ত্রকে পুরো বাতিল করে দিয়ে একটি বইই লিখেছিলেন যাতে সমালোচনার প্রধান লক্ষ্যবস্তু ছিল রোজেলিনের কাজ। একদিকে জ্যোতিষ শাস্ত্র নিয়ে বাড়াবাড়ি এবং অন্যদিকে অতিমাত্রায় ঈর্ষাপরায়ণ হয়ে তা পুরোপুরি বর্জন- এই দুয়ের প্রতিক্রিয়া হিসেবে কেপলার "তের্তিয়ুস ইন্তেরভেনিয়েন্স" (তৃতীয় পক্ষের হস্তক্ষেপ) নামে একটি বই লিখে রোজেলিন ও ফেজেলিয়ুসের সাধারণ পৃষ্ঠপোষকের কাছে পাঠান। দুই পক্ষের বুদ্ধিজীবীদের মধ্যে সমঝোতা তৈরির উদ্দেশ্যে রচিত হলেও এই বইয়ে জ্যোতিষ শাস্ত্র সম্পর্কে কেপলারের প্রকৃত দৃষ্টিভঙ্গির পরিচয় পাওয়া যায়। এতে তিনি গ্রহ এবং মানুষের আত্মা কি পদ্ধতিতে মিথস্ক্রিয়া করে সে নিয়ে একটি অণুকল্প হাজির করেন। জ্যোতিষীদের প্রথাগত নিয়মকানুন ও পদ্ধতিকে তিনি দুর্গণ্ধযুক্ত মল ঘেঁটে মুরগীর খাবার সন্ধানের সাথে তুলনা করলেও অন্যদিকে আবার বলেন, বিবেকবুদ্ধিসম্পন্ন বৈজ্ঞানিক জ্যোতিষীর পক্ষে সেখানে একটি হলেও দানা খুঁজে পাওয়া সম্ভব।


title: ইয়োহানেস কেপলার

text: ১৬১০ সালের প্রথম দিতে গালিলেও গালিলেই তার নতুন শক্তিশালী দূরবিনের সাহায্যে বৃহস্পতি গ্রহকে আবর্তনকারী চারটি উপগ্রহ আবিষ্কার করেন। "সিদেরেয়ুস নুনকিয়ুস" (তারকাশোভিত দূত) বইয়ের মাধ্যমে এই আবিষ্কারের খবর প্রকাশের পর গালিলেও কেপলারের মতামত জানতে চান, যাতে তার পর্যবেক্ষণের গ্রহণযোগ্যতা বৃদ্ধি পায়। কেপলার বেশ উৎসাহের সাথে একটি প্রকাশিত পত্রের মাধ্যমে তার অভিমত জানান, পত্রটির নাম "দিসেরতাশিও কুম নুনকিও সিদেরেও" (তারকাশোভিত দূতের সাথে কথোপকথন)। তিনি গালিলেওর পর্যবেক্ষণকে সত্যায়িত করেন এবং জ্যোতির্বিদ্যা, আলোকবিদ্যা, বিশ্বতত্ত্ব ও জ্যোতিষ শাস্ত্রের জন্য এই আবিষ্কারের অর্থ ও গালিলেওর দূরবিন প্রযুক্তির কার্যকারিতা নিয়ে আলোচনা করেন। সে বছরেরই শেষের দিকে "নারাশিও দে জোভিস সাতেলিতিবুস" প্রকাশের মাধ্যমে নিজের দূরবিন দিয়ে দেখা চাঁদ বর্ণনা করেন। এতে গালিলেওর পর্যবেক্ষণ আরো পাকাপোক্ত হয়। কিন্তু গালিলেও কখনও আস্ত্রোনোমিয়া নোভার প্রতিক্রিয়া (যদি আদৌ থেকে থাকে) প্রকাশ করেননি বলে কেপলার বেশ হতাশই হয়েছিলেন।


title: ইয়োহানেস কেপলার

text: গালিলেওর নতুন দূরবিন উদ্ভাবনের খবর পাওয়ার পর কেপলার কলোনের ডিউক আর্নেস্টের কাছ থেকে একটি দূরবিন ধার নিয়ে দুরবিনের আলোকবিদ্যা বিষয়ে তাত্ত্বিক ও পরীক্ষণমূলক গবেষণা শুরু করেন। এর ফলে ১৬১০ সালে একটি নতুন পাণ্ডুলিপি রচনা শেষ করেন যা ১৬১১ সালে "দিয়োপোত্রিকে" (Diopotrice) নামে প্রকাশিত হয়। এতে বর্ণীত বিষয়গুলোর মধ্যে ছিল- দ্বি-উত্তল অভিসারী এবং দ্বি-অবতল অপসারী লেন্সের তাত্ত্বিক ভিত্তি এবং এদের সমন্বয়ে গালিলীয় দূরবিনের উদ্ভব, সদ ও অসদ বিম্ব, সোজা ও উল্টো বিম্ব এবং বিবর্ধন ও লঘূকরণের উপর ফোকাস দূরত্বের প্রভাব। এছাড়া তিনি নতুন এক ধরনের দূরবিনের ধারণা দেন যার বর্তমান নাম জ্যোতির্বৈজ্ঞানিক বা কেপলারীয় দূরবিন। এই দুরবিনে গালিলেওর মত উত্তল ও অবতল লেন্সের সমন্বয় ব্যবহারের পরিবর্তে দুটি উত্তল লেন্স ব্যবহার করা হয় যাতে বিবর্ধন আরও বেড়ে যায়।


title: ইয়োহানেস কেপলার

text: ১৬১১ সালের দিকে কেপলার একটি পাণ্ডুলিপি প্রচার করেন যা তার মৃত্যুর পর "সোমনিয়ুম" (Somnium, স্বপ্ন) নামে প্রকাশিত হয়। এই বই লেখার উদ্দেশ্যগুলোর একটি ছিল অন্য কোন গ্রহের সাপেক্ষে জ্যোতির্বিদ্যা কেমন হবে তা বর্ণনা করে। এর মাধ্যমে তিনি মূলত এমন তত্ত্বের গ্রহণযোগ্যতা তুলে ধরতে চেয়েছিলেন যাতে পৃথিবীকে মহাবিশ্বের কেন্দ্র ভাবা হয় না। কয়েক জনের হাতে ঘোরার পর পাণ্ডুলিপিটি অদৃশ্য হয়ে যায়। বইয়ে গল্পের ছলে একটি রোমহর্ষক চন্দ্র অভিযানের বর্ণনা দেন, পাণ্ডুলিপিটিকে বলা যায় কিছুটা রূপক, কিছুটা আত্মজীবনী এবং কিছুটা আন্তঃগ্রহ যাতায়াত ব্যবস্থা নিয়ে কেপলারের চিন্তাধারার বহিঃপ্রকাশ। কার্ল সেগান একে প্রথম বৈজ্ঞানিক কল্পকাহিনী হিসেবেও আখ্যায়িত করেছেন। পাণ্ডুলিপি প্রচারেরও বেশ কয়েক বছর পর সম্ভবত এর একটি বিকৃত সংস্করণের কারণে ডাকিনীবিদ্যা চর্চার অভিযাগো তার মাকে আটক করা হয়। গল্পে বর্ণনাকারীর মাকে মহাকাশ অভিযানের পদ্ধতি শেখার জন্য একটি প্রেতের সাথে আলোচনা করতে দেখা যায়। মা মুক্তি পাওয়ার পর কেপলার গল্পের সাথে ২২৩টি পাদটীকা যুক্ত করেন যা মূল গল্পের চেয়েও অনেক বড় হয়ে যায়। এর মাধ্যমে গল্পে ব্যবহৃত বিভিন্ন রূপকের অর্থ, লুক্কায়িত নানান বৈজ্ঞানিক ধ্যান-ধারণা এবং বিশেষ করে চাঁদের ভূতত্ত্ব নিয়ে অনেক আলোচনা উঠে আসে।


title: ইয়োহানেস কেপলার

text: নববর্ষের উপহার হিসেবে তার বন্ধু ও এক সময়কার পৃষ্ঠপোষক ব্যারন ভাখার ফন ভাখেনফেল্ডের জন্য সে বছর তিনি "স্ত্রেনা সেউ দে নিভে সেক্সাঙ্গুলা" (নববর্ষের জন্য ষড়ভুজী তুষারের উপহার) নামে একটি ছোট পুস্তিকা লেখেন। এতেই তিনি প্রথমবারের মত তুষারকণার ষড়ভুজাকৃতির প্রতিসাম্য বর্ণনা করেন যার ফলশ্রুতিতে প্রতিসাম্যের একটি পরমাণুবাদী ব্যাখ্যা পাওয়া যায়। গোলকের সজ্জার জন্য সবচেয়ে কার্যকরী উপায় সম্পর্কেও এভাবে একটি অণুকল্প বেরিয়ে আসে যাকে কেপলার অণুমিতি বলা হয়। কেপলার ছিলেন অনীয়ানের গাণিতিক প্রয়োগ আবিষ্কারের অন্যতম পুরোধা। (দেখুন: অবিচ্ছিন্নতার নীতি)


title: ইয়োহানেস কেপলার

text: ১৬১১ সালে প্রাগে ধর্মীয়-রাজনৈতিক উত্তেজনা চরম রূপ ধারণ করে। সম্রাট রুডলফের শারীরিক অবস্থার অবনতির কারণে তার ভাই "মাটিয়াস" তাকে বোহেমিয়ার রাজার পদ থেকে অবসর নিতে বাধ্য করেন। রুডলফ ও মাটিয়াস উভয়েই কেপলারের কাছে জ্যোতিষতাত্ত্বিক উপদেশ চান। এই সুযোগে তিনি কিছু আপোসমূলক উপদেশের মাধ্যমে অবস্থার উন্নতি ঘটাতে চেষ্টা করেন, গ্রহ-তারার অবস্থান সম্পর্কে খুব কমই মন্তব্য করেছিলেন যাতে রাজারা কোন আকস্মিক পদক্ষেপ না নেন। কিন্তু এটি বুঝতে বাকি ছিল না যে মাটিয়াসের দরবারে কেপলারের খুব একটা ভবিষ্যৎ নেই।


title: ইয়োহানেস কেপলার

text: সে বছরই কেপলারের স্ত্রী বারবারা হাঙ্গেরীয় তিলকিত জ্বরে আক্রান্ত হন, মৃগী রোগের লক্ষণ দিয়ে যারা সূচনা ঘটে। বারবারা সুস্থ হতে না হতেই তার তিন সন্তান গুটিবসন্ত রোগে আক্রান্ত হয়, ৬ বছর বয়সী ফ্রিডরিশ মারা যায়। ছেলের মৃত্যুর পর তিনি পাদোয়া ও ভ্যুআটেমবের্গের পৃষ্ঠপোষকদের কাছে জ্যোতির্বিদ্যা বা গণিতের পদের আবেদন করে পত্র পাঠান। ভ্যুআটেমবের্গের ট্যুবিঙেন বিশ্ববিদ্যালয় কেলভিনীয় ধর্মদ্রোহীতা এবং আউগসবুর্গ কনফেশন (লুথারান চার্চের প্রধান বিশ্বাসের স্বীকারোক্তি) ও কনকর্ড ফর্মুলা (লুথারান চার্চে বিশ্বাসের প্রতিজ্ঞা) লঙ্ঘনের কারণে কেপলারকে নিতে রাজি হয়নি। ১৬১০ সালে গালিলেও ইউনিভার্সিটি অফ পাদোয়া থেকে চলে যাওয়ায় সৃষ্ট শূন্যস্থান পূরণের লক্ষ্যে বিশ্ববিদ্যালয় কর্তৃপক্ষ তাকে আমন্ত্রণ জানায়। কিন্তু কেপলার জার্মান ভূমিতে থাকা শ্রেয় মনে করে অস্ট্রিয়ার লিনৎসে যান শিক্ষক ও জেলা গণিতবিদের একটি পদের ব্যবস্থা করতে। তিনি ফিরে আসার কিছুদিন পরই অবশ্য আরও অসুস্থ হয়ে বারবারা মৃত্যুবরণ করেন।


title: ইয়োহানেস কেপলার

text: এ কারণে কেপলার লিনৎসে যাওয়ার তারিখ পিছিয়ে দিয়ে আরও কিছুকাল প্রাগে থাকার সিদ্ধান্ত নেন। ১৬১২ সালে সম্রাট রুডলফ মারা যাওয়ার পূর্ব পর্যন্ত এখানেই ছিলেন যদিও রাজনৈতিক অস্থিতিশীলতা, ধর্মীয় অসহিষ্ণুতা, পারিবারিক দুঃখভোগ এবং তার স্ত্রীর জমি নিয়ে আইনী জটিলতার কারণে এ সময়ের মাঝে তার গবেষণা এগোয়নি। গবেষণা হচ্ছে না দেখে এ সময় তিনি পূর্বের কাজ ও অন্যদের সাহায্য নিয়ে "একলোগাই ক্রোনিকাই" নামে একটি কালপঞ্জি তৈরিতে ব্যস্ত থাকেন। মাটিয়াস হলি রোমান সম্রাজ্যের সম্রাট হিসেবে অভিষিক্ত হওয়ার পর কেপলারের পূর্বতন চাকরি পূর্ণ বেতনসহ পুনর্বহাল করেন এবং এই চাকরি নিয়েই তাকে লিনৎসে চলে যাওয়ার অণুমতি দেন।


title: ইয়োহানেস কেপলার

text: লিনৎসে রুডলফীয় তালিকা শেষ করার পাশাপাশি কেপলারের অন্য কাজ ছিল জেলা স্কুলে শিক্ষকতা এবং জ্যোতির্বিদ্যা ও জ্যোতিষ শাস্ত্রের উপদেশ প্রদাণ। এখানে প্রাগের তুলনায় বেশি ধর্মীয় স্বাধীনতা ও আর্থিক স্বচ্ছলতা ভোগ করেন যদিও লুথারান চার্চ তার ধর্মীয় সংশয়বাদীতার কারণে তাকে ইউক্যারিস্ট (হলি কম্যুনিয়ন, একটি খ্রিস্টান আচারানুষ্ঠান) থেকে বহিষ্কার করে রেখেছিল। লিনৎসে তার প্রথম প্রকাশনা ছিল "দে ভেরো আন্নো" (১৬১৩), যিশুর জন্মের বছর নিয়ে একটি বিস্তৃত রচনা। এছাড়া পোপ গ্রেগরির পরিমার্জিত বর্ষপঞ্জি জার্মান ভূমিতে চালু করা ঠিক হবে কিনা সে বিষয়ক বিতর্কে অংশ নেন। একই বছর গণিতের ইতিহাসে একটি গুরুত্বপূর্ণ রচনা "নোভা স্তেরেওমেত্রিয়া দোলিওরুম ভিনারিওরুম" (Nova stereometria doliorum vinariorum) রচনা শেষ করেন। এর বিষয়বস্তু ছিল মদের বোতল বা এ ধরনের অন্যান্য বোতলের আয়তন পরিমাপের পদ্ধতি, ১৬১৫ সালে এটি প্রকাশিত হয়।


title: ইয়োহানেস কেপলার

text: ১৬১৩ সালের ৩০শে অক্টোবর কেপলার ২৪ বছর বয়সী সুজানা রয়টিঙারকে বিয়ে করেন। প্রথম স্ত্রী বারবারার মৃত্যুর পর ১১ জন পাত্রী দেখে অবশেষে ৫ম পাত্রীর কাছে ফিরে এসেছিলেন। সুজানা সম্পর্কে লিখেছিলেন, "ভালবাসা, নম্র আনুগত্য, বাসাবাড়ির আর্থিক দেখভাল, অধ্যবসায়, এবং সৎ সন্তানদের প্রতি ভালবাসা দিয়ে সে আমাকে জয় করে নিয়েছিল।" এই বিয়ের মাধ্যমে জন্ম নেয়া প্রথম তিন সন্তান (মার্গারেটা রেগিনা, কাটারিনা ও সেবাল্ড) বাল্যকালেই মারা যায়। আরও তিন জন পূর্ণ বয়স্ক হওয়া পর্যন্ত বেঁচে থাকে: কোর্ডুলা (জন্ম: ১৬২১), ফ্রিডমার (জন্ম: ১৬২৩) ও হিল্ডেবের্ট (জন্ম: ১৬২৫)। কেপলারের জীবনীকারদের মতে তার এই বিয়ে পূর্বেরটির তুলনায় অনেক সুখের ছিল।


title: ইয়োহানেস কেপলার

text: "আস্ত্রোনোমিয়া নোভা" প্রকাশের পর থেকেই কেপলার জ্যোতির্বিজ্ঞানের উপর একটি পাঠ্যপুস্তক রচনা করতে চাইছিলেন। ১৬১৫ সালে "এপিতোমে আস্ত্রোনোমিয়াই কোপেরনিকানাই"-এর ("Epitome of Copernican Astronomy") তিনটি খণ্ডের প্রথমটি রচনা শেষ করেন যা ১৬১৭ সালে প্রকাশিত হয়। দ্বিতীয় খণ্ড ১৬২০ এবং তৃতীয় ও শেষ খণ্ড ১৬২১ সালে প্রকাশিত হয়। শিরোনাম পড়লে মনে হয় এ বুঝি কেবলই কোপের্নিকুসের সৌরকেন্দ্রিক মতবাদের উপর ভিত্তি করে, কিন্তু আসলে এতে তিনি নিজের উপবৃত্ত-ভিত্তিক ব্যবস্থা পুরোপুরি বর্ণনা করেছিলেন। এপিতোমে কেপলারের সবচেয়ে গুরুত্বপূর্ণ রচনা হিসেবে স্বীকৃত হয়। গ্রহীয় গতির তিনটি সূত্রই এতে স্থান পায় এবং প্রকাশিত হয় ভৌত কার্যকারণের মাধ্যমে স্বর্গীয় (সে সময়কার বিশ্বাস অণুসারে) বস্তুসমূহের গতিবিধির ব্যাখ্যা। আস্ত্রোনোমিয়া নোভাতে গ্রহীয় গতির সূত্র কেবল মঙ্গল গ্রহের ক্ষেত্রে প্রয়োগ করা হয়েছিল। কিন্তু এই গ্রন্থে সবগুলো গ্রহ, উপগ্রহ এবং গালিলেও কর্তৃক আবিষ্কৃত বৃহস্পতি গ্রহের চারটি উপগ্রহের ক্ষেত্রেও এটি প্রয়োগ করেন। অবশ্য পর্যবেক্ষণের উপাত্ত থেকে কিভাবে উপবৃত্তাকার কক্ষপথ প্রতিপাদন করা যায় সে নিয়ে কিছু লিখেননি।


title: ইয়োহানেস কেপলার

text:
"রুডলফীয় তালিকা" এবং তার সাথে সংশ্লিষ্ট এফিমেরিস নিয়ে কাজ করতে গিয়ে কেপলার একটি নতুন জ্যোতিষতাত্ত্বিক বর্ষপঞ্জি প্রকাশ করে ফেলেন যা বিপুল জনপ্রিয়তা অর্জন করে। এখান থেকে পাওয়া অর্থই তার পরবর্তী কাজের ব্যয় বহনে কাজে লেগেছিল, বিশেষ করে যখন রাজকোষ থেকে অর্থ সংস্থান বন্ধ হয়ে যায়। ১৬১৭ থেকে ১৬২৪ সালের মধ্যে প্রকাশিত মোট ৬টি বর্ষপঞ্জিতে তিনি গ্রহের অবস্থান, আবহাওয়া এবং এমনকি রাজনৈতিক ঘটনারও ভবিষ্যদ্বাণী করেন। রাজনৈতিক ভবিষ্যদ্বাণীর অনেকগুলোই চতুরভাবে মিলে গিয়েছিল কারণ সমকালীন রাজনৈতিক ও ধর্মীয় অবস্থা সম্পর্কে তিনি খুব ভাল জ্ঞান রাখতেন এবং সে অণুযায়ী ভবিষ্যৎ কি হবে তা অণুমান করা কঠিন ছিল না। কিন্তু ১৬২৪ সালে যখন রাজনৈতিক অস্থিতিশীলতা কমে যায় এবং ভবিষ্যদ্বাণীর অনেকগুলোই মিথ্যা প্রমাণিত হতে থাকে তখন তিনি নিজেই বিপদে পড়েন। তার শেষ বর্ষপঞ্জি গ্রাৎসে জনসমক্ষে পোড়ানো হয়েছিল।
১৬১৫ সালে উরসুলা রাইনগোল্ড, যার সাথে কেপলারের ভাই ক্রিস্টোফের আর্থিক দ্বন্দ্ব্ব চলছিল, আদালতে অভিযোগ করেন যে কেপলারের মা কাথারিনা অশুভ চোলাইকৃত মদ খাইয়ে তাকে অসুস্থ করে দিয়েছে। এ নিয়ে বিতর্কের জন্ম হয় এবং ১৬১৭ সালে কাথারিনাকে ডাকিনীবিদ্যা চর্চার অভিযোগে অভিযুক্ত করা হয়। সে সময় মধ্য ইউরোপে ডাকিনীদের বিচার হওয়া খুব স্বাভাবিক ঘটনা ছিল। ১৬২০ সালের আগস্টে কাথারিনাকে ১৪ মাসের জন্য আটক করা হয়, মুক্তি পান ১৬২১ সালের অক্টোবরে। কেপলারের উপযুক্ত আইনী প্রতিরোধের কারণেই এই মুক্তি সম্ভব হয়েছিল। অভিযোক্তাদের হাতে সুদৃঢ় কোন প্রমাণ ছিল না, ছিল কেবল কিছু কানকথা এবং কেপলারের "সোমনিয়ুম" বইয়ের একটি বিকৃত পুরাতন সংস্করণ যাতে লেখা ছিল কিভাবে ঐন্দ্রজালিক ঔষধ মিশ্রিত করে এবং একটি শয়তানের সাহায্য নেয়। অবশ্য "তেরিশিও ভের্বালিস" (ডাকিনী হওয়ার কারণে তার আসন্ন শাস্তির সচিত্র বর্ণনা) এর কাথারিনার কাছ থেকে স্বীকারোক্তি আদায়ের সর্বশেষ চেষ্টা করা হয়েছিল। বিচার চলাকালে কেপলার তার অন্য সব গবেষণা বাদ দিয়ে কেবল "ঐকতান তত্ত্ব" নির্মাণে মনোনিবেশ করেন। ফলাফল ১৬১৯ সালে বই হিসেবে প্রকাশিত হয় যার নাম "হারমোনিকেস মুন্ডি" (Harmony of the World)।


title: ইয়োহানেস কেপলার

text: কেপলার অনেকটা নিশ্চিতভাবে মনে করতেন যে জ্যামিতিক বস্তুগুলোই ঈশ্বরকে সমগ্র বিশ্ব সাজানোর মডেল সরবরাহ করেছে। হারমোনিকেসে তিনি সঙ্গীতের মাধ্যমে প্রাকৃতিক জগৎের অণুপাতসমূহ, বিশেষ করে জ্যোতির্বিজ্ঞান ও জ্যোতিষ শাস্ত্র সংশ্লিষ্ট বিষয়গুলোর ব্যাখ্যা দেয়ার চেষ্টা করেন। ঐকতানের (হারমোনিক) প্রধান সেটটি পিথাগোরাস, টলেমি এবং কেপলারের আগে আরও অনেকে অধ্যয়ন করেছিলেন যাকে তখন "মুজিকা উনিভের্সালিস" বা খগোল সঙ্গীত নামে আখ্যায়িত করা হতো। এমনকি তিনি হারমোনিকেস মুন্দি প্রকাশ করার পরপরই "রবার্ট ফ্লুড" নামে একজন বলা শুরু করেন যে কেপলারের আগেই তিনি নিজের একটি ঐকতানের তত্ত্ব লিখেছেন।


title: ইয়োহানেস কেপলার

text: কেপলার বইটি শুরু করেন সুষম বহুভুজ এবং সুষম ঘনবস্তুর বর্ণনা দিয়ে, শুরুতে যেসব বস্তুর ছবি ছিল তাদেরকে বর্তমানে কেপলারের ঘনবস্তু বলা হয়। এরপর ধীরে ধীরে ঐকতানের তত্ত্বটি তিনি সঙ্গীত, আবহাওয়াবিদ্যা এবং জ্যোতিষ শাস্ত্রে প্রয়োগ করেন। তার মতে, জ্যোতিষ্কগুলোর আত্মায় সুর আছে, যে সুর থেকে ঐকতানের জন্ম হয়, এই সুরের সাথে আবার মানব আত্মার মিথস্ক্রিয়া ঘটে যা নিয়ে জ্যোতিষ শাস্ত্র কাজ করে। বইয়ের শেষ তথা পঞ্চম অধ্যায়ে কেপলার গ্রহের গতি, বিশেষ করে কক্ষীয় বেগ ও সূর্য থেকে ক্ষপথের দূরত্বের মধ্যে সম্পর্ক নিয়ে আলোচনা করেন। তার আগেও জ্যোতির্বিদরা এই সম্পর্ক নিয়ে কাজ করেছেন, কিন্তু ট্যুকোর উপাত্ত হাতে থাকায় কেপলার অনেক সূক্ষ্ণভাবে ব্যাপারটি বিশ্লেষণ করতে পেরেছেন এবং এর ভৌত গুরুত্ব উপলব্ধি করেছেন।


title: ইয়োহানেস কেপলার

text:
ছন্দ অনেকগুলো ছিল, তবে এর মধ্যে কেপলার সবচেয়ে স্পষ্টভাবে যেটি ব্যক্ত করেছেন পরবর্তীকালে তার নাম দেয়া হয়েছে কেপলারের গ্রহীয় গতির তৃতীয় সূত্র। অনেক ধরনের সমাবেশ নিয়ে গবেষণা করে তিনি শেষ পর্যন্ত সিদ্ধান্তে পৌঁছান যে, "পর্যায়কালের বর্গ সূর্য থেকে কক্ষপথের দূরত্বের ঘনফলের সমানুপাতিক"। ঠিক কত তারিখে তার এই বোধদয় হয়েছে তার উল্লেখ পাওয়া গেলেও ঠিক কিভাবে তিনি এ সিদ্ধান্তে উপনীত হয়েছিলেন সে সম্বন্ধে কিছু জানা যায় না। গ্রহীয় গতির জন্য এই বিশুদ্ধ গতিতাত্ত্বিক সূত্রের মাহাত্ম্য্য অবশ্য ১৬৬০-এর দশকের পূর্বে একেবারেই বোঝা যায়নি। কারণ এই দশকেই ক্রিস্টিয়ান হাওখেন্সের নতুন কেন্দ্রাতিগ বেগ সম্পর্কিত সূত্রের সাথে কেপলারের এই সূত্র মিলিয়ে আইজাক নিউটন, এডমান্ড হ্যালি এবং খুব সম্ভবত ক্রিস্টোফার রেন ও রবার্ট হুক প্রায় একই সময়ে দেখাতে সক্ষম হন যে, মহাকর্ষীয় আকর্ষণ সূর্য থেকে গ্রহের দূরত্বের বর্গের ব্যস্তানুপাতিক। এই সূত্র পদার্থবিজ্ঞানের চিরায়ত স্কলাস্টিক চিন্তাধারাকে ভুল প্রমাণিত করে। স্কলাস্টিক পদার্থবিদ্যায় মনে করা হতো দুটো বস্তুর মধ্যে মহাকর্ষ বল সবসময়ই ধ্রুব থাকে, কেপলার এবং এমনকি গালিলেও-ও তাই মনে করতেন। গালিলেও মহাকর্ষ নিয়ে পরীক্ষা চালিয়ে একটি সর্বজনীন তত্ত্ব প্রতিষ্ঠিত করতে চেয়েছিলেন যার সারকথা হচ্ছে মহাকর্ষের প্রভাবে পড়ন্ত বস্তু সব সময়ই সমান হারে ত্বরণ লাভ করে। ১৬৬৬ সালে গালিলেওর ছাত্র বোরেল্লিও তার খ-বলবিদ্যায় এই ধ্রুব মহাকর্ষকে সমর্থন করেছেন। উইলিয়াম গিলবার্ট চুম্বক নিয়ে পরীক্ষা চালিয়ে সিদ্ধান্তে পৌঁছেছিলেন যে পৃথিবীর কেন্দ্র আসলে একটি বিশাল চুম্বক। এই কথা পড়ে কেপলার ভেবে নিয়েছিলেন হয়ত সূর্যের চৌম্বক বল গ্রহগুলোকে আবর্তন করায়। বেশ মজার হলেও ধারণাটি আসলে ভুল।
১৬২৩ সালে কেপলার অবশেষে রুডলফীয় তালিকা সম্পূর্ণ করেন, যাকে সে সময় তার সবচেয়ে গুরুত্বপূর্ণ কাজ ভাবা হয়েছিল। অবশ্য সম্রাটের সাথে প্রকাশনা বিষয়ক বোঝাপড়া এবং ট্যুকো ব্রাহের উত্তরাধিকারীদের সাথে লেনদেনের বিষয় ছিল বলে মুদ্রিত হতে হতে ১৬২৭ সাল হয়ে যায়। এর মধ্যে ধর্মীয় অসহিষ্ণুতা ও বিশৃঙ্খলা, যা ছিল চলমান ত্রিশ বছরের যুদ্ধের প্রধাণ কারণ, আবারও কেপলার ও তার পরিবারকে বিপাকে ফেলে দেয়। ১৬২৫ সালে ক্যাথলিক কাউন্টার-রিফর্মেশনের এজেন্টরা কেপলারের গ্রন্থাগার তালাবদ্ধ করে রাখে, ১৬২৬ সালে লিনৎস শহর অবরোধ করা হয়। অগত্যা তিনি উলম শহরে চলে যান এবং সেখানে নিজ খরচায় তালিকাটি প্রকাশের ব্যবস্থা করেন।


title: ইয়োহানেস কেপলার

text: ১৬২৮ সালে জেনারেল ভালেনস্টাইনের অধীনে পরিচালিত পুণ্য রোমান সম্রাট ফের্ডিনান্ডের সেনাবাহিনী জয়লাভ করায় অবস্থা কেপলারের অণুকূলে আসে এবং তিনি ভালেনস্টাইনের উপদেষ্টা মনোনীত হন। জেনারেলের সরাসরি রাজ-জ্যোতিষী না হলেও কেপলার রাজ-জ্যোতিষীদের জন্য জ্যোতির্বৈজ্ঞানিক হিসাব-নিকাশ করে দিতেন এবং মাঝেমধ্যে রাশিচক্রও লিখতেন। শেষ বছরগুলোতে তিনি প্রচুর ভ্রমণ করেন, প্রাগের রাজদরবার থেকে লিনৎস এবং উলম, সেখান থেকে সাগানের একটি সাময়িক বাড়িতে এবং সবশেষে রেগেন্সবুর্গে। রেগেন্সবুর্গে আসার পরপরই অসুস্থ হয়ে পড়েন। ১৬৩০ সালের ১৫ই নভেম্বর মৃত্যুবরণ করেন, তাকে রেগেন্সবুর্গেই সমাধিস্থ করা হয়। সুয়েডীয় সেনাবাহিনী গির্জার প্রাঙ্গণ ধ্বংস করে দেয়া তার কবরটি হারিয়ে গিয়েছিল। কেবল কেপলারের নিজের লেখা সমাধিলিপিটিই রক্ষিত আছে:


title: ইয়োহানেস কেপলার

text: কেপলারের সূত্র তাৎক্ষণিক গ্রহণযোগ্যতা পায়নি। গালিলেও এবং রনে দেকার্তের মত নামীদামী বিজ্ঞানীরা তার "আস্ত্রোনোমিয়া নোভা" পুরোপুরি এড়িয়ে গিয়েছিলেন। অনেক জ্যোতির্বিদ, এমনকি তার সরাসরি শিক্ষক মিখায়েল মায়েস্টলিন পর্যন্ত তাদের জ্যোতির্বিজ্ঞানে কেপলারের পদার্থবিদ্যা অন্তর্ভুক্ত করার বিরোধিতা করেছেন। অনেকে অবশ্য মধ্যম পন্থা অবলম্বনের চেষ্টা করেছেন। যেমন ফরাসি জ্যোতির্বিদ Ismaël Bullialdus উপবৃত্তাকার কক্ষপথ গ্রহণ করলেও কেপলারের ক্ষেত্রফল তত্ত্বটিকে সুষম গতিবেগ দ্বারা প্রতিস্থাপিত করেন, তিনি ধরে নিয়েছিলেন উপবৃত্তের শূন্য ফোকাসের সাপেক্ষে ঘূর্ণনের কারণে গতিবেগ সুষমই থাকবে। সেথ ওয়ার্ডও উপবৃত্তাকার কক্ষপথ গ্রহণ করেন কিন্তু গ্রহের গতি ব্যাখ্যা করেন অণুবৃত্তের (equant) মাধ্যমে।


title: ইয়োহানেস কেপলার

text: অনেক জ্যোতির্বিদ পর্যবেক্ষণের মাধ্যমে কেপলারের তত্ত্ব পরীক্ষা করেছিলেন। সূর্যের সামনে দিয়ে বুধ এবং শুক্র গ্রহের অতিক্রমণ তার তত্ত্বের জন্য খুব ভাল একটি পরীক্ষা হতে পারতো। ১৬৩১ সালে বুধের অতিক্রমণের সময় কেপলার বেশ অনিশ্চিত হয়ে পড়েছিলেন, ঠিক কোন দিন অতিক্রমণ ঘটবে বুঝতে না পেরে তিনি পর্যবেক্ষকদেরকে ঘোষিত দিনের আগের এবং পরের দিনও আকাশে চোখ রাখতে বলেন। কেপলারের ভবিষ্যদ্বাণী করা দিনেই অবশেষে অতিক্রমণ পর্যবেক্ষণ করেন পিয়ের গাসেঁদি। এটা ছিল বুধ গ্রহের প্রথম অতিক্রমণ পর্যবেক্ষণ। অবশ্য এর ঠিক এক মাস পর শুক্র গ্রহের অতিক্রমণ পর্যবেক্ষণ করতে গিয়ে ব্যর্থ হন কেপলার, কারণ ছিল রুডলফীয় তালিকায় ত্রুটি। গাসেঁদি অবশ্য বুঝতে পারেননি যে প্যারিসের মত ইউরোপের অধিকাংশ স্থান থেকেই এই অতিক্রমণ দেখা যায়নি। জেরেমিয়া হোরকস ১৬৩৯ সালে শুক্রের অতিক্রমণ পর্যবেক্ষণ করেছিলেন, তবে সেজন্য তাকে নিজের পর্যবেক্ষণের সাপেক্ষে কেপলারের মডেলে কিছু পরিমার্জন আনতে হয়েছিল এবং সে অণুযায়ী অতিক্রমণ দেখার উপযোগী যন্ত্র বানাতে হয়েছিল। তিনি আজীবন কেপলারের মডেলের দৃঢ় সমর্থক ছিলেন।


title: ইয়োহানেস কেপলার

text: "এপিতোমে আস্ত্রোনোমিয়াই কোপের্নিকানাই" ইউরোপের সর্বত্র জ্যোতির্বিদরা পড়তেন, কেপলারের মৃত্যুর পর তার চিন্তাধারা প্রচারের জন্য এটিই ছিল সর্বোত্তম বাহন। ১৬৩০ থেকে ১৬৫০ সালের মধ্যে এটি ছিল সবচেয়ে বেশি পঠিত জ্যোতির্বিজ্ঞান পাঠ্যবই, যে কারণে এ সময় অনেককেই উপবৃত্ত-ভিত্তিক জ্যোতির্বিদ্যায় বিশ্বাসী হয়ে উঠতে দেখা যায়। অবশ্য খুব কম ব্যক্তিই নভোগতির পক্ষে তার দেয়া ভৌত ভিত্তিটি গ্রহণ করেছিল। সপ্তদশ শতকের শেষদিকে বেশ ভৌত জ্যোতির্বিজ্ঞানের বেশ কয়েকটি তত্ত্বে কেপলারের পথ ধরে আকর্ষণমূলক বলের সূত্রপাত ঘটে, অবশ্য কেপলার যে ছদ্ম-আধ্যাত্মিক গতিদায়ক শক্তির কথা বলেছিলেন এখানে তার কোন স্থান ছিল না। এই তত্ত্বগুলোর প্রবর্তকদের মধ্যে আছেন জিওভান্নি আলফোন্সো বোরেল্লি, রবার্ট হুক এবং রনে দেকার্ত। দেকার্তই প্রথম জড়তার মাধ্যমে এই ধারণাটি ব্যক্ত করেছিলেন। এ সকল প্রচেষ্টারই চূড়ান্ত উৎকর্ষ ঘটে আইজাক নিউটনের ফিলোসফিয়া নাতুরালিস প্রিংকিপিয়া মাথেমাটিকার (১৬৮৭) মাধ্যমে। এই বইয়ে নিউটন বলভিত্তিক একটি সূত্রের মাধ্যমে কেপলারের গ্রহীয় গতিসূত্রগুলো প্রতিপাদন করেন।


title: ইয়োহানেস কেপলার

text: জ্যোতির্বিজ্ঞান এবং প্রাকৃতিক দর্শনে অসামান্য অবদানের পাশাপাশি বিজ্ঞানের দর্শন এবং বিজ্ঞানের ইতিহাস-লিখনেও কেপলারের গুরুত্বপূর্ণ প্রভাব রয়েছে। কেপলার এবং তার গতির সূত্রগুলো প্রথম দিককার জ্যোতির্বিজ্ঞানের ইতিহাস রচনার মূল বিষয়বস্তু ছিল। উদাহরণ হিসেবে Jean-Étienne Montucla-র "Histoire des mathématiques" (১৭৫৮) এবং Jean-Baptiste Delambre-র "Histoire de l’astronomie moderne" (১৮২১) এর নাম করা যেতে পারে। এই বইগুলো আলোকিত যুগের দৃষ্টিকোণ থেকে লেখা, এই দৃষ্টিকোণ থেকে লেখা সব প্রায় সব গ্রন্থেই কেপলারের ধর্মীয় এবং অধিবিদ্যা বিষয়ক চিন্তাধারার সমালোচনা করে তা বর্জন করা হয়েছে, কিন্তু এর পর রোমান্টিক যুগের দার্শনিকরা এই দৃষ্টিভঙ্গিকে কেপলারের সাফল্যের প্রধান কারণ হিসেবে আখ্যায়িত করেছেন। William Whewell তার প্রভাবশালী বই "History of the Inductive Sciences" (১৮৩৭) এ কেপলারকে আরোহী যুক্তি অবলম্বনকারী বিজ্ঞানীদের আদিপুরুষ হিসেবে অভিহিত করেছেন। ১৮৪০ সালে প্রকাশিত একই লেখকের "Philosophy of the Inductive Sciences" বইয়ে বলা হয়েছে কেপলার বৈজ্ঞানিক পদ্ধতির সবচেয়ে উন্নত দৃষ্টান্ত স্থাপন করেছেন। Ernst Friedrich Apelt ছিলেন প্রথম ব্যক্তি যিনি কেপলারের সকল পাণ্ডুলিপির (ক্যাথেরিন দ্য গ্রেট এর ক্রয়ক্রীত) চুলচেরা বিশ্লেষণ করেছেন, তার মতে কেপলার বৈজ্ঞানিক বিপ্লবের অন্যতম গুরুত্বপূর্ণ ব্যক্তি। তিনি কেপলারের গণিত, সুকুমার বৃত্তি, ভৌত চিন্তাধারা এবং ধর্মতত্ত্বকে একটি একীভূত চিন্তাধারার টুকরো টুকরো অংশ হিসেবে বিবেচনা করেছেন, তিনিই কেপলারের জীবন ও কর্ম নিয়ে প্রথম বিস্তৃত গবেষণা করেছিলেন।


title: ইয়োহানেস কেপলার

text: ঊনবিংশ শতকের শেষার্ধ এবং বিংশ শতকের শুরুর দিকে কেপলারের বইগুলোর বেশ কয়েকটি আধুনিক অণুবাদ প্রকাশিত হয়েছে। ১৯৩৭ সালে তার সকল রচনার বিধিবদ্ধ প্রকাশনা শুরু হয়, একবিংশ শতকের শুরুতে এসে এই প্রকাশনযজ্ঞ প্রায় সমাপ্ত হতে চলেছে। ১৯৪৮ সালে ম্যক্স ক্যাসপারের লেখা কেপলারের জীবনী প্রকাশিত হয়। অবশ্য Apelt এর পর কেপলারের বিশ্বতত্ত্ব ও প্রভাবের ঐতিহাসিক ব্যাখ্যা প্রদাণে সবচেয়ে গুরুত্বপূর্ণ অর্জন ছিল Alexandre Koyré-র লেখা বইগুলো। ১৯৩০ এবং ৪০-এর দশকে তিনি এবং তার সাথে পেশাদার বিজ্ঞানের ইতিহাসবিদদের প্রথম প্রজন্মের অন্যান্য সদস্যরা বিজ্ঞানের ইতিহাসে বৈজ্ঞানিক বিপ্লবকে সবচেয়ে গুরুত্বপূর্ণ ঘটনা হিসেবে আখ্যায়িত করেন এবং কেপলারকে সেই বিপ্লবের প্রায় কেন্দ্রীয় ব্যক্তি হিসেবে ঘোষণা করেন। Koyré-র মতে পর্যবেক্ষণ বা পরীক্ষা নয় কেপলারের তাত্ত্বিক চিন্তাভাবনাগুলোই প্রাচীন থেকে আধুনিক বিজ্ঞানের জন্মের ক্ষেত্রে সবচেয়ে বেশি ভূমিকা রেখেছে। ১৯৬০-এর দশক থেকে কেপলারের বুদ্ধিবৃত্তির আরও বিশদ বিশ্লেষণ শুরু হয়েছে, এর মধ্যে রয়েছে কেপলারের জ্যোতিষ শাস্ত্র, আবহাওয়াবিজ্ঞান, জ্যামিতিক কাজসমূহ, তার কাজের উপর ধর্মীয় দৃষ্টিভঙ্গির প্রভাব, তার সাহিত্যিক ও আলঙ্কারিক পদ্ধতি, সে সময়কার বৃহত্তর দার্শনিক ও সাংস্কৃতিক জগৎের সাথে তার সম্পর্ক ও মিথস্ক্রিয়া, এবং এমনকি ইতিহাসবিদ হিসেবে তার ভূমিকা।


title: ইয়োহানেস কেপলার

text: বৈজ্ঞানিক বিপ্লবে কেপলারের ভূমিকা বিষয়ক দার্শনিক বিতর্ক বেশ কিছু জনপ্রিয় সাহিত্যেও স্থান করে নিয়েছে। এর মধ্যে সবচেয়ে প্রভাবশালী একটি হচ্ছে আর্থার কেসলারের লেখা "দ্য স্লিপওয়াকারস" (১৯৫৯) যেখানে কেপলার বুদ্ধিবৃত্তিক ও ধর্মতাত্ত্বিক সকল দিক থেকেই বিপ্লবের অবিসংবাদিত নায়ক। প্রভাবশালী বিজ্ঞানের দার্শনিক যেমন চার্লস স্যান্ডার্স পার্স, নরউড রাসেল হ্যানসন, স্টিফেন টুলমিন এবং কার্ল পপার, বারবার কেপলারের কাছে ফিরে এসেছেন, তারা কেপলারের কাজে পেয়েছেন প্রমেয়তা, সাদৃশ্যমূলক যুক্তি, বাতিলযোগ্যতা এবং আরও অনেক দার্শনিক ধারণা। পদার্থবিদ ভোলফগাং পাউলি এমনকি রবার্ট ফ্লুডের সাথে কেপলারের বিতর্ক ব্যবহার করে বৈজ্ঞানিক অণুসন্ধানে বিশ্লেষণমূলক মনোবিজ্ঞানের প্রয়োগ দেখিয়েছেন। জন ব্যানভিলের একটি সুপরিচিত উপন্যাস "কেপলার" (১৯৮১) এ কেসলারের বইয়ে বর্ণীত বেশ কিছু বিষয় এবং বিজ্ঞানের দর্শনে তার ভূমিকার অনেক কিছু ব্যবহার করা হয়েছে। বেশ খামখেয়ালি একটি বই হচ্ছে ২০০৪ সালে প্রকাশিত "হেভেনলি ইনট্রিগ" যাতে দাবী করা হয়েছে ট্যুকো ব্রাহের উপাত্ত হাতে পাওয়ার জন্য কেপলার তাকে হত্যা করেছিলেন। কেপলার সময়ের আগে জন্ম নেয়া আধুনিক বিজ্ঞানের এক প্রবাদপুরুষ হিসেবে একটি জনপ্রিয় পরিচিতি পেয়ে গেছেন, কার্ল সেগান তাকে "প্রথম জ্যোতিঃপদার্থবিজ্ঞানী এবং শেষ বৈজ্ঞানিক জ্যোতিষী" হিসেবে আখ্যায়িত করেছেন।


title: ইয়োহানেস কেপলার

text: অস্ট্রিয়ায় কেপলারের ঐতিহাস গুরুত্ব খুব ভালভাবে প্রকাশ পেয়েছে, সেদেশের একটি রুপোর মুদ্রা তৈরির অন্যতম উদ্দেশ্য ছিল তাকে সম্মানিত করা, ২০০২ সালের ১০ই সেপ্টেম্বর তার সম্মানে ১০ ইউরোর একটি স্মারক মুদ্রা মুক্তি পায়। মুদ্রার উল্টো পিঠে কেপলারের প্রতিকৃতি স্থান পেয়েছে। উল্লেখ্য তিনি অস্ট্রিয়ার গ্রাৎস এবং আশপাশের কিছু স্থানে শিক্ষক হিসেবে কাজ করেছিলেন। কেপলার প্রিন্স হান্স উলরিখ ফন এগেনবের্গকে ব্যক্তিগতভাবে চিনতেন এবং সম্ভবত এগেনবের্গ দুর্গ নির্মাণে তার প্রভাব ছিল। এই দুর্গ মুদ্রাটির সম্মুখ পিঠে অঙ্কিত ছিল। মুদ্রায় কেপলারের প্রতিকৃতির সামনে মুস্তেরিয়ুম কসমোগ্রাফিকুমে প্রকাশিত বহুতলকের মডেল রয়েছে।


title: ইয়োহানেস কেপলার

text: ২০০৯ সালে নাসা বহির্গ্রহ আবিষ্কারের জন্য একটি মহাকাশ মানমন্দির উৎক্ষেপণ করে যার নাম রাখা হয় কেপলার মিশন। নিউজিল্যান্ডে ফিয়র্ডল্যান্ড জাতীয় উদ্যানে একটি পর্বতমালার নাম কেপলার, সেখানে তিন দিনের একটি হাঁটা পথের নামও কেপলার পথ।


title: ইয়োহানেস কেপলার

text: ধর্মের জগৎেও কেপলারকে সম্মানিত করতে দেখা যায়। যেমন মার্কিন যুক্তরাষ্ট্রের এপিস্কোপাল চার্চের একটি ধর্মীয় উৎসবের দিন ঘোষণা করা হয়েছে কেপলার এবং নিকোলাউস কোপের্নিকুসের সম্মানে। দিনটি ২৩শে মে।


title: রাসূল

text: ইসলাম ধর্মে, রাসুল (আরবি: رسول "রাসূল্" “বার্তাবাহক”, বহুবচন রুসুল) হলেন আল্লাহ্ প্রেরিত বার্তাবাহী ব্যক্তিত্ব। রাসূল বলতে তাদেরকেই বোঝানো হয় যারা আল্লাহ্‌র কাছ থেকে কিতাব বা পুস্তক প্রাপ্ত হয়েছেন। হাদিস সহ অন্যান্য ইসলামী বইয়ে এক লক্ষ চব্বিশ হাজার মতান্তরে দুই লক্ষ চব্বিশ হাজার নবীর কথা বলা হয়েছে। এদের মাঝে সকলে কিতাব প্রাপ্ত হয় নি। যারা কিতাব প্রাপ্ত হয়েছেন তারাই শুধু রাসূলের খেতাব পেয়েছেন। অর্থাৎ সকল রাসূলই নবী কিন্তু সকল নবী রাসূল নয়। কোরআন অনুযায়ী, আল্লাহ্ মানবজাতির নিকট বহু নবী রাসুল (আনবিয়া, একবচন নাবী) প্রেরণ করেছেন।


title: রাসূল

text: তাঁদের মধ্যে পঁচিশ জনের নাম কোরআনে উল্লেখ আছে (ইসলামের প্রেরিতপুরুষগণ দেখুন)। কুরআন তাদের চার জনকে রাসূল হিসাবে উল্লেখ করে: দাউদ (ডেভিড), মুসা (মোজেস), ঈসা (যিশু), এবং মুহাম্মাদ (সঃ)।


title: রাসূল

text: ইসলাম ধর্ম অনুসারে সকল নবী ও রাসূলের মাঝে শ্রেষ্ঠ রাসূল বলে ধরা হয় মুহাম্মদ (সা:) কে। এবং ইসলাম ধর্ম অনুসারে তিনিই শেষ নবী। তার পরে আর কোনো নবী আসবে না।


title: রাসূল

text: আরবি


title: ত্রাণকর্তা যিশুখ্রিস্ট (মূর্তি)

text: ত্রাণকর্তা যিশুখ্রিস্ট (, স্থানীয় ভাষায়: ) ব্রাজিলের, রিউ দি জানেইরুতে যিশু খ্রিস্টের একটি মূর্তি যা বিশ্বের বৃহত্তম আর্ট ডেকো মূর্তি হিসেবে বিবেচনা করা হয়। মূর্তিটি তার স্তম্ভের ভিত্তি ছাড়া, লম্বা এবং তার দুই পাশে প্রসারিত এক একটি হাতের দৈর্ঘ্য । এটি তিজুকা ফরেস্ট ন্যাশনাল পার্কে শহরকে আড়াল করে রাখা ৭০০ মি (২২৯৬ ফুট) উচ্চতার কর্কোভাদো পাহাড়ের চূড়ায় অবস্থিত। ব্রাজিলীয় খ্রিস্টধর্মের একটি প্রতীক যা রিউ দি জানেইরু এবং ব্রাজিলের জন্য একটি প্রতিমায় পরিণত হয়েছে। এটি ভিতরে ইস্পাতশলাকা জল ব্যবহার করে দৃঢ়ীভূত কংক্রিট ও সোয়াপস্টোন দ্বারা তৈরি করা হয়েছে। এবং একে একজন ফরাসি ভাস্কর পল ল্যান্ডোস্কি ১৯২২ এবং ১৯৩১ মধ্যে নির্মিত করেছিল। এটি বিশ্বের নতুন সপ্তাশ্চর্যের একটি।


title: ত্রাণকর্তা যিশুখ্রিস্ট (মূর্তি)

text: কর্কোভাদো উপরে একটি বড় মূর্তিনির্মাণ করার ধারণা প্রথম ১৮৫০ সালে প্রস্তাবিত হয়েছিল, যখন ক্যাথলিক ধর্মযাজক পেড্রো মারিয়া বস একটি বড় ধর্মীয় স্মৃতিস্তম্ভ নির্মাণের জন্য রাজকুমারী ইসাবেলের কাছে আর্থিক সাহায্যের জন্য অনুরোধ করেছিল। যখন ব্রাজিল একটি প্রজাতন্ত্র হয়ে ওঠে তখন গির্জা এবং রাষ্ট্র বিচ্ছেদ আইন প্রয়োগ করা হয়েছিল, তখন রাজকুমারী ইসাবেল কোন চিন্তা-ভাবনা না করেই ১৮৮৯ সালে এটি বাতিল করেন। পাহাড়ের উপরে একটি ল্যান্ডমার্ক মূর্তির দ্বিতীয় প্রস্তাব ১৯২০ সালে রিও এর ক্যাথলিক সার্কেলরা করেন।


title: ত্রাণকর্তা যিশুখ্রিস্ট (মূর্তি)

text: ব্রাজিলের দক্ষিণপূর্ব শহর রিউ দি জানেইরুতে যিশুর এই বিশাল মূর্তিটি রয়েছে। পাহাড়ের চূড়ায় দুই হাত প্রসারিত করে দাড়িয়ে আছেন যিশু। যে পাহাড়টির উপর এর অবস্থান তার নাম কর্কোভাদো। পাহাড়টি উচ্চতা ৭১৩ মিটার বা ২৩৪০ ফুট। যেতে হয় সড়কপথে নয়তো কেবল রেলে চড়ে। মূর্তিটি তৈরি করেছেন ফরাসি ভাস্কর পল ল্যান্ডোস্কি। ১৯২১ সালে তাকে মূর্তিটি তৈরির দায়িত্ব দেয়া হয়। উদ্দেশ্য পর্তুগালের কাছ থেকে স্বাধীনতা লাভের প্রথম শতবার্ষিকী উদযাপন। ১৯৩১ সালে শেষ হয় এর নির্মানকাজ। গ্রানাইটের তৈরি এই মূর্তিটি ৩০ মিটার বা ১০০ ফুট উঁচু। যে বেদীটির উপর মূর্তিটি স্থাপন করা হয় তারই উচ্চতা ৬ মিটার বা ২০ ফুট। মূর্তিটি এমনভাবে তৈরি করা হয়েছে যেন যিশু তার দুই হাত প্রসারিত করে শহরটিকে আলিঙ্গন করছেন। পাহাড় আর পানি দিয়ে ঘেরা রিও ডি জেনিরো শহরের সবচাইতে দর্শনীয় জায়গাগুলোর মধ্যে এটি অন্যতম।


title: খরগোশ

text: খরগোশ বা শশক স্তন্যপায়ী প্রাণীদের "ল্যাগোমর্ফা" ("Lagomorpha") বর্গের "লেপরিডি" ("Leporidae") গোত্রের সদস্য প্রাণীদের সাধারণ নাম। এই গোত্রটিতে প্রায় ৫২টি প্রজাতির খরগোশ অন্তর্ভুক্ত। এই প্রাণীর সবাই প্রধানত তৃণভূমি এলাকার বাসিন্দা।


title: খরগোশ

text: শশক প্রায় সবাই তৃণভূমি এলাকায় বসবাস করে থাকে। তীব্র ঠাণ্ডা এলাকা থেকে অতি উষ্ণ এলাকা পর্যন্ত সর্বত্রই এদের বিস্তৃতি রয়েছে। অবশ্য কেবল মাত্র কুমেরু অঞ্চলে এদের দেখা যায় না। অস্ট্রেলিয়া, নিউজিল্যান্ড এবং আরও কয়েকটি দেশে এরা স্থানীয় বাসিন্দা নয়। মানুষের মাধ্যমে যে দেশে এদের অনুপ্রবেশ ঘটেছে এবং সেখানে এরা ক্ষতিকর প্রাণী হিসেবে চিহ্নিত হয়ে থাকে। পূর্ব গোলার্ধে এদের প্রজাতি সংখ্যা ২৮, পশ্চিম গোলার্ধে ২৪।


title: খরগোশ

text: খরগোশদের লেজ খাটো, কান লম্বা এবং পিছনের পা লম্বাটে। এরা সামাজিক প্রাণী। অবশ্য "লেপাস" ("Lepus") গণের খরগোশ (ইংরেজি: Hare) অতটা সামাজিক নয়।


title: গঙ্গা (উপন্যাস)

text: গঙ্গা সমরেশ বসু রচিত একটি ধ্রুপদী বাংলা উপন্যাস। ১৯৫৭ সালে প্রকাশিত নদীকেন্দ্রিক এই উপন্যাসের মূল উপজীব্য বিষয় দক্ষিণবঙ্গ, বিশেষত অবিভক্ত ২৪ পরগনা জেলার মৎস্যজীবী সম্প্রদায়ের (মাছমারা) জীবনসংগ্রামের কাহিনি। এই উপন্যাসখানি লেখক তথা বাংলা উপন্যাস সাহিত্যের অন্যতম শ্রেষ্ঠ রচনা বলে বিবেচিত হয়। দেশ পত্রিকার বিংশ শতাব্দীর শ্রেষ্ঠ ২৪টি বাংলা উপন্যাসের তালিকাতেও স্থান পায় "গঙ্গা"।


title: গঙ্গা (উপন্যাস)

text: "গঙ্গা" উপন্যাসটি রচনার পূর্বে সমরেশ বসু কয়েক বছর ধরে অধুনা উত্তর ২৪ পরগনার হালিশহরে যাতায়াত করে ক্ষেত্রসমীক্ষা চালান। এই বিষয়ে তাঁকে সহায়তা করেন হালিশহর রামপ্রসাদ লাইব্রেরির গ্রন্থাগারিক নিমাইচাঁদ অধিকারী। নিমাইবাবুর স্মৃতিচারণা থেকে জানা যায়, এই সময় প্রায় তিন-চার বছর ধরে গঙ্গার তীরে মাছমারাদের সঙ্গে মেলামেশা করে তাদের জীবিকা, জীবন, সমাজ ও অর্থনৈতিক পরিস্থিতি সম্পর্কে খুঁটিনাটি তথ্য নোট করে নেন। এমনকি তাদের নিজস্ব উপভাষা ও বিভিন্ন প্রকৌশলগত শব্দের (যেমন বাঁধা ছাঁদি, টানা ছাঁদি, কোণা জাল, খুঁটে জাল, সাংলো জাল ইত্যাদি) সঙ্গেও সম্যক পরিচিত হন। অবগত হন মাছ ধরার বিভিন্ন কৌশল ও সংস্কার সম্পর্কেও। এই সব মৎস্যজীবীদের ঋণ তিনি স্বীকার করেছিলেন গ্রন্থের মুখবন্ধে।


title: গঙ্গা (উপন্যাস)

text: ১৯৫৭ সালে "জন্মভূমি" পত্রিকার শারদ সংখ্যায় উপন্যাসটি প্রথম প্রকাশিত হয়। পরে গ্রন্থাকারে প্রকাশিত হলে সমরেশ বসু এটিকে উৎসর্গ করেন বরেণ্য কথাসাহিত্যিক তারাশঙ্কর বন্দ্যোপাধ্যায়ের উদ্দেশ্যে। পরে দীর্ঘকাল অমুদ্রিত থাকার পর ১৯৭৪ সালে লেখকের অনুমতিক্রমে মৌসুমী প্রকাশনী বিস্তারিত গ্রন্থপরিচয় ও গবেষণা-সমীক্ষণ সহ "গঙ্গা" উপন্যাসের একটি সমৃদ্ধ সংস্করণ প্রকাশ করে। বর্তমানে এই সংস্করণটিই পৃথক গ্রন্থাকারে বাজারে প্রাপ্ত হয়।


title: গঙ্গা (উপন্যাস)

text: "গঙ্গা" উপন্যাসের নায়ক তেঁতলে বিলাস (অর্থাৎ, তেঁতুলতলার বিলাস)। তার বাপ নিবারণ সাঁইদার ছিল দুঃসাহসী মালো মাছমারা। সমুদ্রে মাছ ধরতে গিয়ে নিবারণ প্রাণ হারায়। বিলাস তখন মাতৃগর্ভে কিংবা সদ্যোজাত। বড় হয়ে বিলাসের চেহারাও হয় তার বাপের মতো সুদর্শন সুপুরুষ:


title: গঙ্গা (উপন্যাস)

text:
কালো কুচকুচে রঙ, পেটানো শরীর। নেহাইয়ের মতো শক্ত। যেন নিমকাঠের কালো রঙ মাখা চকচকে মূর্তি। নাকটি ছোট। চোখদুটি ঈষৎ গোল। ভ্রু কুঁচকে মুখ তুলে তাকালে মনে হয়, কেউটে সাপ যেন ফণা ধরে আছে। …সবাই জানে, রগচটা আর গোঁয়ার। গায়ে শক্তিও তেমন।
সে মাছ মারতে শেখে তার কাকা পাঁচুর কাছ থেকে। সুন্দরবন অঞ্চল থেকে প্রতি বছর বর্ষায় কলকাতা-সন্নিহিত অঞ্চলে হুগলি নদীতে মাছ ধরতে আসত তারা। এখানে পাইকার দামিনীর সঙ্গে আলাপ হয় বিলাসের। ভালবাসা হয় দামিনীর নাতনি হিমির সঙ্গে। উভয়ের সম্পর্কের টানাপোড়েন ও মাছমারাদের সুখদুঃখের কর্মজীবনের ধারা বেয়ে প্রবাহিত হয় কাহিনি। নদীবক্ষেই মৃত্যু হয় পাঁচুর। মৃত্যুর পূর্বে সে হিমি ও বিলাসের মিলনে সম্মতি জানিয়ে যায়। তারপরেই ঝাঁকে ঝাঁকে ইলিশ ধেয়ে আসে নদীতে। সেবারের জন্য কপাল খুলে যায় মাছমারাদের। অবশেষে মিলন হয় হিমি ও বিলাসের। কিন্তু বিলাসকে ধরে রাখতে পারে না হিমি। বিলাস বেরিয়ে পড়ে সমুদ্রযাত্রার উদ্দেশ্যে। উপন্যাস শেষ হয় এইভাবে:


title: গঙ্গা (উপন্যাস)

text: "গঙ্গা" উপন্যাসের মূল্যায়ণনে গবেষক সোহারাব হোসেন মন্তব্য করেছেন,


title: গঙ্গা (উপন্যাস)

text: নদীর প্রতিকূলতার সঙ্গে জড়িত মৃত্যুবোধ "গঙ্গা" উপন্যাসের মূল চেতনা। সামাজিক উপন্যাসের এ এক ভিন্ন মূর্তি – ভিন্ন রূপ। "গঙ্গা"–তে দেখি আরও একবার আমাদের সাহিত্যপাঠকের নায়ক-সংস্কার ভেঙে যেতে।


title: গঙ্গা (উপন্যাস)

text: শিশিরকুমার দাশের মতে, এই উপন্যাসটি


title: গঙ্গা (উপন্যাস)

text: দক্ষিণবঙ্গের নদীনালা এবং মৎস্যজীবী মানুষের সুখদুঃখ জীবনযাপনের সংগ্রাম, প্রকৃতির কঠোরতা এবং সামাজিক জীবনের বৈষম্য নিয়ে স্থির, নিশ্চিত মধ্যবিত্ত জীবনের নিরাপত্তার এক বিপরীত আখ্যান। এর একদিকে আছে বাস্তব তথ্যের প্রতি নিষ্ঠা, অন্যদিকে আছে মৃত্যু ও অস্তিত্বের সংগ্রামের এক মানবিক উপলব্ধি। "গঙ্গা" সমরেশ বসুর শ্রেষ্ঠ রচনাগুলির অন্যতম।


title: গঙ্গা (উপন্যাস)

text: আর্থ-সামাজিক কাহিনির সঙ্গে প্রচুর উপকথা-মিথের ব্যবহার এই উপন্যাসকে বিশিষ্টতা দান করেছে। সম্পর্কের বিভিন্ন জটিলতা ঔপন্যাসিক সমরেশ বসু বেশ দক্ষতার সঙ্গে উপস্থাপনা করেছেন। পাঁচুর সঙ্গে বিলাসের সম্পর্ক, দুলাল-আতরবালা সম্পর্ক, অমৃতর বউয়ের সঙ্গে বিলাসের সম্পর্ক প্রভৃতি সম্পর্কগুলি আশ্চর্য রকম পরিমিত ও পরিণত। এমনকি গবেষক সৌমিত্র বসু বিলাস ও সয়ারামের সম্পর্কের মধ্যে সূক্ষ্ম সমকামিতারও আভাস পেয়েছেন।


title: গঙ্গা (উপন্যাস)

text: "গঙ্গা" উপন্যাসটি শুধু সমালোচক সমাজেই নয়, লব্ধপ্রতিষ্ঠ সাহিত্যমহলেও সমাজেও যথেষ্ট প্রশংসিত হয়। উপন্যাসের ভূয়সী প্রশংসা করেন তারাশঙ্কর বন্দ্যোপাধ্যায়, কবি-সমালোচক বিষ্ণু দে ও সমালোচক সরোজ বন্দ্যোপাধ্যায়। বাংলা সাহিত্যে অদ্বৈত মল্লবর্মণ রচিত "তিতাস একটি নদীর নাম" ও মানিক বন্দ্যোপাধ্যায় রচিত "পদ্মানদীর মাঝি" এবং ইংরেজি সাহিত্যে আর্নেস্ট হেমিংওয়ে রচিত "দি ওল্ড ম্যান অ্যান্ড দ্য সি" উপন্যাসের সঙ্গে এই উপন্যাসের তুলনা করা হয়। "দেশ" পত্রিকা বিশেষ শতাব্দীনির্মাতা সংখ্যায় (২৩ জানুয়ারি, ১৯৯৯) গঙ্গা উপন্যাসটিকে বিংশ শতাব্দীর বাংলা সাহিত্যের ২৪টি শতাব্দীনির্মাতা উপন্যাসের অন্যতমের মর্যাদা দেয়।


title: গঙ্গা (উপন্যাস)

text:
১৯৫৯ সালে রাজেন তরফদারের পরিচালনায় "গঙ্গা" চলচ্চিত্রায়িত হয়। এই ছবির মুখ্য ভূমিকায় অভিনয় করেন নিবারণ রায় (বিলাস), রুমা গুহঠাকুরতা (হিমি), সন্ধ্যা রায় (গামলি পাঁচী), জ্ঞানেশ মুখোপাধ্যায় (পাঁচু) প্রমুখ। ১৫১ মিনিট দৈর্ঘের এই সাদাকালো ছবিটির সঙ্গীত পরিচালনার দায়িত্বে ছিলেন সলিল চৌধুরী। ছবিটি সমালোচকদের দ্বারা উচ্চ প্রশংসিত হলেও পরিচালক রাজেন তরফদার তাঁর কর্মজীবনে আর কোনো চলচ্চিত্র নির্মাণ করেননি।
রাজেন তরফদার নির্মিত চলচ্চিত্র "গঙ্গা" মুক্তিপায় ১৯৬০ সালের ২৭ নভেম্বর। কলকাতার রাধা, পূর্ণ ও প্রাচী প্রেক্ষাগৃহে এটি রিলিজ করে। এরপর পরিচালক আরো সিনেমা নির্মাণ করেছেন। ১৯৯৭৬ সালে তিনি বাংলাদেশে গিয়ে নির্মাণ করেন যৌথ প্রযোজনার চলচ্চিত্র "পালংক"। পরিচালকের প্রথম সিনেমা হলো "অন্তরীক্ষ" যেটি ১৯৫৭ সালে মুক্তি পায়।


title: ববি ফিশার

text: রবার্ট জেমস "ববি" ফিশার () (, শিকাগো, মার্কিন যুক্তরাষ্ট্র—, রেইকাভিক, আইসল্যান্ড) যুক্তরাষ্ট্রে জন্মগ্রহণ গ্রহণকারী দাবা গ্র্যান্ডমাস্টার। তিনি ১৯৭২ সালে "বিশ্ব দাবা চ্যাম্পিয়ন" হন।


title: ববি ফিশার

text: ফিশার বেড়ে ওঠেন নিউ ইয়র্ক শহরের ব্রুকলিনে। তাঁর বয়স যখন ছয়, তখন তাঁর বোন জোয়ান একটি দাবা-সেট কিনে আনেন। সেটের সাথে আসা নির্দেশমালা দেখে দেখে তাঁরা দুজনে দাবার চালগুলি শেখেন। ফিশার মাত্র ১২ বছর বয়সে যুক্তরাষ্ট্রের যুব শিরোপা এবং ১৪ বছর বয়সে জাতীয় শিরোপা জেতেন। ২৯ বছর বয়সে প্রথম মার্কিনী হিসেবে বিশ্বসেরার খেতাব জিতে ফিশার হৈচৈ ফেলে দেন। দেশের মাটিতে ফিশার যতগুলো শিরোপায় অংশ নিয়েছিলেন কখনো দ্বিতীয় হন নি। ১৯৭২ সালে ফিশার তৎকালীন চ্যাম্পিয়ন খ্যাতিমান সোভিয়েত দাবাড়ু বরিস স্পাস্কিকে হারিয়ে বিশ্বচ্যাম্পিয়ন হন। আইসল্যান্ডে অনুষ্ঠিত এ ম্যাচটিকে শতাব্দীর সেরা ম্যাচ হিসেবে অভিহিত করা হয়। ১৯৭৫ সালে চ্যালেঞ্জার আনাতোলি কারপভের সাথে খেলতে নেমে জুড়ে দেন নানা অদ্ভুত শর্ত। এরপর টানা ১৯৯২ সাল পর্যন্ত তিনি আর কোন ম্যাচ খেলেননি। ১৯৯২ সালে যুক্তরাষ্ট্রের নিষেধাজ্ঞা উপেক্ষা করে ফিশার আবার স্পাস্কির মুখোমুখি হন সার্বিয়ায়। ফলশ্রুতিতে তাঁর বিরুদ্ধে যুক্তরাষ্ট্র সরকার গ্রেফতারী পরোয়ানা জারী করে। ইহুদী পরিবারে জন্ম হলেও ফিশার ছিলেন উগ্র ইহুদী-বিরোধী।


title: দানিউব নদী

text: দানিউব () ইউরোপের দ্বিতীয় দীর্ঘতম নদী। এটি ইউরোপ মহাদেশের অন্যতম প্রধান পরিবহন পথ। ইউরোপের প্রধান নদীগুলির মধ্যে কেবল দানিউবই পূর্ব-পশ্চিমে প্রবাহিত হয়। জার্মানির শ্‌ভার্ৎসভাল্ড (জার্মান ভাষায়: Schwarzwald "শ্‌ভ়াৎস্‌ভ়াল্ট্" অর্থাৎ "কৃষ্ণবন") বা ব্ল্যাক ফরেস্ট অঞ্চলে এর উৎপত্তি। সেখান থেকে এটি পূর্বদিকে প্রায় ২৮৫০ কিমি প্রবাহিত হয়ে রুমানিয়ার উপকূলে কৃষ্ণ সাগরে পতিত হয়েছে। রুমানিয়ায় নদীর মোহনা থেকে জার্মানির উল্‌ম (জার্মান ভাষায়: Ulm "উল্‌ম্") শহর পর্যন্ত প্রায় ২৬০০ কিমি পর্যন্ত নদীটি নৌপরিবহনের জন্য অনুকূল। দানিউবের প্রায় ৩০০-র মত উপনদী আছে, এদের মধ্যে ৬০টি নৌপরিবহনের অনুকূল। দানিউব নদীর উপত্যকার আয়তন প্রায় ৭৭৭,০০০ বর্গ কিমি এবং এই উপত্যকা জার্মানি, অস্ট্রিয়া, স্লোভাকিয়া, হাঙ্গেরি, সার্বিয়া, ক্রোয়েশিয়া, বসনিয়া ও হার্জেগোভিনা, স্লোভেনিয়া, রোমানিয়া, বুলগেরিয়া, ও ইউক্রেনে বিস্তৃত। এই নদীর উপর অবস্থিত গুরুত্বপূর্ন শহরগুলির মধ্যে আছে জার্মানির উল্‌ম, রেগেন্সবুর্গ ও পাসাউ; অস্ট্রিয়ার লিন্‌ৎস ও রাজধানী ভিয়েনা; স্লোভাকিয়ার রাজধানী ব্রাতিস্লাভা; হাঙ্গেরির রাজধানী বুদাপেশ্‌ৎ; সার্বিয়ার রাজধানী বেলগ্রেড এবং রুমানিয়ার গালাতি ও ব্রাইলা। দানিউব নদী খালের মাধ্যমে মাইন, রাইন ও ওডার নদীর সাথে যুক্ত এবং এর ফলে কৃষ্ণ সাগর ও উত্তর সাগরের মধ্যে বাণিজ্যিক যোগসূত্র স্থাপিত হয়েছে। লিন্‌ৎস ও ভিয়েনার মধ্যবর্তী দানিউব উপত্যকা এর প্রাকৃতিক সৌন্দর্যের জন্য বিখ্যাত।


title: বিভূতিভূষণ (দ্ব্যর্থতা নিরসন)

text: বিভূতিভূষণ একটি নাম; যার দ্বারা বোঝানো হতে পারে -


title: বিভূতিভূষণ বন্দ্যোপাধ্যায়

text: বিভূতিভূষণ বন্দ্যোপাধ্যায় (১২ই সেপ্টেম্বর, ১৮৯৪ - ১লা সেপ্টেম্বর, ১৯৫০) ছিলেন একজন জনপ্রিয় ভারতীয় বাঙালি কথাসাহিত্যিক। তিনি মূলত উপন্যাস ও ছোটগল্প লিখে খ্যাতি অর্জন করেন। "পথের পাঁচালী" ও "অপরাজিত" তাঁর সবচেয়ে বেশি পরিচিত উপন্যাস। অন্যান্য উপন্যাসের মধ্যে "আরণ্যক", "আদর্শ হিন্দু হোটেল", "ইছামতী" ও "অশনি সংকেত" বিশেষভাবে উল্লেখযোগ্য। উপন্যাসের পাশাপাশি বিভূতিভূষণ প্রায় ২০টি গল্পগ্রন্থ, কয়েকটি কিশোরপাঠ্য উপন্যাস ও কয়েকটি ভ্রমণকাহিনী এবং দিনলিপিও রচনা করেন। বিভূতিভূষণের "পথের পাঁচালী" উপন্যাস অবলম্বনে সত্যজিৎ রায় পরিচালিত চলচ্চিত্রটি আন্তর্জাতিক খ্যাতিসম্পন্ন। ১৯৫১ সালে "ইছামতী" উপন্যাসের জন্য বিভূতিভূষণ পশ্চিমবঙ্গের সর্বোচ্চ সাহিত্য পুরস্কার রবীন্দ্র পুরস্কার (মরণোত্তর) লাভ করেন।


title: বিভূতিভূষণ বন্দ্যোপাধ্যায়

text: বিভূতিভূষণ পশ্চিমবঙ্গের উত্তর ২৪ পরগণা জেলার কাচরাপাড়ার নিকটবর্তী ঘোষপাড়া-মুরারিপুর গ্রামে নিজ মামার বাড়িতে জন্মগ্রহণ করেন। তার পৈতৃক নিবাস উত্তর ২৪ পরগণা জেলার বনগাঁ'র নিকট বারাকপুর গ্রামে। তার পিতা মহানন্দ বন্দ্যোপাধ্যায় ছিলেন প্রখ্যাত সংস্কৃত পণ্ডিত। পাণ্ডিত্য এবং কথকতার জন্য তিনি "শাস্ত্রী" উপাধিতে ভূষিত হয়েছিলেন। মাতা মৃণালিনী দেবী। পিতামাতার পাঁচ সন্তানের মধ্যে বিভূতিভূষণ সর্বজ্যেষ্ঠ ছিলেন।


title: বিভূতিভূষণ বন্দ্যোপাধ্যায়

text: পিতার কাছে বিভূতিভূষণের পড়ালেখার পাঠ শুরু হয়। এরপর নিজ গ্রাম ও অন্য গ্রামের কয়েকটি পাঠশালায় পড়াশোনার পর 'বনগ্রাম উচ্চ ইংরেজি বিদ্যালয়ে' ভর্তি হন। সেখানে তিনি অবৈতনিক শিক্ষার্থী হিসেবে পড়ালেখার সুযোগ পেয়েছিলেন। ছোটবেলা থেকেই তিনি মেধাবী ছিলেন। অষ্টম শ্রেণীতে পড়ার সময় পিতা মারা যান। ১৯১৪ সালে প্রথম বিভাগে এনট্রান্স এবং ১৯১৬ সালে কলকাতা'র রিপন কলেজ (বর্তমানে সুরেন্দ্রনাথ কলেজ ) থেকে প্রথম বিভাগে আইএ পরীক্ষায় উত্তীর্ণ হন। ১৯১৮ সালে একই কলেজ থেকে বি.এ পরীক্ষায়ও ডিস্টিইংশন সহ পাশ করেন। এরপর তিনি এমএ ও আইন বিষয়ে ভর্তি হয়েছিলেন। কিন্তু পড়াশোনা ছেড়ে দেন ১৯১৯ খ্রিস্টাব্দে।


title: বিভূতিভূষণ বন্দ্যোপাধ্যায়

text: ১৯১৯ সালে হুগলী জেলার জাঙ্গীপাড়ায় দ্বারকানাথ হাইস্কুলে তৃতীয় শ্রেণীতে পড়ানোর সময় বসিরহাটের মোক্তার কালীভূষণ মুখোপাধ্যায়ের কন্যা গৌরী দেবীর সাথে বিয়ে হয়। কিন্তু বিয়ের এক বছর পরই গৌরী দেবী মারা যান। স্ত্রীর শোকে তিনি কিছুদিন প্রায় সন্ন্যাসীর মতো জীবনযাপন করেন। পরে ১৩৪৭ সালের ১৭ অগ্রহায়ণ (ইংরেজি ৩ ডিসেম্বর, ১৯৪০) তারিখে ফরিদপুর জেলার ছয়গাঁও নিবাসী ষোড়শীকান্ত চট্টোপাধ্যায়ের মেয়ে রমা দেবীকে বিয়ে করেন। বিয়ের সাত বছর পর একমাত্র সন্তান তারাদাস বন্দ্যোপাধ্যায় (ডাকনাম বাবলু) জন্মগ্রহণ করেন।


title: বিভূতিভূষণ বন্দ্যোপাধ্যায়

text:
শিক্ষকতার মাধ্যমে পেশাগত জীবনে প্রবেশ করেন। এসময় কিছুদিন গোরক্ষিণী সভার প্রচারক হিসেবে বাংলা, ত্রিপুরা ও আরাকানের বিভিন্ন অঞ্চলে ভ্রমণ করেন। পরে খেলাৎচন্দ্র ঘোষের বাড়িতে সেক্রেটারি, গৃহশিক্ষক এবং তাঁর এস্টেটের ভাগলপুর সার্কেলের সহকারী ম্যানেজারের দায়িত্ব গ্রহণ করেন। কিছুদিন আবার ধর্মতলার খেলাৎচন্দ্র মেমোরিয়াল স্কুলে শিক্ষকতা করেন। এরপর যোগ দেন বনগাঁর নিকট গোপালনগর হরিপদ ইনস্টিটিউশন স্কুলে। এই স্কুলেই তিনি আমৃত্যু কর্মরত ছিলেন। এই মহান কথাসাহিত্যিক ১৯৫০ খ্রিস্টাব্দের ১লা নভেম্বর তারিখে বিহারের (বর্তমানে ঝাড়খন্ড) ঘাটশিলায় মৃত্যুবরণ করেন। তিনি তার বাড়িটির নাম স্ত্রীর নামে 'গৌরীকুঞ্জ' রেখেছিলেন। সামনের রাস্তাটি অপুর পথ হিসেবে পরিচিত।
১৯২১ খ্রিস্টাব্দে (১৩২৮ বঙ্গাব্দ) "প্রবাসী" পত্রিকার মাঘ সংখ্যায় "উপেক্ষিতা" নামক গল্প প্রকাশের মধ্য দিয়ে তার সাহিত্যিক জীবনের সূত্রপাত ঘটে। ভাগলপুরে কাজ করার সময় ১৯২৫ সালে তিনি পথের পাঁচালী রচনা শুরু করেন। এই বই লেখার কাজ শেষ হয় ১৯২৮ খ্রিস্টাব্দে। এটি বিভূতিভূষণের প্রথম এবং সবচেয়ে বিখ্যাত রচনা। এর মাধ্যমে তিনি বিপুল জনপ্রিয়তা অর্জন করেন। এরপর "অপরাজিত" রচনা করেন যা পথের পাঁচালীরই পরবর্তী অংশ। উভয় উপন্যাসেই তার ব্যক্তিগত জীবনের প্রতিফলন ঘটেছে। বিখ্যাত চলচ্চিত্র পরিচালক সত্যজিৎ রায় পথের পাঁচালী উপন্যাসের কাহিনীকে চলচ্চিত্রে রূপদানের মাধ্যমে তার চলচ্চিত্র জীবনের সূচনা করেছিলেন। এই সিনেমাটির নামও ছিল পথের পাঁচালী (চলচ্চিত্র)। এই চলচ্চিত্রটি দেশী-বিদেশী প্রচুর পুরস্কার ও সম্মাননা লাভ করেছিল। এরপর অপরাজিত এবং অশনি সংকেত উপন্যাস দুটি নিয়েও সত্যজিৎ চলচ্চিত্র নির্মাণ করেছিলেন। এর সবগুলোই বিশেষ প্রশংসা অর্জন করেছিল। পথের পাঁচালী উপন্যাসটি বিভিন্ন ভারতীয় ভাষা এবং ইংরেজি ও ফরাসি সহ বিভিন্ন পাশ্চাত্য ভাষায় অনূদিত হয়েছে। বিভূতিভূষণের উল্লেখযোগ্য কয়েকটি গল্পগ্রন্থ হল: মেঘমল্লার, মৌরীফুল, যাত্রাবদল। তাঁর লেখা চাঁদের পাহাড় একটি অনবদ্য এ‍্যাডভেঞ্চার কাহিনী, যার পটভূমি আফ্রিকা। চাঁদের পাহাড় কিশোর উপন্যাসটিকে নিয়ে চলচ্চিত্র নির্মাণ করা হয়েছে।তাঁর উল্লেখযোগ্য গ্রন্থের মধ্যে রয়েছে:
অধুনা ঝাড়খন্ডের ঘাটশিলাতে, ১ নভেম্বর ১৯৫০ (১৫ই কার্তিক ১৩৫৭ বঙ্গাব্দ,বুধবার) হৃদরোগে আক্রান্ত6


title: কলোসিয়াম

text:
কলোসিয়াম (লাতিন: "Amphitheatrum Flavium", ইতালীয় "Anfiteatro Flavio" বা "Colosseo"), ইতালির রোম শহরে অবস্থিত একটি বৃহৎ উপবৃত্তাকার ছাদবিহীন মঞ্চ। ৫০ হাজার দর্শক ধারণক্ষমতাসম্পন্ন এই মঞ্চ সাধারণত গ্ল্যাডিয়েটরদের প্রতিযোগিতা এবং জনসাধারণের উদ্দেশ্যে কোন প্রদর্শনীর জন্য ব্যবহৃত হত। এর অবস্থান রোমান ফোরামের ঠিক পশ্চিমে, যার নির্মাণকাজ শুরু হয়েছিল ৭০ থেকে ৭২ খ্রিস্টাব্দের মাঝে কোন এক সময়; এসময় সম্রাট ভেসপাসিয়ানের রাজত্ব ছিল। রোমান সাম্রাজ্যের সবচেয়ে বড় এই স্থাপনার নির্মাণকাজ শেষ হয়েছিল ৮০ খ্রিস্টাব্দে সম্রাট তিতুসের রাজত্বকালে। পরে দোমিতিয়ানের শাসনামলে এটির আরও পরিবর্তন ও পরিবর্ধন করা হয়।
এর আদি নাম ছিল ফ্ল্যাভিয়ান নাট্যশালা। ষষ্ঠ শতকের পূর্বে ভূমিকম্প এবং অগ্নিকাণ্ডে ক্ষতিগ্রস্থ হওয়ায় এটির পুননির্মাণ ও পরিবর্তন সাধন করা হয়। পরবর্তী শতকগুলোতে কলোসিয়াম অবহেলা, ভূমিকম্প ও এর নির্মাতাদের দ্বারাই ক্ষতিগ্রস্ত হয়। এর বহির্তোরণের এক-তৃতীয়াংশের বেশি এখনও টিকে আছে।


title: কলোসিয়াম

text: প্রাচীন রোমান সাম্রাজ্যের গোলাকৃতি ও বহুতল অ্যাম্ফিথিয়েটার হিসেবে বৃহত্তম এ স্থাপনাকে ক্রীড়ায় ব্যবহার করা হতো। মল্লবীরগণ একে-অপরকে নিঃশেষ করে স্বীয় ক্ষমতা প্রয়োগপূর্বক নিজেকে টিকিয়ে রাখতো। এমনকি হিংস্র জীব-জন্তুর সাথেও লড়তে হতো তাদের। স্থল-নৌযুদ্ধ, পশু শিকারসম্পর্কীয় নাটকও আমন্ত্রিতদর্শকদের মনোরঞ্জনার্থে প্রদর্শন করা হতো। মহিলাদের মল্লযুদ্ধও অনুষ্ঠিত হতো। অনেক সময় রোমান মহিলারা নামকরা মল্লবীরদের প্রেমে পড়ে গৃহত্যাগও করতেন।


title: কলোসিয়াম

text: কলোসিয়াম একটি উপবৃত্তাকার কাঠামো যা ১৮৯ মিটার দীর্ঘ (৬১৫ ফিট / ৬৪০ রোমান ফুট), এবং ১৫৬ মিটার চওড়া (৫১০ ফিট / ৫২৮ রোমান ফুট)। এটির মূল এলাকা ৬ একর (২৪,০০০ মি2)। বাইরের দেয়ালের উচ্চতা হল ৪৮ মিটার (১৫৭ ফিট / ১৬৫ রোমান ফুট). ঘের মূলত ৫৪৫ মিটার (১৭৮৮ ফিট / ১৮৩৫ রোমান ফুট)। কেন্দ্রীয় রনভূমি একটি উপবৃত্তাকার এলাকা যা ৮৭ মিটার (২৮৭ ফুট) লম্বা এবং ৫৫ মিটার (১৮০ ফুট) চওড়া এবং একটি ৫ মিটার (১৫ ফুট) উচ্চ প্রাচীর দিয়ে ঘেরা, যা আসনবিন্যাস এর টায়ারগুল দ্বারা বেষ্টিত।


title: প্রগণ্ডাস্থি

text: প্রগণ্ডাস্থি (Humerus) বাহু বা সম্মুখ পদের (প্রানীদের) একটি দীর্ঘাস্থি যা কাঁধ হতে কনুই পর্যন্ত বিস্তৃত। কঙ্কালে এটি স্কন্ধ্যাস্থি (scapula) ও প্রকোষ্ঠাস্থি (ulna) র মধ্যবর্তী। এটি নাম্নে বর্নিত তিনটি অংশে বিভক্ত:


title: প্রগণ্ডাস্থি

text: স্কন্ধ্যাস্থি (scapula) ও বক্ষ প্রাচীরের মাঝে কোষ(bursa) অবস্থিত, যা বক্ষ প্রাচীরের উপর দিয়ে স্কন্ধ্যাস্থির চলাচল সহজ করে। কাঁধের নড়াচড়া প্রকৃতপক্ষে গ্লিন-প্রগণ্ডাস্থিয় সন্ধির নড়াচড়া এবং বক্ষ প্রাচীরের উপর স্কন্ধ্যাস্থির চলাচলের যৌথ কর্ম।


title: প্রগণ্ডাস্থি

text: প্রগণ্ডাস্থির শেষপ্রান্ত (কনুইয়ে) প্রকোষ্ঠাস্থির(Ulna) সংগে হিন্জ(hinge) সন্ধি তৈরি করে, যা শুধু ভাঁজ ও প্রসারন করতে দেয়। এটি প্রগণ্ডাস্থির কপিকলউপাস্থিতে(trochlea) সংঘটিত হয়। প্রগণ্ডাস্থির এই প্রান্তের দুটি উচু গহ্বর (মুকুটাস্থিয় খাজ ও ওলিক্রেনন খাজ) প্রকোষ্ঠাস্থিকে নড়ার জায়গা দেয়, কিন্তু অতি-ভাঁজ/প্রসারনকে প্রতিরোধ করে।


title: প্রগণ্ডাস্থি

text: প্রগণ্ডাস্থির ক্যাপিচুলাম(capitulum) এবং আনুপ্রকোষ্ঠাস্থির(radius) মাথার মধ্যে একটি পিভট(pivot) সন্ধি আছে। এটি আনুপ্রকোষ্ঠাস্থির মাথাকে উপর ও চিত হতে দেয়।


title: প্রগণ্ডাস্থি

text: প্রগণ্ডাস্থিতে অনেক ধরনের পেশী সংযুক্ত থাকে, যা কাঁধ ও কনুইয়ের নড়াচড়া করতে সাহায্য করে।


title: প্রগণ্ডাস্থি

text: রোটেটর কাফ্ পেশী "নিকটবর্ত" প্রগণ্ডাস্থিতে সংযুক্ত থাকে, এবং কাঁধ হতে হাতকে গোড়াতে ও বাইরের দিকে নিতে পারে।


title: প্রগণ্ডাস্থি

text: কিছু কলাচী(forearm) পেশীও, (যেমন প্রনেটর টেরেস এবং কব্জির ফ্লেক্সরস ও এক্সটেন্সর ) "দূরবর্তী" প্রগণ্ডাস্থিতে সংযুক্ত থাকে।প্রগাণ্ডাস্থির সম্মুখবর্তী ও নিম্নবর্তী স্থনচ্যুতি একটি সবচেয়ে সাধারণ ধরনের কাঁধ (গ্লিনোহিউমোরাল সন্ধি) স্থনচ্যুতি। এই স্থনচ্যুতির ফলে এ্যাক্সিলারি স্নায়ু বা এ্যাক্সিলারি ধমনী আঘাতপ্রাপ্ত হওয়ার সম্ভাবনা থাকে। এই স্থনচ্যুতির চিহ্ন ও লক্ষণগুলো হলো: কাঁধের স্বাভাবিক দেহরেখার(contour) অনুপস্থিতি, এ্যাক্রমিয়নের নিচে দেবে যায় যা হাত দিয়ে অনুভব করা যায়, এবং প্রগাণ্ডাস্থির মাথা বগলের(axilla) (বাহুমূল) নিচে অনুভব করা য়ায়।


title: প্রগণ্ডাস্থি

text: প্রগাণ্ডাস্থির ইংরেজি নাম 'Humerus', 'Humour' বা হাস্যরসের সমলেখ শব্দ, ফলে কখনও কখনও এটি পপ কালচারে 'the funny bone' হিসাবে ব্যবহৃত হয়। অধিকন্তু, funny bone প্রকৃতপক্ষে কোন অস্থি নয়, এটি প্রগাণ্ডাস্থির শেষপ্রান্তে কনুইয়ের কাছের আলনার স্নায়ুকে বোঝায়। দুর্ঘটনাবসত ফানি বোন্সে আঘাত লাগলে শির শির অনুভুতি (বা 'funny' feeling) হয়, এবং প্রচন্ড ব্যথা বোধ হওয়ার সম্ভাবনা থাকে। কিচুক্ষেত্রে ফানি বোন্সে আঘাত করাকে আনেকে হাস্যরসের পর্যায়ে ফেলে এবং প্রতিদানে কিচু গালমন্দো হজম করে।


title: সার্বিয়া

text: সার্বিয়া, বা সার্বীয় প্রজাতন্ত্র (, সার্বীয় ভাষায়: Република Србија "রেপুব্লিকা স্‌র্‌বিয়া") মধ্য ও দক্ষিণ-পূর্ব ইউরোপের একটি স্থলবেষ্টিত দেশ। এটি পানোনীয় সমভূমির দক্ষিণাংশে, বলকান উপদ্বীপের মধ্যভাগে অবস্থিত। দেশটির উত্তরে হাঙ্গেরি, পূর্বে রোমানিয়া ও বুলগেরিয়া, দক্ষিণে আলবেনিয়া ও ম্যাসিডোনিয়া, এবং পশ্চিমে মন্টিনেগ্রো, ক্রোয়েশিয়া এবং বসনিয়া ও হার্জেগোভিনা। দেশটির রাজধানী বেলগ্রেড।স্বাধীনতার পূর্বে এটি উসমানীয় সাম্রাজ্য অন্তর্গত ছিল।


title: সার্বিয়া

text: সার্বিয়ার রাজনীতি একটি সংসদীয় প্রতিনিধিত্বমূলক বহুদলীয় গণতান্ত্রিক প্রজাতন্ত্র কাঠামোয় সংঘটিত হয়। সরকারপ্রধান হলেন প্রধানমন্ত্রী। রাষ্ট্রের নির্বাহী ক্ষমতা সরকারের উপর ন্যস্ত। আইন প্রণয়নের ক্ষমতা সরকার এবং আইনসভা উভয়ের উপর ন্যস্ত। বিচার বিভাগ নির্বাহী বিভাগ ও আইনসভা হতে স্বাধীন।


title: মলদোভা

text: মলদোভা প্রজাতন্ত্র ("Republica Moldova") পূর্ব ইউরোপের একটি স্থলবেষ্টিত। এর পশ্চিমে রোমানিয়া এবং উত্তর, পূর্ব ও দক্ষিণে ইউক্রেন। ঐতিহাসিকভাবে এটি মলদোভা রাজ্য নামে পরিচিত ছিল। ১৮১২ সালে রুশ সাম্রাজ্যের অন্তর্ভুক্ত হয়। রুশ সাম্রাজ্যের পতনের পর এটি ১৯১৮ সালে রোমানিয়ার সাথে সংযুক্ত হয়। দ্বিতীয় বিশ্বযুদ্ধের পর থেকে এটি সোভিয়েত ইউনিয়নের সদস্য রাষ্ট্র হিসেবে পরিচিত ছিল। ১৯৯১ সালের ২৭শে আগস্ট এটি সোভিয়েত ইউনিয়ন থেকে স্বাধীনতা ঘোষণা করে।


title: সম-অবিচ্ছিন্ন চিত্রণ

text: গণিতের টপোগণিত শাখায় সম-অবচ্ছিন্ন চিত্রণ (ইংরেজি ভাষায়: Homeomorphism বা Topological isomorphism) বলতে দুইটি টপোজগতের মধ্যে এদের টপোগাণিতিক ধর্মের সাপেক্ষে এক বিশেষ ধরনের সমচিত্রণকে বোঝায়। দুইটি টপোজগতের মধ্যে সম-অবিচ্ছিন্ন চিত্রণ সম্ভব হলে বলা হয়, এই দুইটি সম-অবিচ্ছিন্নভাবে চিত্রণযোগ্য (homeomorphic)। অর্থাৎ টপোগাণিতিক দৃষ্টিকোণ থেকে এরা অভিন্ন।


title: সম-অবিচ্ছিন্ন চিত্রণ

text: সাধারণভাবে বলতে গেলে টপোজগৎ হচ্ছে এক ধরনের জ্যামিতিক বস্তু, আর সম-অবিচ্ছিন্ন চিত্রণ হচ্ছে বস্তুটিকে অবিচ্ছিন্নভাবে টেনে-মুচড়ে নতুন আকারের বস্তুতে রূপ দেয়া। সুতরাং একটি বর্গ এবং একটি বৃত্ত সম-অবিচ্ছিন্নভাবে চিত্রণযোগ্য। টপোগণিতবিদদের নিয়ে বহুল প্রচলিত একটি ঠাট্টা আছে যে তাঁরা কফি কাপ থেকে ডোনাট পৃথক করতে পারেন না, কেননা তাত্ত্বিকভাবে একটি ডোনাটকে টেনে মুচড়ে একটি কফি কাপের আকার দেয়া সম্ভব (ছবিতে দেখুন)।


title: সাইবারনেটিক্‌স

text: সাইবারনেটিক্‌স () একটি আন্তঃশাস্ত্রীয় বিজ্ঞান, যেখানে জীব, যন্ত্র ও অন্যান্য সংগঠনসমূহের যোগাযোগ ও নিয়ন্ত্রণ ব্যবস্থা আলোচিত হয়। ১৯৪৮ সালে মার্কিন গণিতবিদ নর্বার্ট উইনার নিয়ন্ত্রণ মেকানিজমের তত্ত্বের নাম দেন সাইবারনেটিক্‌স । যেসব কলাকৌশলের মাধ্যমে তথ্যকে কাঙ্ক্ষিত কাজে রূপায়িত করা যায়, সেগুলি নিয়ে গবেষণা করতে গিয়ে সাইবারনেটিক্‌সের উন্নয়ন ঘটে। দ্বিতীয় বিশ্বযুদ্ধের সময় সামরিক ক্ষেত্রে ইলেকট্রনিক মস্তিষ্ক ও স্বয়ংনিয়ন্ত্রিত যন্ত্র নিয়ে গবেষণা সাইবারনেটিক্‌সের জন্ম দেয়।


title: বাংলাদেশের স্বাধীনতার ঘোষণাপত্র

text: বাংলাদেশের স্বাধীনতার ঘোষণাপত্র প্রবাসী বাংলাদেশ সরকার বা মুজিবনগর সরকার কর্তৃক ১৯৭১ সালের ১৭ এপ্রিল তারিখে আনুষ্ঠানিকভাবে ঘোষিত একটি ঘোষণাপত্র। যতদিন বাংলাদেশের স্বাধীনতা যুদ্ধ চলেছে ততদিন মুজিবনগর সরকার পরিচালনার অন্তর্বর্তীকালীন সংবিধান হিসেবে এই ঘোষণাপত্র কার্যকর ছিল। ১৯৭১ সালের ১৬ ডিসেম্বর স্বাধীন বাংলাদেশ শত্রুমুক্ত হওয়ার পরও এই ঘোষণাপত্র সংবিধান হিসেবে কার্যকর ছিল। ১৯৭২ সালের ১৬ ই ডিসেম্বর তারিখে যখন দেশের নতুন সংবিধান প্রণীত হয় তখন সংবিধান হিসেবে এর কার্যকারিতার সমাপ্তি ঘটে।


title: বাংলাদেশের স্বাধীনতার ঘোষণাপত্র

text: ১৯৭১ সালের ২৫ মার্চ রাতে পাকিস্তান সামরিক বাহিনী ঢাকা এবং তৎকালীন পূর্ব পাকিস্তানের অন্যান্য অংশে আক্রমণ চালিয়ে ব্যাপক গণহত্যা চালায়। এই গণগত্যার প্রাক্কালে তৎকালীন আওয়ামী লীগ নেতৃবৃন্দ, গণপরিষদ ও প্রাদেশিক পরিষদের সদস্যগণ নিরাপত্তার জন্য সীমান্ত অতিক্রম করে ভারতে গিয়ে আশ্রয় নেন। ৩০ মার্চের মধ্যেই তাদের অনেকে কলকাতায় সমবেত হন। প্রাদেশিক পরিষদের যে সকল সদস্য ১০ এপ্রিল এর মধ্যে কলকাতায় পৌছতে সক্ষম হন তাদের নিয়ে তাজউদ্দীন আহমদ মন্ত্রিপরিষদ গঠন করেন। তার নির্দেশেই অধ্যাপক রেহমান সোবহান আরো কয়েকজনের সাহায্য নিয়ে স্বাধীনতার ঘোষণাপত্রের একটি খসড়া প্রণয়ন করেন।এরপর ব্যারিস্টার আমীর-উল-ইসলাম এই ঘোষণাপত্রের আইনগত দিকগুলো সংশোধন করে একে পূর্ণতা দান করেন। এই ঘোষণাপত্রটি প্রথমে ১০ এপ্রিল মুজিবনগর থেকে প্রচার করা হয়।এরপর আবার ১৭ এপ্রিল তারিখে মেহেরপুর জেলার সীমান্তবর্তী স্থান বৈদ্যনাথতলায় (পরবর্তী নাম মুজিবনগর) এক অনাড়ম্বর অনুষ্ঠানে গণপরিষদের সদস্য অধ্যাপক এম ইউসুফ আলী আনুষ্ঠানিকভাবে স্বাধীনতার ঘোষণাপত্র পাঠ করেন। এই ঘোষণার মাধ্যমে নবগঠিত প্রবাসী আইন পরিষদ বাংলাদেশের স্বাধীনতা ও সার্বভৌমত্ব ঘোষণা করে সাথে সাথে এ ঘোষণাপত্র প্রবাসী সরকারের অবস্থান ও যৌক্তিকতা দৃঢ়ভাবে প্রতিষ্ঠা করে। এদিনই ২৬ মার্চের স্বাধীনতার ঘোষণাকে আনুষ্ঠানিকভাবে অনুমোদন দেয়া হয় এবং একই সাথে ২৬ মার্চ থেকে বাংলাদেশের স্বাধীনতা কার্যকর হয়েছে বলে ঘোষণা করা হয়। এর ফলে প্রবাসী মুজিবনগর সরকারও বৈধ বলে স্বীকৃত হয়। এ ঘোষণায় মুক্তিযুদ্ধে অংশগ্রহণকারী সকলের মধ্যে চেইন অফ কমান্ড স্থাপনের নির্দেশ দেয়া হয়।


title: বাংলাদেশের স্বাধীনতার ঘোষণাপত্র

text: মুজিবনগর, বাংলাদেশ


title: বাংলাদেশের স্বাধীনতার ঘোষণাপত্র

text: তারিখ: ১০ এপ্রিল ১৯৭১


title: বাংলাদেশের স্বাধীনতার ঘোষণাপত্র

text: যেহেতু ১৯৭০ সালের ৭ ডিসেম্বর থেকে ১৯৭১ সালের ১৭ জানুয়ারি পর্যন্ত বাংলাদেশে অবাধ নির্বাচনের মাধ্যমে শাসনতন্ত্র রচনার উদ্দেশ্যে প্রতিনিধি নির্বাচিত করা হয়েছিল; এবং


title: বাংলাদেশের স্বাধীনতার ঘোষণাপত্র

text: যেহেতু এই নির্বাচনে বাংলাদেশের জনগণ ১৬৯টি আসনের মধ্যে আওয়ামী লীগ দলীয় ১৬৭ জন প্রতিনিধি নির্বাচিত করেছিল;


title: বাংলাদেশের স্বাধীনতার ঘোষণাপত্র

text: এবং


title: বাংলাদেশের স্বাধীনতার ঘোষণাপত্র

text: যেহেতু জেনারেল ইয়াহিয়া খান ১৯৭১ সনের ৩রা মার্চ তারিখে শাসনতন্ত্র রচনার উদ্দেশ্যে নির্বাচিত প্রতিনিধিদের অধিবেশন আহ্বান করেন; এবং


title: বাংলাদেশের স্বাধীনতার ঘোষণাপত্র

text: যেহেতু তিনি আহূত এই অধিবেশন স্বেচ্ছাচার এবং বেআইনীভাবে অনির্দিষ্টকালের জন্য বন্ধ ঘোষণা করেন; এবং


title: বাংলাদেশের স্বাধীনতার ঘোষণাপত্র

text: যেহেতু পাকিস্তান কর্তৃপক্ষ তাদের প্রতিশ্রুতি পালন করার পরিবর্তে বাংলাদেশের জনপ্রতিনিধিদের সঙ্গে পারষ্পরিক আলোচনাকালে ন্যায়নীতি বহির্ভূত এবং বিশ্বাসঘাতকতামূলক যুদ্ধ ঘোষণা করেন; এবং


title: বাংলাদেশের স্বাধীনতার ঘোষণাপত্র

text: যেহেতু উল্লিখিত বিশ্বাসঘাতকতামূলক কাজের জন্য উদ্ভূত পরিস্থিতির পরিপ্রেক্ষিতে বাংলাদেশের সাড়ে সাত কোটি মানুষের অবিসংবাদিত নেতা শেখ মুজিবুর রহমান জনগণের আত্মনিয়ন্ত্রণাধিকার অর্জনের আইনানুগ অধিকার প্রতিষ্ঠার জন্য ১৯৭১ সালের ২৬শে মার্চ ঢাকায় যথাযথভাবে স্বাধীনতা ঘোষণা করেন, এবং বাংলাদেশের অখণ্ডতা ও মর্যাদা রক্ষার জন্য বাংলাদেশের জনগণের প্রতি উদাত্ত আহ্বান জানান; এবং


title: বাংলাদেশের স্বাধীনতার ঘোষণাপত্র

text: যেহেতু পাকিস্তান কর্তৃপক্ষ বর্বর ও নৃশংস যুদ্ধ পরিচালনা করেছে এবং এখনও বাংলাদেশের বেসামরিক ও নিরস্ত্র জনগণের বিরুদ্ধে নজিরবিহীন গণহত্যা ও নির্যাতন চালাচ্ছে; এবং


title: বাংলাদেশের স্বাধীনতার ঘোষণাপত্র

text: যেহেতু পাকিস্তান সরকার অন্যায় যুদ্ধ ও গণহত্য এবং নানাবিধ নৃশংস অত্যাচার পরিচালনার দ্বারা বাংলাদেশের গণপ্রতিনিধিদের পক্ষে একত্রিত হয়ে শাসনতন্ত্র প্রণয়ন করে জনগণের সরকার প্রতিষ্ঠা করা অসম্ভব করে তুলেছে; এবং


title: বাংলাদেশের স্বাধীনতার ঘোষণাপত্র

text: যেহেতু বাংলাদেশের জনগণ তাদের বীরত্ব, সাহসিকতা ও বিপ্লবী কার্যক্রমের মাধ্যমে বাংলাদেশের উপর তাদের কার্যকরি কর্তৃত্ব প্রতিষ্ঠা করেছে;


title: বাংলাদেশের স্বাধীনতার ঘোষণাপত্র

text: সার্বভৌম ক্ষমতার অধিকারী বাংলাদেশের জনগণ নির্বাচিত প্রতিনিধিদের প্রতি যে ম্যান্ডেট দিয়েছেন সে ম্যান্ডেট মোতাবেক আমরা, নির্বাচিত প্রতিনিধিরা, আমাদের সমবায়ে গণপরিষদ গঠন করে পারষ্পরিক আলাপ-আলোচনার মাধ্যমে বাংলাদেশের জনগণের জন্য সাম্য, মানবিক মর্যাদা ও সামাজিক ন্যায়বিচার প্রতিষ্ঠা করার উদ্দেশ্যে


title: বাংলাদেশের স্বাধীনতার ঘোষণাপত্র

text: বাংলাদেশকে একটি সার্বভৌম গণপ্রজাতন্ত্র ঘোষণা করছি এবং এর দ্বারা পূর্বাহ্নে বঙ্গবন্ধু শেখ মুজিবুর রহমানের স্বাধীনতা ঘোষণা অনুমোদন করছি; এবং


title: বাংলাদেশের স্বাধীনতার ঘোষণাপত্র

text: এতদ্বারা আমরা আরও সিদ্ধান্ত ঘোষণা করছি যে শাসনতন্ত্র প্রণীত না হওয়া পর্যন্ত বঙ্গবন্ধু শেখ মুজিবুর রহমান প্রজাতন্ত্রের রাষ্ট্রপ্রধান এবং সৈয়দ নজরুল ইসলাম উপ-রাষ্ট্রপ্রধান পদে অধিষ্ঠিত থাকবেন; এবং


title: বাংলাদেশের স্বাধীনতার ঘোষণাপত্র

text: রাষ্ট্রপ্রধান প্রজাতন্ত্রের সশস্ত্র বাহিনীসমূহের সর্বাধিনায়ক পদে অধিষ্ঠিত থাকবেন; ক্ষমা প্রদর্শনের ক্ষমতাসহ সর্বপ্রকার প্রশাসনিক ও আইন প্রণয়নের ক্ষমতার অধিকারী থাকবেন; এবং


title: বাংলাদেশের স্বাধীনতার ঘোষণাপত্র

text: তাঁর কর ধার্য ও অর্থব্যয়ের ক্ষমতা থাকবে; এবং


title: বাংলাদেশের স্বাধীনতার ঘোষণাপত্র

text: বাংলাদেশের জনসাধারণের জন্য আইনানুগ ও নিয়মতান্ত্রিক সরকার প্রতিষ্ঠার জন্য অন্যান্য প্রয়োজনীয় সকল ক্ষমতারও তিনি অধিকারী হবেন।


title: বাংলাদেশের স্বাধীনতার ঘোষণাপত্র

text: বাংলাদেশের জনগণ দ্বারা নির্বাচিত প্রতিনিধি হিসাবে আমরা আরও সিদ্ধান্ত ঘোষণা করছি যে, কোনো কারণে যদি রাষ্ট্রপ্রধান না থাকেন অথবা যদি রাষ্ট্রপ্রধান কাজে যোগদান করতে না পারেন অথবা তাঁর দায়িত্ব ও কর্তব্য পালনে যদি অক্ষম হন, তবে রাষ্ট্রপ্রধান প্রদত্ত সকল দায়িত্ব উপ-রাষ্ট্রপ্রধান পালন করবেন। আমরা আরও সিদ্ধান্ত ঘোষণা করছি যে, বিশ্বের একটি জাতি হিসাবে এবং জাতিসংঘের সনদ মোতাবেক আমাদের উপর যে দায়িত্ব ও কর্তব্য বর্তেছে তা যথাযথভাবে আমরা পালন করব। আমরা আরও সিদ্ধান্ত ঘোষণা করছি যে, আমাদের এই স্বাধীনতার ঘোষণা ১৯৭১ সনের ২৬শে মার্চ থেকে কার্যকর বলে গণ্য হবে। আমরা আরও সিদ্ধান্ত ঘোষণা করছি যে, আমাদের এই সিদ্ধান্ত কার্যকর করার জন্য আমরা অধ্যাপক এম. ইউসুফ আলীকে যথাযথভাবে রাষ্ট্রপ্রধান ও উপ-রাষ্ট্রপ্রধানের শপথ গ্রহণ অনুষ্ঠান পরিচালনার জন্য দায়িত্ব অর্পণ ও নিযুক্ত করলাম।


title: বাংলাদেশের স্বাধীনতার ঘোষণাপত্র

text: স্বাক্ষর: অধ্যাপক এম. ইউসুফ আলী


title: বাংলাদেশের স্বাধীনতার ঘোষণাপত্র

text: বাংলাদেশ গণপরিষদের ক্ষমতা দ্বারা


title: বাংলাদেশের স্বাধীনতার ঘোষণাপত্র

text: এবং ক্ষমতাবলে যথাবিধি সর্বাধিক ক্ষমতাধিকারী।


title: বাংলাদেশের স্বাধীনতার ঘোষণাপত্র

text:
বাংলাদেশের অস্থায়ী রাষ্ট্রপতি সৈয়দ নজরুল ইসলাম স্বাধীনতার ঘোষণাপত্রে প্রদত্ত ক্ষমতাবলে একই দিনে আইনের ধারাবাহিকতা বলবৎকরণ আদেশ নামে একটি আদেশ জারি করেন। ঘোষণাপত্রের সাথে সামঞ্জস্য রেখে ১৯৭১ সালের ২৫ মার্চ পর্যন্ত বাংলাদেশে যে সকল আইন চালু ছিল, তা রক্ষার্থে এই আদেশ বলবৎ করা হয়।
আইনের ধারাবাহিকতা বলবৎকরণ আদেশ ১৯৭১


title: বাংলাদেশের স্বাধীনতার ঘোষণাপত্র

text: মুজিবনগর, বাংলাদেশ, ১০ এপ্রিল ১৯৭১, শনিবার ১২ চৈত্র ১৩৭৭


title: বাংলাদেশের স্বাধীনতার ঘোষণাপত্র

text: আমি বাংলাদেশের উপ-রাষ্ট্রপতি এবং অস্থায়ী রাষ্ট্রপতি সৈয়দ নজরুল ইসলাম, স্বাধীনতা ঘোষণাপত্র প্রদত্ত ক্ষমতাবলে ১৯৭১ সালের ১০ এপ্রিল তারিখে এ আদেশ জারি করছি যে, ১৯৭১ সালের ২৫ মার্চ পর্যন্ত বাংলাদেশে যে সকল আইন চালু ছিল, তা ঘোষণাপত্রের সঙ্গে সামঞ্জস্য রেখে একইভাবে চালু থাকবে, তবে প্রয়োজনীয় সংশোধনী সার্বভৌম স্বাধীন বাংলাদেশ গঠনের জন্য করা যাবে। এই রাষ্ট্র গঠন বাংলাদেশের জনসাধারণের ইচ্ছায় হয়েছে। এক্ষণে, সকল সরকারি, সামরিক, বেসামরিক, বিচার বিভাগীয় এবং কূটনৈতিক কর্মকর্তা ও কর্মচারী যারা বাংলাদেশের প্রতি আনুগত্যের শপথ গ্রহণ করেছেন, তারা এতদিন পর্যন্ত নিয়োগবিধির আওতায় যে শর্তে কাজে বহাল ছিলেন, সেই একই শর্তে তারা চাকুরিতে বহাল থাকবেন। বাংলাদেশের সীমানায় অবস্থিত সকল জেলা জজ এবং জেলা ম্যাজিস্ট্রেট এবং সকল কূটনৈতিক প্রতিনিধি যারা অন্যত্র অবস্থান করছেন, তারা সকল সরকারি কর্মচারীকে স্ব স্ব এলাকায় আনুগত্যের শপথ গ্রহণের ব্যবস্থা করবেন।


title: বাংলাদেশের স্বাধীনতার ঘোষণাপত্র

text: এই আদেশ ১৯৭১ সালের ২৬শে মার্চ থেকে কার্যকর করা হয়েছে বলে গণ্য করতে হবে।


title: বাংলাদেশের স্বাধীনতার ঘোষণাপত্র

text: স্বাক্ষর:- সৈয়দ নজরুল ইসলাম


title: বাংলাদেশের স্বাধীনতার ঘোষণাপত্র

text: অস্থায়ী রাষ্ট্রপতি


title: বাকিংহাম প্রাসাদ

text: বাকিংহাম প্রাসাদ ব্রিটিশ রাজ পরিবারের লন্ডনের বাসস্থান এবং বর্তমানে পৃথিবীতে বিদ্যমান বৃহত্তম রাজকীয় প্রাসাদ। প্রসাদটি রাজ পরিবারের বিভিন্ন রাজকীয় অনুষ্ঠান অবসরকালীন বিনোদনের জন্য নির্মিত হয়েছিল, বর্তমানে এটি একটি পর্যটক আকর্ষন। নির্মাণ কালে প্রাসাদটির নাম ছিল বাকিংহাম হাউজ। এটি ১৭০৩ সালে বাকিংহামের ডিউক জন শেফিল্ডের জন্য নির্মাণ করা হয়েছিল, পরবর্তীতে রাজা তৃতীয় জর্জ ১৭৬২ সালে তার ব্যক্তিগত বাসভবন হিসেবে এটি অধিকৃত করেন। পরবর্তী ৭৫ বছরে এটি আরও সম্প্রসারণ করা হয়। সম্প্রসারণের মূল দায়িত্ব পালন করেন স্থপতি জন ন্যাশ ও এডওয়ার্ড ব্লোর। তারা রাজদরবারের চারপাশে তিনটি শাখা নির্মাণ করেন। বাকিংহাম প্রাসাদ সর্বশেষ ১৮৩৭ সালে রাণী ভিক্টোরিয়ার সিংহাসন আরোহণ কালে ব্রিটিশ রাজ পরিবারের রাজকীয় কাজে ব্যবহৃত হয়েছিল। সর্বশেষ কাঠামোগত সম্প্রসারণ হয়েছিল ভিক্টোরীয় যুগে।


title: স্ট্যাচু অব লিবার্টি

text: স্ট্যাচু অফ লিবার্টি (ফরাসি: "La liberté éclairant le monde"), একটি বিশাল মূর্তি যা ফ্রান্স ১৮৮৬ সালে যুক্তরাষ্ট্রকে উপহার হিসেবে দিয়েছিল, যা দাঁড়িয়ে আছে নিউয়র্কের লিবার্টি আইল্যান্ডে হাডসন নদীর মুখে যেখানে জাহাজ নোঙর করে, যা যুক্তরাষ্ট্রে অভিবাসনকারী এবং অন্য দেশ থেকে ফিরে আসা আমেরিকান সহ সকল পর্যটকদের স্বাগতম জানায়। এই তামার মূর্তিটি যুক্তরাষ্ট্রের শতবর্ষপূর্তিতে এবং যুক্তরাষ্ট্রের প্রতি ফ্রান্সের বন্ধুত্বের নিদর্শন হিসেবে উৎসর্গ করা হয়েছিল অক্টোবর ২৮ ১৮৮৬ সালে। ভাস্কর্যটির ভিতরের কাঠামোটির নকশা ও তৈরি করেছিলেন ফেড্রিক বারথোল্ডি এবং গুস্তাব আইফেল, যিনি আইফেল টাওয়ার নকশা করেছিলেন।


title: ব্রিটিশ মিউজিয়াম

text: ব্রিটিশ মিউজিয়াম যুক্তরাজ্যের লন্ডনে অবস্থিত মানুষের ইতিহাস এবং সাংস্কৃতির একটি জাদুঘর, যা বিশ্বের সবচেয়ে বড় জাদুঘরগুলোর মধ্যে অন্যতম একটি জাদুঘর। বিশ্বের সব অঞ্চলের মানুষের সাংস্কৃতির শুরু থেকে বর্তমান পর্যন্ত, প্রায় ১৩ মিলিয়ন নিদর্শন এই জাদুঘরে সংরক্ষিত আছে।


title: ব্রিটিশ মিউজিয়াম

text:
ব্রিটিশ মিউজিয়াম স্থাপিত হয় ১৭৫৩ সালে। পদার্থবিজ্ঞানী স্যার হ্যান্স স্লোয়েনের সংগৃহীত জিনিষপত্রের উপর ভিত্তি করেই এই জাদুঘরটি শুরুতে গড়ে উঠে। ব্লুমসবারি, মন্টাগু হাউজে স্থাপিত জাদুঘরটি জনসাধারনের জন্য উন্মুক্ত করে দেয়া হয় ১৭৫৯ সালের ১৫ জানুয়ারি।
স্যার হ্যান্স ৭১ হাজারের বেশি বস্তু সামগ্রী সংগ্রহ করে জাদুঘরটিতে প্রদান করেছিলেন। এদের মধ্যে ৪০ হাজারের বেশি ছিল পুস্তক, ৭ হাজার পান্ডুলিপি, ৩৩৭ প্রজাতির উদ্ভিদ দেহাবশেষসহ মিশর, গ্রীস, রোম, ভারত ও আমেরিকা থেকে সংগৃহীত বস্তু ও প্রত্ন সামগ্রী।


title: ধূমপান

text: ধূমপান হচ্ছে তামাক জাতীয় দ্রব্যাদি বিশেষ উপায়ে প্রক্রিয়াজাত করে আগুন দিয়ে পুড়িয়ে শ্বাসের সাথে তার ধোঁয়া শরীরে গ্রহণের প্রক্রিয়া। সাধারণ যেকোনো দ্রব্যের পোড়ানো ধোঁয়া শ্বাসের সাথে প্রবেশ করলে তাকে ধূমপান বলা গেলেও মূলত তামাকজাতীয় দ্রব্যাদির পোড়া ধোঁয়া গ্রহণকেই ধূমপান হিসেবে চিহ্নিত করা হয়। বিশ্ব স্বাস্থ্য সংস্থা, বিভিন্ন বৈজ্ঞানিকগণসহ মোটামুটি সর্বজনীনভাবে স্বীকৃত যে, ধূমপান যক্ষ্মা, ফুসফুসের ক্যান্সার সহ নানা রোগের অন্যতম প্রধান কারণ এবং ধারক ও বাহক।


title: ধূমপান

text: 'ধূমপান' শব্দটি 'ধূম' এবং 'পান' শব্দদ্বয়ের সমন্বয়ে গঠিত। ধূম হলো 'ধোঁয়া' বা বাষ্পের প্রতিশব্দ। যেহেতু তামাকজাতীয় পদার্থের ধোঁয়া গ্রহণ করা হয় বা পান করা হয়, তাই একে 'ধোঁয়া পান' করা হিসেবে চিহ্নিত করা হয়, সে হিসেবে ধূমপান শব্দটি গঠিত।গবেষণায় দেখা গেছে সিগারেটের ধূমপানে নিকোটিনসহ ৫৬টি বিষাক্ত রাসায়নিক পদার্থ বিরাজমান। ২০১০ খ্রিস্টাব্দে প্রকাশিত বিশ্ব স্বাস্থ্য সংস্থার উদ্যোগে বিশ্বের ১৯২টি দেশে পরিচালিত একটি গবেষণা প্রতিবেদনে জানানো হয়, নিজে ধূমপান না করলেও অন্যের ধূমপানের (পরোক্ষ ধূমপান) প্রভাবে বিশ্বব্যাপী প্রতিবছর প্রায় ৬,০০,০০০ মানুষ মারা যায়। এর মধ্যে ১,৬৫,০০০-ই হলো শিশু। শিশুরা পরোক্ষ ধূমপানের কারণে নিউমোনিয়া ও অ্যাজমায় আক্রান্ত হয়ে মৃত্যুর দিকে ঝুঁকে পড়ে। এছাড়া পরোক্ষ ধূমপানের কারণে হৃদরোগ, ফুসফুসের ক্যান্সার সহ শ্বাস-প্রশ্বাসজনিত রোগও দেখা দেয়। গবেষণায় এও বেরিয়ে এসেছে যে, পরোক্ষ ধূমপান পুরুষের তুলনায় নারীর উপর বেশি ক্ষতিকর প্রভাব ফেলে। পরোক্ষ ধূমপানের কারণে বিশ্বে প্রতিবছর প্রায় ৮১,০০০ নারী মৃত্যুবরণ করেন। এর আগে ২০০৪ খ্রিস্টাব্দে পরিচালিত এজাতীয় আরেকটি গবেষণায় দেখা গিয়েছিলো যে, পরোক্ষ ধূমপানের শিকার হওয়া ব্যক্তিদের ৪০% শিশু, ৩৩% অধূমপায়ী পুরুষ এবং ৩৫% অধূমপায়ী নারী রয়েছেন। তাতে এও ফুটে ওঠে যে, পরোক্ষ ধূমপানের কারণে সবচেয়ে বেশি ক্ষতির স্বীকার হচ্ছেন ইউরোপ ও এশিয়ার মানুষ।


title: ধূমপান

text: ক্যান্সার উৎপাদনে ধূমপানের প্রভাবঃ সিগারেটের ধোঁয়ায় ক্যান্সার সৃষ্টিকারী মিউটাজেন থাকে। এরা মানুষের মুখ, শ্বাসনালি,গ্রাসনালি এবং ফুসফুসে ক্যান্সার সৃষ্টি করে।


title: ধূমপান

text: ব্রংকাইটিসঃ ধূমপান থেকে শ্বাসনালিতে প্রদাহ এবং কাশির সৃষ্টি হয়। একে ব্রংকাইটিস বলে। এতে শ্বাসনালি ধীরে ধীরে সংকুচিত হয়। হাঁপানি শ্বাসকষ্ট সৃষ্টি হয়। ফুসফস অনেকাংশে নিষ্ক্রিয় হয়।


title: ধূমপান

text: এমফাইসিমাঃ ধূমপানের ফলে শ্বাসনালিগুলোর বায়ুপথসমূহ সরু হয় এবং ফুসফুসে অতি স্ফীতি দেখা দেয়। একে এমফাইসিমা বলে। এর ফলে ফুসফুসে জটিল পরিবরতন লক্ষিত হয়।


title: ধূমপান

text: উদ্গারি কাশিঃ ধূমপানের জন্য অনেকের প্রচন্ড কাশি এবং কাশির সাথে ফুসফুস থেকে মিউকাস বেরিয়ে আসতে দেখা যায়। একে উদ্গারি কাশি বলে।


title: ধূমপান

text: সমাজ শব্দের অর্থ সহযোগিতা। আপনি, আমি বা আমরা প্রত্যক্ষ বা পরোক্ষ ভাবে ধুমপানের বিপক্ষে অর্থাৎ ধুমপানের বিরুদ্ধে তীব্র প্রতিরোধ সহ প্রতিকার করতে পারি। যা শুরু হতে পারে ব্যাক্তি, পরিবার, সমাজ,পাড়া, মহল্ল্যা,থানা, উপজেলা, জেলা, বিভাগ ক্রমান্নয়ে দেশ পর্যায়ে যারা কর্তা ব্যক্তি প্রশাসনে আছেন সবার আগে তাদের আইন প্রয়োগের মাধ্যমে ধুমপান বন্ধ করার জন্য কঠিন থেকে কঠিনতর আইন প্রণয়ন ও প্রয়োগ করতে হবে। বেসরকারী এনজিও, ইলেক্ট্রনিক্স ওি প্রিন্ট মিডিয়া সরাসরি ধুমপানের কুফল সম্পর্কে বিজ্ঞাপন, নাটোক, সিনেমা, আর্টিকেল সহ এর বিরুপ প্রভাব সম্পর্কে জনগণের কাছে সরাসরি প্রচার করতে হবে।


title: ধূমপান

text: বিশেষ করে পুলিশ প্রশাসন যদি প্রত্যক্ষ করে তাদের ক্ষমতার প্রয়োগ করতে পারেন তাহলে তামাক বা ধুমাপান বন্ধ করা সহজ থেকে সহজতর হবে। শুধু তাই নয়, মসজিদ, মন্দির, প্যাগোডা বা সকল প্রকার ধর্মীয় উপসানলয়ে দায়িত্বরত কর্তা ব্যক্তিরা ধুমপানের কুফল সম্পর্কে প্রচার করে ভাল ফল পাওয়া সম্ভব।


title: ধূমপান

text: দক্ষিণ এশিয়ার দেশ বাংলাদেশে প্রচলিত ধূমপান ও তামাকজাত দ্রব্য ব্যবহার (নিয়ন্ত্রণ) আইন, ২০০৫ এর ৪ ধারা অনুযায়ী প্রকাশ্যে ধূমপানের ফলে জরিমানা হিসেবে প্রথমবার অনধিক ৳৩০০ (তিন শত) টাকা এবং দ্বিতীয় বা পরবর্তী প্রতিবারের জন্য দ্বিগুন টাকা দিতে হয়।। এছাড়া ১০ধারা অনুযায়ী সিগারেট, বিড়ি ইত্যাদি তামাকজাতীয় দ্রব্যের মোড়কে 'ধূমপান স্বাস্থ্যের জন্য ক্ষতিকর' কিংবা 'ধূমপান হৃদরোগের কারণ' লেখা বাধ্যতামূলক।Laws of Bangladesh http://bdlaws.minlaw.gov.bd/bangla_all_sections.php?id=927


title: প্রগণ্ডাস্থির উর্ধ্ব প্রান্ত

text: প্রগণ্ডাস্থির ঊর্ধ্ব প্রান্ত (নিকটবর্তী প্রগণ্ডাস্থি) () একটি বড় গোলাকার "মাথা" যা দেহের সাথে একটি চাপা অংশ দ্বারা যুক্ত যাকে ঘাড় বলা হয় এবং দুটি উচু স্থান, বড় এবং ছোট টিউবারকল নিয়ে গঠিত।


title: প্রগণ্ডাস্থির উর্ধ্ব প্রান্ত

text: মাথাটি, প্রায় গোলাকৃতি, উর্ধ্বমুখী, মধ্যবর্তীমুখী এবং কিছুটা পশ্চাৎমুখী দিকে তাক করা , এবং স্কন্ধ্যাস্থির (scapula) গ্লিনয়েড ক্যাভিটিতে সংযুক্ত থাকে। এর সংযুক্তি তলের পরিধিটি সামান্য সংকুচিত থাকে যাকে বলে এ্যানাটমিকাল ঘাড় , এটি টিউবারকলের নিচের সংকুচিত স্থান যাকে সার্জিক্যাল ঘাড় বলে সেটি হতে আলাদা। এই সার্জিক্যাল ঘাড় হতেই সচরাচর অস্থি ভঙ্গ হয়।


title: প্রগণ্ডাস্থির উর্ধ্ব প্রান্ত

text: এ্যানাটমিকাল ঘাড় ("কলাম এ্যানাটমিকাস") তির্যকভাবে অবস্থিত, যা প্রগণ্ডাস্থির দেহের সাথে স্থূলকোন তৈরি করে। পরিধি-রেখার নিম্ন অর্ধাংশে এটি সুস্পষ্ট; ঊর্ধ্ব অর্ধাংশে এটি একটি সঙ্কীর্ণ খাঁজ দ্বারা প্রতিভাত হয় যা টিউবারকেল হতে প্রগাণ্ডাস্থির মাথাকে আলাদা করে। কাঁধ-সন্ধির সংযোগী আবরণে এটি লাগান থাকে, এবং এটি অসংখ্য রক্তনালীয় ছিদ্র দ্বারা গর্তকৃত। এ্যানাটমিকাল ঘাড় ভাঙ্গে খুব কম।


title: প্রগণ্ডাস্থির উর্ধ্ব প্রান্ত

text: প্রগণ্ডিস্থির এ্যানাটমিকাল ঘাড় হল এর মাথার দূরবর্তী একটি ভঙ্গুরীকরণ যেখানে সংযোগী আবরণী (articular capsule) সংযুক্ত থাকে।


title: প্রগণ্ডাস্থির উর্ধ্ব প্রান্ত

text: বড় টিউবারকল মাথা ও ছোট টিউবারকলের পার্শ্বস্থ স্থানে অবস্থিত, এবং এ্যানাটমিকাল ঘাড়ের পার্শ্বস্থ। এর ঊর্ধ্ব তল গোলাকার এবং তিনটি সমতল ছাপ দ্বারা চিহ্নিত: তন্মধ্যে সবচেয়ে উপরেরটিতে সুপ্রাস্পাইনেটাস পেশী এসে লাগে; ইনফ্রাস্পাইনেটাস পেশী লাগে মাঝেরটায়; নিচেরটিতে এবং অস্থির দেহের প্রায় ২.৫ সেমি নিচ পর্যন্ত টেরেস মাইনর পেশী এসে লাগে। বড় টিউবারকলের পার্শ্বস্থ তল উত্তল, অমসৃণ এবং দেহের পার্শ্বস্থ তলের সাথে গিয়ে মিশেছে।


title: প্রগণ্ডাস্থির উর্ধ্ব প্রান্ত

text: ছোট টিউবারকল, যদিও ছোট, বড় টিউবারকল হতে সহজলক্ষ্য; এটি সম্মুখে অবস্থিত, এবং সম্মুখ ও মধ্যবর্তী দিক মুখি। উর্দ্ধ ও সম্মুখে এতে একটি খাঁজ আছে যেখানে সুপ্রাস্ক্যাপুলারিস পেশীর পেশীবন্ধনী (tendon) অন্তঃপ্রবেশ (insert) করে।


title: প্রগণ্ডাস্থির উর্ধ্ব প্রান্ত

text: টিউবারকল সমুহ পরস্পর বিচ্ছিন্ন একটি গভীর খাত দ্বারা, আন্তটিউবারকুলার খাত ("bicipital groove"), যা বাইসেপ্স ব্র্যাকাই পেশীর পেশীবন্ধনী ধারণ করে এবং এন্টেরিয়র হিউমেরাল সারকামফ্লেক্স ধমনীর একটি শাখাকে কাঁধের সংযুক্তিতে যাওয়ার জায়গা দেয়। এটি বাঁকা ভাবে নিচের দিকে নামে, এবং শেষ হয় অস্থির মধ্য তৃতীয়াংশের উপরের ভাগে। এর উপরের অংশ একটি পাতলা তরুণাস্থির আবরন দ্বারা ঢাকা থাকে, যা কাঁধ-সংযুক্তির সাইনোভিয়াল মেমব্রেনের কিছু অংশ দ্বারা আবৃত; এর নিচের অংশে ল্যাটিসিমাস ডরসি পেশীর পেশীবন্ধনী অন্তঃপ্রবেশ করে। এটি উপরের দিকে গভীর ও সরু, এবং নিচের দিকে ক্রমশ অগভীর ও সামান্য চওড়া। এর ধারগুলোকে বলে, যথাক্রমে, বড় ও ছোট টিউবারকলের ক্রাষ্ট ("bicipital ridges"), এবং এরা অস্থি দেহের সম্মুখবর্তী ও মধ্যবর্তী ধার গঠন করে।


title: প্রগণ্ডাস্থির উর্ধ্ব প্রান্ত

text: সার্জিক্যাল ঘাড় হলো টিউবারকেল সমূহের দূরবর্তী একটি সরু এলাকা যা অস্থি-ভঙ্গের একটি সাধারণ জয়গা। এ্যাক্সিলারি স্নায়ু এবং পোস্টেরিয়র হিউমেরাল সারকামফ্ল্যাক্স ধমণী এর পাশ দিয়ে যায়।


title: ক্রিস্টোফার সি ক্রাফ্‌ট, জুনিয়র

text: ক্রিস্টোফার কলাম্বাস ক্রাফ্‌ট, জুনিয়র একজন অবসরপ্রাপ্ত নাসা প্রকৌশলী এবং ব্যবস্থাপক। কিস্টোফার ক্রাফ্‌টকে নাসার মহকাশ অভিযান প্রকল্পসমূহ পরিচালনার অগ্রদূত হিসেবে চিহ্নিত করা হয়। মূলত তার উদ্যোগেই মার্কিন মহাকাশ প্রকল্পগুলো এতোটা গতিশীলতা অর্জন করতে পেরেছে।


title: ক্রিস্টোফার সি ক্রাফ্‌ট, জুনিয়র

text: ১৯৪৪ খ্রিস্টাব্দে ভার্জিনিয়া টেক থেকে স্নাতক ডিগ্রী লাভের পর তৎকালীন ন্যাশনাল অ্যাডভাইজরি কমিটি ফর অ্যারোনটিক্‌স (নাকা) তাকে ভাড়া করে নিয়ে গিয়েছিল। এই প্রতিষ্ঠানটিই পবর্তীতে নাসা (ন্যাশনাল অ্যারোনটিক্‌স অ্যান্ড স্পেস অ্যাডমিনিস্ট্রেশন) হিসেবে আত্মপ্রকাশ করে। এক যুগেরও বেশি সময় ধরে অ্যারোনটিক্‌স বিষয়ক গবেষণা পরিচালনার পর ১৯৫৮ সালে তাকে স্পেস টাস্ক গ্রুপে যোগ দেওয়ার জন্য আহ্বান জানানো হয়। এই গ্রুপটি মহাশূন্যে মানুষ পাঠানোর প্রথম মার্কিন পরিকল্পনা বাস্তবায়ন করেছিল। মহাশূন্যযান উড্ডয়নের পরিকল্পনা ও পরিচালনার কাজে দীর্ঘ সময় জড়িত থাকার সুবাদে ক্রাফ্‌ট নাসার প্রথম "ফ্লাইট পরিচালকের" মর্যাদা লাভ করেছিলেন। অনেক ঐতিহাসিক মহাশূন্য অভিযানের সময় তিনি নাসায় এই পদে কর্মরত ছিলেন। এর মধ্যে রয়েছে আমেরিকার প্রথম মহাশূন্য উড্ডয়নের অভিযান, কক্ষপথে প্রথম ফ্লাইট এবং প্রথম মহাশূন্যে হাঁটার অভিযান।


title: গাব্রিয়েল গার্সিয়া মার্কেস

text: গাব্রিয়েল গার্সিয়া মার্কেস (জন্ম: ৬ মার্চ, ১৯২৭ - মৃত্যু: ১৭ এপ্রিল, ২০১৪ ), যিনি গাবো নামেও পরিচিত ছিলেন, একজন কলম্বীয় সাহিত্যিক, সাংবাদিক, প্রকাশক ও রাজনীতিবিদ এবং ১৯৮২ খ্রিষ্টাব্দে সাহিত্যে নোবেল পুরস্কার লাভ করেন। "নিঃসঙ্গতার একশ বছর" বইয়ের লেখক হিসেবে তিনি বিশেষভাবে পরিচিত। কলম্বিয়ার সন্তান গার্সিয়া মার্কেস জীবনের বেশিরভাগ সময় বসবাস করেছেন মেক্সিকো এবং ইউরোপের বিভিন্ন শহরে।


title: গাব্রিয়েল গার্সিয়া মার্কেস

text: এই বিশ্ব বিখ্যাত কলম্বীয়, স্প্যানিয় ভাষী ঔপন্যাসিক বিংশ শতাব্দীর শেষার্ধের সবচেয়ে আলোচিত, সবচেয়ে প্রভাবশালী লেখক হিসেবে আবির্ভূত হয়েছিলেন। জীবনের শেষ দুই যুগ তিনি ক্যান্সারের সঙ্গে যুদ্ধ করে বেঁচেছিলেন। এ সময় তাঁর লেখালেখি কমে আসে; জনসংযোগ ও ভ্রমণ হয়ে পড়ে সীমিত। এমনকী ২০০২-এ আত্মজীবনীর প্রথম খণ্ড "লিভিং টু টেল আ টেইল" প্রকাশের পর পরিকল্পিত ২য় এবং ৩য় খণ্ড আর রচনা করা হয়ে ওঠেনি। তিনি দূরারোগ্য লিম্ফেটিক ক্যান্সারে ভুগছিলেন। ২০১২'র জুলাই থেকে তিনি স্মৃতি বিনষ্টিতে আক্রান্ত হন। মৃত্যুকালে তিনি একটি অপ্রকাশিত পাণ্ডুলিপি রেখে গিয়েছেন।


title: গাব্রিয়েল গার্সিয়া মার্কেস

text: সাহিত্যবিশারদদের মতে তিনি হোর্হে লুইস বোর্হেস এবং হুলিও কোর্তাসারের সাথে বিংশ শতাব্দীর অন্যতম শ্রেষ্ঠ দক্ষিণ আমেরিকান কথাসাহিত্যিক। একই সঙ্গে জনপ্রিয় এবং মহৎ লেখক হিসেবে চার্লস ডিকেন্স, লেভ তলস্তয় ও আর্নেস্ট হেমিংওয়ের সঙ্গে তাঁর নাম এক কাতারে উচ্চারিত হয়। ১৯৮২ খ্রিষ্টাব্দে নোবেল পুরস্কার প্রদানের সময় সুইডিশ একাডেমি এমত মন্তব্য করেছিল যে তাঁর প্রতিটি নতুন গ্রন্থের প্রকাশনা বিশ্বব্যাপী গুরুত্বপূর্ণ ঘটনার মতো। জনমানুষের সঙ্গে রাজনৈতিক যোগাযোগের কারণে তিনি ছিলেন বিশেষভাবে প্রসিদ্ধ। কিউবার নেতা ফিদেল ক্যাস্ট্রোর সঙ্গে তাঁর বন্ধুত্ব ছিল প্রবাদপ্রতীম।


title: গাব্রিয়েল গার্সিয়া মার্কেস

text: স্পেনীয় ভাষায় তাঁর পূর্ণ নাম Gabriel José de la Concordia García Márquez "গাব্রিয়েল্ খ়োসে দে লা কোঙ্কোর্দিয়া গার্সিয়া মার্কেস্"।


title: গাব্রিয়েল গার্সিয়া মার্কেস

text: গার্সিয়া মার্কেস ১৯৫০ খ্রিস্টাব্দে আইন পড়া বন্ধ করে "এল এস্পেক্তাদোর" সংবাদপত্রে সাংবাদিকতা শুরু করেন। তাঁর প্রথম ছোটগল্প "লা তের্সেরা রেসিগ্নাসিওন" এল এসপেক্তাদোর পত্রিকায় প্রকাশিত হয়। গার্সিয়া মার্কেস তাঁর পেশাজীবন শুরু করেন আঞ্চলিক সংবাদপত্রে সাংবাদিকতার মাধ্যমে। তিনি বারানকিইয়া শহরের "এল এরাল্‌দো" পত্রিকায় রিপোর্টার এবং কার্তাহেনা শহরের "এল উনিবের্সাল" পত্রিকায় সম্পাদকের কাজ করেন। এই সময়েই তিনি অপ্রচলিত লেখক এবং সাংবাদিকদের দল হিসেবে পরিচিত বারানকিইয়া গ্রুপে যোগ দেন। এই প্রতিষ্ঠান থেকেই তিনি তাঁর পরবর্তী সাহিত্যজীবনের অনুপ্রেরণা লাভ করেন। পরবর্তীকালে তিনি কলম্বিয়ার রাজধানী বোগোতায় আসেন এবং এল এস্পেক্তাদোর পত্রিকায় কাজ করেন। পরবর্তীকালে তিনি রোম, প্যারিস, বার্সেলোনা, ক্যানসাস এবং নিউ ইয়র্কে একজন বিদেশী সংবাদদাতা হিসেবে কাজ করেন।


title: গাব্রিয়েল গার্সিয়া মার্কেস

text: তাঁর প্রথম বৃহদাকার কাজ ছিল “দ্য স্টোরি অব এ শিপরেক্‌ড সেইলর” ("রেলাতো দে উন্ নাউফ্রাগো"), যা তিনি ১৯৫৫ সালে পত্রিকা ধারাবাহিক হিসেবে রচনা করেন। একটি সত্য ঘটনা অবলম্বনে লেখা এ বইয়ে ফুটে ওঠে কলম্বিয়ার নৌবাহিনীর একটি দুর্ঘটনাকবলিত জাহাজের কাহিনী; জাহাজটি চোরাচালানির পণ্যের অতিরিক্ত ভারে ডুবে গিয়েছিল। বইটি নিয়ে বিতর্কের সৃষ্টি হয়, কেননা এর কাহিনীর সাথে প্রকৃত ঘটনাটির সরকার কর্তৃক প্রকাশিত বিবরণের মিল ছিল না। সরকারি বিবরণীতে দুর্ঘটনার কারণ হিসেবে ঝড়ের কথা বলা হয়েছিল এবং জীবিত নাবিকদের বীরের মর্যাদা দেয়া হয়েছিল। এর ফলশ্রুতিতেই মার্কেসের বিদেশী সংবাদদাতা জীবন শুরু হয় কেননা দেশে তখন তিনি জেনারেল গুস্তাবো রোহাস পিনিয়ার চক্ষুশূল হয়ে গিয়েছিলেন। এই সিরিজটি পরবর্তীকালে একটি ১৯৭০ সালে প্রকাশিত হয় এবং অনেকে এটিকে উপন্যাস হিসেবেই গ্রহণ করেন।


title: গাব্রিয়েল গার্সিয়া মার্কেস

text: গার্সিয়া মার্কেসের অনেক কাজ কল্পকাহিনী এবং বাস্তবধর্মী সমবায় রচিত। “ক্রোনিকা দে উনা মুয়ের্তে আনুন্সিয়াদা” (Crónica de una muerte anunciada, ১৯৮১) পত্রিকায় প্রকাশিত একটি প্রতিশোধমূলক খুনের ঘটনা অবলম্বনে রচিত এবং “এল আমোর এন লোস তিয়েম্পোস দেল কোলেরা" (El amor en los tiempos del cólera, ১৯৮৫) গল্পে তাঁর অভিভাবকের আদালত জীবনের বর্ণনা রয়েছে। এই দুটি কাজ ছাড়াও তার অনেক কাজই “গাব্রিয়েল গার্সিয়ার বিশ্বে” সংঘটিত হয় যেখানে চরিত্র, স্থান এবং ঘটনাসমূহ বারবার বিভিন্ন বইয়ে পুনর্ঘটিত হতে দেখা যায়।


title: গাব্রিয়েল গার্সিয়া মার্কেস

text: তাঁর সবচাইতে ব্যবসাসফল উপন্যাস "নিঃসঙ্গতার এক শতাব্দী" (Cien años de soledad "সিয়েন আনিওস দে সোলেদাদ") সারা বিশ্বে ২৫টি ভাষায় অনূদিত হয়ে ১৯৬৭-২০১৪ এই ৪৫ বৎসরে প্রায় ৫ কোটি কপি বিক্রি হয়। এতে বুয়েনদিয়া পরিবারের বেশ কিছু প্রজন্মের কাহিনী চিত্রিত হয় যাদের বাস দক্ষিণ আমেরিকার কল্পিত গ্রাম মাকোন্দোতে। এই বইটির জন্য তিনি ১৯৭২ সালে রোমুলো গ্যালাওস পুরস্কার জিতে নেন। তিনি ১৯৮২ সালে নোবেল পুরস্কার জয়লাভ করেন যার ভিত্তি হিসেবে তার ছোট গল্প এবং উপন্যাসকে বিবেচনা করা হয়।


title: গাব্রিয়েল গার্সিয়া মার্কেস

text: ১৯৯৯ খ্রিস্টাব্দে সালে তার লিম্ফাটিক ক্যান্সার ধরা পড়ে এবং চিকিৎসা শুরু হয়। এই ঘটনা তার মধ্যে স্মৃতিকথা লেখার অনুপ্রাণনা সৃষ্টি করে। ২০০০ সালে পেরুর দৈনিক লা রিপাবলিকা তাঁর মৃত্যুর ভুল সংবাদ ছাপে।


title: গাব্রিয়েল গার্সিয়া মার্কেস

text: ২০০২ খ্রিস্টাব্দে তাঁর তিন খণ্ডের আত্মজীবনীর প্রথম খণ্ড হিসাবে স্মৃতিগ্রন্থ "বিবির পারা কোন্ত্রালা" প্রকাশিত হয় যা স্পেনীয় ভাষাভাষীদের মধ্যে ব্যাপক সাড়া ফেলে এবং দ্রুত বেস্টসেলারে পরিণত হয়। ২০০৩ এর নভেম্বরে এডিথ গ্রসম্যানের ইংরেজি অনুবাদ “লিভিং টু টেল দ্য টেল” প্রকাশিত হয় যা ছিল আরেকটি বেস্টসেলার। ২০০৪ সালের ১০ সেপ্টেম্বর বোগোতা দৈনিক এল তিয়েমপো মার্কেসের একটি নতুন উপন্যাসের কথা ঘোষণা করে, যার নাম "মেমোইরা দি মিস পুতাস ত্রিসতেস"। প্রেমের এই উপন্যাসটি অক্টোবরে প্রকাশিত হয় এবং এর প্রথম সংস্করণের দশ লক্ষ কপি নিঃশেষিত হয়ে যায়। উল্লেখযোগ্য ক্যান্সারের প্রকোপে মার্কেসের এতটাই শারীরিকভাবে অশক্ত হয়ে পড়েন যে তার পক্ষে আর লেখালিখি করা সম্ভব হচ্ছিল না। তাঁর আত্মজীবনীর বাকী দুই অংশ রচনা তথা প্রকাশের অবকাশ তিনি পান নি।


title: গাব্রিয়েল গার্সিয়া মার্কেস

text: মৃত্যুকালে তিনি একটি অপ্রকাশিত পাণ্ডুলিপি রেখে গিয়েছেন। এটি একটি নভেলা। ২০১৪-এর আগস্টে এই উপন্যাসটির প্রকাশনার ব্যাপারে তার পরিবার থেকে সিদ্ধান্ত ঘোষণা করা হবে। ২০০০ খ্রিস্টাব্দের শুরুতে তিনি এই রচনাটি লিখে থাকবেন।


title: গাব্রিয়েল গার্সিয়া মার্কেস

text: তাঁর প্রিয় রং ছিল হলুদ। সাহিত্যিক প্রিয় চরিত্র ছিল কাউন্ট ড্রাকুলা আর গার্গানতুয়াগার্সিয়া। ঐতিহাসিক চরিত্রের মধ্যে প্রিয় ছিল জুলিয়ো সিজার। সংগীতস্রষ্টার প্রিয় বেলা বাতকের। আর সবচেয়ে অপছন্দ করতেন ক্রিস্টোফার কলম্বাসকে। প্রিয় খাবার ছিল ফরাসি ‘কানা অ লরাঞ্জ’, এটি কমলার সসে রান্না করা হাঁসের রোস্ট। কলম্বিয়ার ক্যারিবীয় উপকূলের বাইয়েনাতো সংগীত ছিল তার জীবন ও লেখালেখিতে অবিচ্ছেদ্য অনুষঙ্গ।


title: গাব্রিয়েল গার্সিয়া মার্কেস

text: মার্কেসের জীবনে সাফল্য আর খ্যাতির পেছনে সবচেয়ে বেশি যাঁর অবদান, তিনি হলেন মিশরীয় বংশজাত কলম্বিয়ান তাঁর স্ত্রী মের্সেদেস বার্চা। কাছের লোকজন তাঁকে ডাকেন ‘গাবা’ নামে। মার্কেসের বয়স যখন মাত্র ১৪ বছর আর মের্সেদেসের বয়স ৮। তখনই তাদের প্রথম দেখা হয়। প্রথম দেখা হয়েছিল উত্তর কলম্বিয়ার মাগদালেনা তীরবর্তী ছোট শহর মাগানগেতে। সেই দেখাতেই প্রেম পড়ে যান; আর সেদিনই ভবিষ্যদ্বাণী করেছিলেন, ‘এই বালিকাই একদিন আমার স্ত্রী হবে।’ ১৯৪৫ সালে তাঁকে নিয়ে কবিতাও লিখেছিলেন। সত্যিই সত্যি সেই ভবিষ্যদ্বাণী সত্যি হয় ১৯৫৮ সালে। দীর্ঘ দিনের প্রেমের পরিণত হয় বিয়ের বন্ধনে।


title: গাব্রিয়েল গার্সিয়া মার্কেস

text: মার্কেসের স্ত্রীর নাম মের্সেদেস বার্চা। তাঁর দুই ছেলে রোদ্রিগো আর গোন্সালো ও পাঁচ নাতি-নাতনি।


title: গাব্রিয়েল গার্সিয়া মার্কেস

text: ১৯৫৫ খ্রিস্টাব্দে প্রকাশিত হয় তাঁর প্রথম উপন্যামস "লা ওহারাস্কা" (পাতার ঝড়)।, কিন্তু রচনাশৈলী ধারাবহিকভাবে বদলে যেতে থাকে যতদিন ১৯৬৫-৬৭ কালপর্বে তিনি রচনা করেন "সিয়েন আনিওস দে সোলেদাদ" ( "নিঃসঙ্গতার এক শতাব্দী")। এ উপনস্যাসে তিনি তাঁর স্বকীয় লেখনীশৈলীটি খুজেঁ পান। তাঁকে বলা হয় জাদু বাস্তবতার মহাধিরাজ। উপন্যাসের শৈলী হিসেবে জাদু বাস্তবতা তাঁর আবিস্কার নয় বটে কিন্তু এই রচনাশৈলীকে তিনি যেভাবে স্বকীয় করে নিয়েছিলেন তা আর কেউ করেন নি। তাঁর উপন্যাসের কাহিনী প্রোথিত থাকে বাস্তবে কিন্তু এই ভিত্তির এপর কল্পনার ফানুস উড়য়ে দেন তিনি। তিনি বলেছিলেন, যেদিন ইউনুস নবী (আ:) ৩০ বছর নিরুদ্দেশ থাকার পর বাসায় ফিরে তাঁর স্ত্রীকে জানান দেন যে তিমি মাছ তাঁকে গিলে ফেলেছিল এবং এ কারণেই তিনি নিরুদ্দেশ ছিলেন, সেদিনই কথাসাহিত্যের গোড়াপত্তন হয়েছে। মার্কেস মনে করেন না যে পাঠক গল্প-উপন্যাসে বাস্তব পরিবেশের অনুপুঙ্খ বর্ণনা খুব বেশি আশা করে। এটা ঠিক যে মার্কেসের কল্পনাপ্রবণতা পাঠককে আনন্দ দেয়, কিন্তু একই সঙ্গে কাহিনীর রাজনৈতিক দিগদর্শন চিন্তায় আলোড়ন তোলে।


title: গাব্রিয়েল গার্সিয়া মার্কেস

text: মার্কেসের গল্প সংলাপবহুল নয়, বর্ণনামূলক, যেখানে লেখক সবজান্তার ভূমিকা পালন করেন। তাঁর গদ্য ঘনবুনোটে লেখা, দীর্ঘ ও জটিল বাক্যে তিনি অভিব্যক্ত করেন তাঁর বক্তব্য। পাঠক পংক্তিতে-পংক্তিতে অনুভব করেন যে একজন গদ্যের জাদুকর অনায়াসে দৃঢ় গদ্যের গাঁথুনি রচনা করে চলেছেন। মানুষের মনস্তত্ত্ব তাঁর উপজীব্য নয়, তিনি মানুষের আচরণ বর্ণনা করে চরিত্র ফুটিয়ে তোলেন। এই ক্ষেত্রে কখনো তিনি অতিশোয়াক্তির আশ্রয় গ্রহণ করেন। তিনি বর্ণনাকালে বাস্তবতার সঙ্গে অকাতরে মিশের দেন কাল্পনিক ঘটনার।


title: গাব্রিয়েল গার্সিয়া মার্কেস

text: মার্কেসের সঙ্গে কিউবার কমিউনিস্ট নেতা ফিদেল কাস্ত্রোর ঘনিষ্ঠ বন্ধুত্ব এই ঔপন্যাসিকের রাজনৈতিক সম্পৃক্ততার অন্যতম স্বাক্ষর। এই বন্ধুত্ব কেবলই বহুল বিদিতই নয়, তার মার্কেসের জন্য বয়ে এনেছে দীর্ঘমেয়াদী সমালোচনা। মার্কেসের মৃত্যুতে দীর্ঘদিন যাবৎ রোগাক্রান্ত ফিদের কাস্ত্রো গভীলভাবে শোকাহত হন।


title: গাব্রিয়েল গার্সিয়া মার্কেস

text: মার্কেসকে দক্ষিণ আমেরিকান কিছু বৈপ্লবিক দলের প্রতি সহানুভূতিশীল মনে করা হয়। তিনি কলম্বিয়ার রাজনৈতিক পরিস্থিতিরও একজন কঠোর সমালোচক। কলম্বীয় সরকার-দলীয় সমর্থকেরা তাঁর বিরুদ্ধে গেরিলা গ্রুপ, বিশেষ করে এফএআরসি ও ইএলএন-কে সাহায্য করার অভিযোগ করলেও এর কোন প্রমাণ পাওয়া যায়নি। তিনি টেলিভিশন এবং চলচ্চিত্র পরিচালক রোদ্রিগো গার্সিয়ার বাবা।তিনি ২০১৪ খ্রিস্টাব্দের ১৭ এপ্রিল মেক্সিকো শহরে ৮৭ বছর বয়সে পরলোক গমন করেন। তাঁর মৃত্যুতে বিশ্বসাহিত্যে "মার্কেস পর্বের" যবনিকাপাত হয়। তাঁর মৃত্যু ছিল সংঘর্ষপ্রপীড়িত কলম্বিয়া নামক দেশটির সবচেয়ে গৌরবের মানুষটির অবসান। তাঁর মৃত্যুতে কলম্বিয়াতে নেমে আসে গভীর নি:স্তব্ধতা। "কলম্বিয়া তার শ্রেষ্ঠ সন্তানকে হারালো" - এই ছিল সাধারণ মানুষের অনুভূতি। সারা পৃথিবীর গল্পপ্রেমী মানুষ এই প্রিয় লেখকের চিরবিদায়ে শোকাতুর হয়ে পড়ে।


title: গাব্রিয়েল গার্সিয়া মার্কেস

text: মৃত্যুর পর শেষকৃত্যের জন্য একই দিন অপরাহ্নে তাঁর মরদেহ মেক্সিকো শহরে সান হেরোনিমো এভিনিউতে অবস্থিত একটি ফিউনেরাল হোম-এ নিয়ে যাওয়া হয়। বিনা বিলম্বে ১৯ এপ্রিল একটি পারিবারিকক অনুষ্ঠানের মধ্য দিয়ে তাঁর দাহ অনুষ্ঠিত হয়। ২১ এপ্রিল সোমবার মেক্সিকো শহরের প্যালেস অব ফাইন আর্টস-এ একটি স্মরণসভা অনুষ্ঠিত হয় যাতে মেক্সিকো এবং কলম্বিয়ার প্রেসিডেন্টদ্বয় উপস্থিত ছিলেন। এছাড়া জন্মভূমি কলম্বিয়ায় একটি প্রতীকী শেষকৃত্যানুষ্ঠান অনুষ্ঠিত হয়। হাজার হাজার পাঠক ও গুণগ্রাহী এই সকল অনুষ্ঠানে ভক্তিআকুল চিত্তে অংশ গ্রহণ করে।মার্কেসের বিভিন্ন গল্প-উপন্যাস চলচ্চিত্র আকারে নির্মিত হয়েছে।


title: গাব্রিয়েল গার্সিয়া মার্কেস

text: নোবেল সাহিত্য পুরস্কারের (১৯৮২) অর্থ দিয়ে তিনি প্রতিষ্ঠা করেন দুটি প্রতিষ্ঠান:


title: কৈলাস পর্বত

text: কৈলাস পর্বত (, , ) গ্যাঙ্গডিস পর্বতের চূড়া যা তিব্বতের হিমালয় পর্বতমালার একটি অংশ। এটি এশিয়ার বৃহৎ সিন্ধু নদী, শতদ্রু নদী, ব্রহ্মপুত্র নদ প্রভৃতি নদীগুলোর উৎস স্থান। একে হিন্দু, বৌদ্ধ, জৈন এবং বওন ধর্ম - এই চারটি ধর্মের তীর্থস্থান হিসেবে বিবেচনা করা হয়। হিন্দু ধর্মীয় পুরাণে কৈলাস পর্বতকে শিবের 'লীলাধাম' বলা হয়েছে। বাঙ্গলী হিন্দুদের ধারনা শিব ও তার সহধর্মিনী দুর্গা এবং কার্তিক-গণেশ ও শিবের অনুসারী ভক্তরা কৈলাসে বাস করেন। কৈলাস পর্বতের কাছেই তিব্বতের মানস সরোবর এবং রাক্ষসতাল অবস্থিত।


title: সিন্ধু নদ

text:
সিন্ধু নদ ( "দরিয়া-এ-সিন্ধ"; "সিন্ধু দরিয়াহ"; সংস্কৃত / "সিন্ধু"; "সিন্দ"; পাঞ্জাবী: سندھ / ਸਿੰਧ "সিন্ধ") পাকিস্তানের দীর্ঘতম এবং গুরুত্বপূর্ণ নদ এবং ভারত উপমহাদেশের গুরুত্বপূর্ণ নদনদীগুলোর একটি যার নাম অনুসারে ভারতের নাম ইংরেজিতে "ইন্ডিয়া" বা ফার্সিতে "হিন্দ"/"হিন্দুস্তান" হয়েছে।
সিন্ধু নদী (সিন্ধু নামেও পরিচিত) এশিয়ার অন্যতম দীর্ঘতম নদী। মানসরোবরের পার্শ্ববর্তী এলাকায় তিব্বতীয় মালভূমি থেকে উদ্গত হয়ে নদীটি জম্মু ও কাশ্মীরের লাদাখ অঞ্চলের মধ্য দিয়ে গিলগিট-বালতিস্তান ও হিন্দুকুশ সীমান্তের দিকে অগ্রসর হয় এবং তারপর সিন্ধে করাচির বন্দর নগরীর নিকটবর্তী আরব সাগরে মিলিত হবার জন্য সমগ্র পাকিস্তান জুড়ে দক্ষিণ অভিমুখে প্রবাহিত হয়। এটি পাকিস্তানের দীর্ঘতম নদীর এবং জাতীয় নদী।


title: সিন্ধু নদ

text: নদীটির মোট নিষ্কাশন ক্ষেত্র ১,১৬৫,০০০ কিমি ২ (৪৫০,০০০ বর্গ মাইল) অতিক্রম করেছে। এর আনুমানিক বার্ষিক প্রবাহ প্রায় ২৪৩ কিলোমিটার (৫৮ কিলোমিটার), যা নীল নদীর দ্বিগুণ এবং টাইগ্রিস ও ইউফ্রেটস নদীগুলির মিলিত প্রবাহের তিনগুণ, যা বার্ষিক প্রবাহের দিক দিয়ে বিশ্বের ২১অম বৃহত্তম নদী সৃষ্টি করেছে। লাদাখে জানসকার বাম তীরভূমির উপনদী। সমভূমিতে, বাম তীরভূমির উপনদী পাঞ্জনাড যার নিজের পাঁচটি প্রধান উপনদী রয়েছে, যথা চন্দ্রভাগা/চেনব, বিতস্তা/ঝিলাম, ইরাবতী, বিপাশা এবং শতদ্রু। এর প্রধান দক্ষিণ তীরবর্তী শাখাগুলি হল শোক, গিলগিট, কাবুল, গোমল এবং কুররাম। পর্বতীয় ঝরনা থেকে নির্গত এবং হিমবাহ এবং হিমালয়ের নদীসমূহের দ্বারা প্রতিপালিত নদী সমৃদ্ধ বনভূমি, সমতলভূমি এবং অনুর্বর গ্রামাঞ্চলের বাস্তুসংস্থান ব্যবস্থাকে সমৃদ্ধ করে।


title: সিন্ধু নদ

text: উপনদীগুলিসহ সিন্ধু উপত্যকার উত্তর অংশ,পাঞ্জাব অঞ্চল গঠন করে, যদিও সিন্ধু নীচের গতিপথ যা সিন্ধ নামে পরিচিত একটি বৃহৎ বদ্বীপে শেষ হয়। ঐ অঞ্চলের অনেক সংস্কৃতির জন্য নদীটি ঐতিহাসিকভাবে গুরুত্বপূর্ণ। ৩য় সহস্রাব্দ খ্রিস্টপূর্বাব্দে ব্রোঞ্জ যুগীয় একটি প্রধান শহুরে সভ্যতার উত্থান দেখেছে। দ্বিতীয় সহস্রাব্দে পাঞ্জাব অঞ্চল, হিন্দু ঋকবেদের স্তবগানে, সপ্ত সিন্ধু হিসাবে উল্লেখিত এবং পারশী আবেস্তারে হ্যাপ্টা হিন্দু (উভয় শব্দ "সাত নদী" ) হিসাবে উল্লেখ করা হয়েছে। সিন্ধু উপত্যকায় উদ্ভূত প্রথম ঐতিহাসিক রাজ্যগুলিতে গান্ধার এবং সৌবীর রর রাজবংশ অন্তর্ভুক্ত। সিন্ধু নদীটি প্রাচীনকালের প্রারম্ভিক সময়ের পাশ্চাত্যের জ্ঞান নিয়ে এসেছিল, যখন আনুমানিক. ৫১৫ খ্রিষ্ট পূর্বাব্দে, পারস্যের রাজা দারিয়াস তার গ্রিক অনেষ্বক সির্যালেক্স অফ করিয়্যান্ডকে নদীর অনুসন্ধান করতে পাঠিয়েছিলেন।


title: সিন্ধু নদ

text: ভারত "সিন্ধু নদের দেশ" এর জন্য একটি গ্রিক এবং ল্যাটিন শব্দ। যে অঞ্চলের মধ্য দিয়ে নদীটি সমুদ্রে মিশেছে সেটি সিন্ধু নামে পরিচিত এবং এই নাম নদীটির (সংস্কৃত সিন্ধু) নাম থেকে নেওয়া। .


title: সিন্ধু নদ

text: মেগাস্থেনিসের বই ইন্ডিকা নামটি, নদীটির গ্রিক নাম, "ইন্দোস" (Ἰνδός) থেকে এসেছে এবং Nearchusএর সমকালীন বিবরণটি বর্ণনা করে যে, আলেকজান্ডার দ্যা গ্রেট নদী অতিক্রম করে এসেছিলেন। প্রাচীন গ্রিকরা ভারতীয়দের (বর্তমানের উত্তর-পশ্চিমাঞ্চলীয় ভারত ও পাকিস্তানের জনগণ) "ইন্ডোই" (Ἰνδοί) হিসাবে উল্লেখ করেছেন, যা আক্ষরিক অর্থে "সিন্ধুর মানব"।


title: সিন্ধু নদ

text: ঋগ্বেদ কয়েকটি পৌরাণিক নদীr বর্ণনা করে, যার মধ্যে "সিন্ধু" একটি। ঋগ্বেদিয় "সিন্ধু" বর্তমানের সিন্ধু নদ বলে মনে করা হয় এবং তার পাঠ্যাংশে ১৭৬ বার প্রত্যায়িত হয় - বহুবচন হিসাবে ৯৫ বার, প্রায়শই জাতিগত অর্থে ব্যবহৃত হয়। ঋগ্বেদে, পরের দিকের স্তোত্রে বিশেষত সিন্ধু নদকে বোঝানোর জন্য শব্দটির অর্থ সীমাবদ্ধ করা হয়, যেমন নদীস্তুতি শুক্তা বন্দনায় উল্লিখিত হয়েছে নদীগুলির তালিকা। ঋগ্বেদীয় স্তোত্রগুলিতে সমস্ত নদীগুলি স্ত্রীলিঙ্গ প্রয়োগ করে উল্লিখিত কিন্তু "সিন্ধু" একমাত্র নদী যাকে পুংলিঙ্গে উল্লেখ করা হয়েছে যার অর্থ সিন্ধু সমগ্র নদীর মধ্যে সাহসী এবং অন্যান্য সমস্ত নদীগুলির মধ্যে সর্বশ্রষ্ঠ।


title: প্রতিভা দেবীসিংহ পাটিল

text: প্রতিভা দেবীসিংহ পাটিল () (মারাঠি ভাষায়: प्रतिभा देवीसिंह पाटिल) (জন্ম: ১৯৩৪, ১৯ ডিসেম্বর) ভারতের প্রথম নির্বাচিত মহিলা রাষ্ট্রপতি। তিনি স্বাধীনতার পর ভারতের ১২তম রাষ্ট্রপতি নির্বাচিত হয়েছেন। তার বয়স ৭২ বছর। বর্তমানে তিনি ভারতের রাজস্থান প্রদেশের গভর্ণর হিসেবে দায়িত্ব পালন করছেন। তিনি ১৯শে জুলাই, ২০০৭ তারিখে "ভারতীয় রাষ্ট্রপতি নির্বাচন, ২০০৭" এ নিকটবর্তী প্রতিদ্বন্দ্বী ভৈরোঁ সিং শেখাওয়াত চেয়ে তিন লক্ষেরও বেশি ভোট পেয়ে জয় লাভ করেন।২০০৭ সালের ২৫ জুলাই তিনি ভারতের প্রথম মহিলা রাষ্ট্রপতি হিসেবে শপথ গ্রহণ করেন। ভারতের সংবিধানে প্রধানমন্ত্রীর হাতে থাকে নির্বাহী ক্ষমতা কিন্তু রাজ্য এবং কেন্দ্রীয় সরকার গঠনে রাষ্ট্রপতির ব্যাপক ক্ষমতা আছে। ফলে এটি শুধুমাত্র আনুষ্ঠানিক পদ নয়। এছাড়া আরো বেশ কিছু ক্ষমতা হাতে থাকার কারণে দেশীয় উন্নয়নে ভূমিকা রাখার যথেষ্ট সুযোগও তার আছে। নির্বাচনে জিতে প্রতিভা তার প্রতিক্রিয়ায় বলেছিলেন, "কাগুজে প্রেসিডেন্ট’ না হয়ে এই পদের সাংবিধানিক সমস্ত দায়িত্ব তিনি যোগ্যতাবলে পালন করবেন"।


title: প্রতিভা দেবীসিংহ পাটিল

text: প্রতিভা পাটিল ১৯৩৪ সালের ১৯ ডিসেম্বর ভারতের মহারাষ্ট্রের ছোট শহর জালগাঁওয়ে জন্ম গ্রহণ করেন।


title: প্রতিভা দেবীসিংহ পাটিল

text: তিনি জলগাঁও ও মুম্বাইয়ে লেখাপড়া করেন। কলা ও আইন শাস্ত্রের উপর স্নাতকোত্তর ডিগ্রি লাভের পর তিনি জলগাঁওয়ে একজন আইনজীবী হিসেবে কর্মজীবন শুরু করেন। ১৯৬৫ সালে তিনি রাজস্থানি বংশভূত তরুণ দেবীসিংহ রনসিংহ শেখাওয়াতকে বিয়ে করেন। তাদের এক ছেলে ও মেয়ে রয়েছে।


title: প্রতিভা দেবীসিংহ পাটিল

text: প্রতিভা পাটিলের পরিবারে শুধুমাত্র তিনিই রাজনীতির সাথে জড়িত। সামাজিক কাজ করতে গিয়ে তিনি কংগ্রেসের রাজনীতির সাথে জড়িত হয়ে পড়েন। ১৯৬২ সালে তিনি প্রথম মহারাষ্ট্র বিধানসভার সদস্য নির্বাচিত হন। ১৯৭২ সাল থেকে ১৯৭৮ সাল পর্যন্ত তিনি রাজস্থান মন্ত্রীসভার সদস্য ছিলেন। ১৯৭৯ সালে কংগ্রেস বিধানসভার নির্বাচনে হেরে গেলে তিনি বিরোধী দলীয় নেত্রীর দায়িত্ব পালন করেন। ১৯৮২ সালে আবার রাজ্য মন্ত্রীসভার সদস্য হন। ১৯৮৫ সালে উচ্চ রাজ্যসভার সদস্য ও ১৯৯১ সালে সাধারণ নির্বাচনে লোকসভার সদস্য নির্বাচিত হন।


title: প্রতিভা দেবীসিংহ পাটিল

text:
নয়া দিল্লী ও মুম্বাইয়ে তিনি কর্মজীবী মহিলাদের জন্য হোস্টেল তৈরি করেছেন। নিজ জন্মস্থান জলগাঁওয়ে তিনি একটি প্রকৌশল বিশ্ববিদ্যালয় স্থাপন করেছেন। এছাড়া সেখানে একটি চিনিকল ও মহিলাদের জন্য একটি সমবায় ব্যাংকও স্থাপন করেছেন।
ভারতের ক্ষমতাসীন দল কংগ্রেস সমর্থিত সংযুক্ত প্রগতিশীল মোর্চার (ইউপিএ) প্রার্থী ছিলেন প্রতিভা পাটিল। ভারতীয় সংসদের দুই কক্ষের ৬৮২ এমপি এবং রাজ্য বিধানসভার ৩,৭৫৫ এমএলএ এর গোপন ব্যালটে এ নির্বাচনে ভোট দেন। ১৯ জুলাই, ২০০৭ কড়া নিরাপত্তার মধ্য দিয়ে সংসদ এবং দেশব্যাপী রাজ্য বিধানসভায় ভোট গ্রহণ শুরু হয়। শনিবার সকাল ১১টায় ভোট গণনা শুরু হয়। পাটিল বিরোধী পক্ষ বিজেপি ও এজিপির ভিন্ন মতাবলম্বীদের অপ্রত্যাশিত সমর্থন লাভ করেন।


title: প্রতিভা দেবীসিংহ পাটিল

text: চূড়ান্ত ভোট গণনায় দেখা যায়, প্রতিভা পাটিল ৬৫.৮২ শতাংশ ভোট পেয়েছেন। পার্লামেন্টে তিনি পেয়েছেন ৪৪২ ভোট। প্রতিপক্ষ শেখওয়াত পেয়েছেন ২৩২ ভোট। রাজ্য বিধানসভা ও ইউনিয়ন এলাকাগুলো মিলে প্রতিভা পেয়েছেন ২,৪৮৯ ভোট। সব মিলিয়ে প্রতিভা পাটিল ১০.৯৮ লাখ নির্বাচকমন্ডলীর ৬ লাখ ৩৮ হাজার ১১৬ ভোট পেয়েছেন।


title: মুমতাজ মহল

text: মুমতাজ মহল সাধারণ ডাকনাম আরজুমান্দ বানু বেগম (ফার্সি: ﻣﻤﺘﺎﺯ ﻣﺤﻞ; উচ্চারণ//; অর্থ "প্রাসাদের অলঙ্কার"), যিনি ভারতের আগ্রায় ১৫৯৩ খ্রিস্টাব্দের এপ্রিল মাসে জন্মগ্রহণ করেন। তার পিতা ছিলেন পারস্যের মহানুভব আবদুল হাসান আসাফ খান, যিনি সম্রাট জাহাঙ্গীরের স্ত্রী নূর জাহানের ভাই। মুমতাজ ইসলাম ধর্মে বিশ্বাসী ছিলেন। তার বিয়ে হয়েছিল মাত্র ১৯ বছর বয়সে মে ১০, ১৬১২ খ্রিস্টাব্দে যুবরাজ খুর্‌রম এর সাথে, যিনি পরবর্তীকালে মুঘল সম্রাট শাহ জাহান (প্রথম) নামে "তাখ্‌ত ই তাউস" বা "ময়ূর সিংহাসনে" বসেন। মুমতাজ শাহ জাহানের দ্বিতীয় স্ত্রী ছিলেন এবং তিনি শাহ জাহানের পছন্দের ছিলেন। মুমতাজ মৃত্যুবরণ করেন ডেক্কান বর্তমানে মধ্যপ্রদেশের অন্তর্গত বুরহানপুরে জুন ১৭, ১৬৩১ খ্রিস্টাব্দে তার চতুর্দশ সন্তান জন্মদানের সময়, এক কন্যা সন্তান জন্ম দিয়েছিলেন নাম রাখা হয়েছিল গৌহর বেগম। মৃত্যুর পর মুমতাজকে সমাহিত করা হয়েছিল আগ্রার তাজ মহলে।


title: নূর জাহান

text: নূর জাহান (ফার্সি: نور جهان ) (১৫৭৭ - ১৬৪৫) একজন মুঘল সম্রাজ্ঞী যাঁর পিতৃদত্ত নাম ছিল মেহের উন নিসা । ইনি মুঘল সম্রাজ্ঞী ও সম্রাট জাহাঙ্গীরের প্রধানা মহিষী ছিলেন । একজন বলিষ্ঠ, সম্মোহনী ও উচ্চশিক্ষিতা নারী হওয়ায় তাঁকে ১৭শ শতাব্দীর সবচেয়ে প্রভাবশালী নারী ভাবা হয় । ইনি সম্রাট জাহাঙ্গীরের বিশতম ও সর্বাপেক্ষা প্রিয়া স্ত্রী ছিলেন যিনি মুঘল সাম্রাজ্যের সর্বোৎকৃষ্ট পর্যায়ে রাজত্ব করেন । তাঁদের ভালোবাসা অনেক কিংবদন্তির( প্রায়শঃ প্রশ্নসাপেক্ষ) জন্ম দিয়েছে ।


title: নূর জাহান

text: তাঁর দ্বিতীয় স্বামী সম্রাট জাহাঙ্গীরের মদ্য ও আফিমের প্রতি তীব্র আসক্তি থাকায় নূর জাহান একটি গুরুত্বপূর্ণ রাজকীয় ভূমিকা পালন করেন যাকে সিংহাসনের পেছনের মূল শক্তি ধরা হয় । তিনি শুধু ঐতিহাসিকভাবে সম্পূর্ণ রাজনৈতিক ক্ষমতার অধিকারিণীই ছিলেন না সেই সাথে ভারতীয় সংস্কৃতি, দাতব্য কাজ, বৈদেশিক বাণিজ্য ও লৌহমানবীর ন্যায় ক্ষমতা পালনের জন্য বিখ্যাত ছিলেন । তিনি সম্রাজ্ঞী মমতাজ মহলের খালা ছিলেন যাঁর জন্য সম্রাট শাহজাহান তাজমহল তৈরি করেন । এছাড়াও তিনিই একমাত্র মুঘল সম্রাজ্ঞী যাঁর নাম রৌপ্যমুদ্রায় অঙ্কিত আছে ।


title: নূর জাহান

text: নুরজাহান বা জগতের আলো(জন্মঃ ৩১ মে, ১৫৭৭ – মৃত্যুঃ ১৭ ডিসেম্বর, ১৬৪৫) হচ্ছে সম্রাট জাহাঙ্গীর এর দেয়া নাম। তার আসল নাম ছিল মেহেরুন্নিসা। মেহেরের বাবা ছিল গিয়াস বেগ। তার বাবা গিয়াস বেগ ও মা যখন তেহেরান থেকে ভাগ্যের সন্ধানে হিন্দুস্তান আসছিলেন তখন পথের মধ্যেই নির্জন মরু প্রান্তে এক বাবলা গাছের তলায় জন্ম হয় মেহেরুন্নিসার। গল্প আছে যে এই সময় গিয়াস বেগ ও তার পত্নী এমন দুর্দশায় পরেছিলেন যে মেয়ে কে বাঁচাবার কোন উপায় না পেয়ে তারা পথের মাঝেই কচি মেয়েকে শুইয়ে রেখে রউনা হন। আশা ছিল কোন সহৃদয় ব্যক্তি যদি তাকে পায় নিয়ে আশ্রয় দিবে। কিছুদূর যাবার পর ই শিশু কন্যার কান্না শুনে তারা আর থাকতে পারলেন না। ফিরে এসে মেয়েকে বুকে চেপে নিঃসহায় , নিঃসম্বল গিয়াস বেগ এসে পৌঁছালেন লাহোরে। এবার তার ভাগ্য পরিবর্তন হল। আকবর বাদশার সুনজরে পরলেন তিনি, আর ছোট মেয়ে মেহেরের স্থান হল হেরেমে।


title: নূর জাহান

text: নূরজাহান শারীরিকভাবে শক্তিশালী ছিলেন। তিনি প্রায়ই সম্রাটের সাথে বাঘ শিকারে জেতেন।শক্তিশালী বাঘ শিকারি হিসেবে তার খ্যতি ছিল। কথিত আছে তিনি ৬ টি গুলি দিয়ে ৪ টি বাঘ শিকার করেছিলেন।তার বীরত্বের কবিতাও লিখেছেন অনেক কবি।


title: নূর জাহান

text: ইংরেজ দূত টমাস রো লিখে গেছেন মেহের আসলে দেশ শাসন করত। জাহাঙ্গীর ছিল নাম কেওয়াস্তে সম্রাট। সেই সময়কার মুদ্রাতে জাহাঙ্গীর এর সঙ্গে নুরজাহানের ছবিও ছাপা হত। তিনি অত্যন্ত দক্ষতার সাথে রাজ্য পরিচালনা করতেন। জাহাঙ্গীর এর রাজত্তের শেষ দিকে যখন তার ছেলে খুররম ও সেনাপতি মহাব্বত খা বিদ্রোহ করেন তখন বিদ্রোহীদের বিরুদ্ধে যুদ্ধ পরিচালনা করেন নুরজাহান।


title: নূর জাহান

text: মেহেরের বিয়ে ঠিক হয় তুর্কিস্তানের খানদানি বংশের আলি কুলি বেগ এর সঙ্গে। আলি কুলি ছিলেন অত্যন্ত সাহসী, নির্ভীক ও সচ্চরিত্র যুবক। একলা খালি হাতে বাঘ মারার জন্য তার নাম হয় শের আফগান। শোনা যায় মেহের একবার যুবরাজ সেলিমের নজরে পড়ে জান। সেলিম ও অমনি খেপে উঠলো মেহের কে বিয়ে করার জন্য। বাদশাহ আকবর এর কাছে আর্জি পউছে গেলো তার বিয়ের। কিন্তু নিজের বংশ মর্যাদার কথা ভেবে সেলিমকে নিষেধ করে আলি কুলির সঙ্গে মেহেরের বিয়ে দেন। মেহেরের বয়স তখন ষোল। বিয়ের পর স্বামীর সঙ্গে চলে যান বর্ধমান।


title: নূর জাহান

text: শেরের মৃত্যুর পর মেহেরকে আগ্রাতে নিয়ে আসা হয়। তখন মেহেরের বয়স তেত্রিশ। ওই বয়স এও তিনি অপূর্ব রূপসী ছিলেন। মোঘল হেরেমে থেকেও দীর্ঘ চার বছর সম্রাটকে দেখেননি। তারপর আর পারলেন না সম্রাটকে ফেরাতে। সাইত্রিশ বছর বয়সে বিয়ে(২৫ মে, ১৬১১ খ্রিস্টাব্দ) করেন জাহাঙ্গীরকে। জাহাঙ্গীর তার নাম দিলেন নুরজাহান বা জগতের আলো।


title: নূর জাহান

text: নুরজাহানের শেষ জীবন সুখের হয় নি। তার বিরাট উচ্চাকাঙ্ক্ষা ছিল তার জন্য দায়ী। জাহাঙ্গীর এর মৃত্যুর পর নুরজাহানও লাহোরেই থেকে যান শেষ পর্যন্ত। অবশেষে বাহাত্তর বছর বয়সে শেষ নিঃশ্বাস ত্যাগ করেন ওই লাহোরেই। তার কবরের গাঁয়ে তার রচিত দুটি লাইন দেখতে পাওয়া যায়। ফরাসিতে লেখা। কবি সত্যেন দত্ত বাংলায় অনুবাদ করে:


title: নূর জাহান

text:
“ গরীব গোরে দ্বীপ জেলো না,
ফুল দিও না কেউ ভুলে,
শ্যামা পোকার না পোড়ে পাখ,
দাগা না পায় বুলবুলে।“


title: ভিলহেল্ম শিকার্ড

text: ভিলহেল্ম শিকার্ড () (হেরেনবের্গ, ২২শে এপ্রিল, ১৫৯২ – ট্যুবিঙেন, ২৩শে অক্টোবর, ১৬৩৫) একজন জার্মান বহুশাস্ত্রজ্ঞ। ধারণা করা হয় শিকার্ডই প্রথম ১৬২৩ সালে একটি যান্ত্রিক ক্যালকুলেটর তথা আদিতম কম্পিউটার তৈরি করেন।


title: ভিলহেল্ম শিকার্ড

text: শিকার্ড জার্মানির হেরেনবের্গে জন্মগ্রহণ করেন। সমসাময়িকেরা তাঁর যন্ত্রের নাম দিয়েছিল "দ্রুতি ঘড়ি"। ব্লেজ পাসকালের পাসকালাইন ক্যালকুলেটর এবং গটফ্রিড লাইবনিৎসের তৈরি ক্যালকুলেটরের ২০ বছর আগে শিকার্ড এই ক্যালকুলেটর বানান। ইয়োহানেস কেপলারের কাছে শিকার্ডের লেখা চিঠিগুলিতে যন্ত্রটি ব্যবহার করে কীভাবে জ্যোতির্বৈজ্ঞানিক সারণি গণনা করতে হয়, তার বিবরণ আছে। শিকার্ডের যন্ত্রটি ছয় অঙ্কের সংখ্যা যোগ ও বিয়োগ করতে পারত এবং ওভারফ্লো হলে বেল বাজাত। আরও জটিল গণনার জন্য যন্ত্রটির সাথে নেপিয়ারের দন্ডসমূহের একটি সেট সংযুক্ত ছিল। শিকার্ডের যন্ত্রের ডিজাইন তাঁর মৃত্যুর পর হারিয়ে গেলেও ১৯শ শতকে এটি খুঁজে পাওয়া যায় এবং ১৯৬০ সালে যন্ত্রটির একটি কর্মক্ষম অনুকৃতি আবার তৈরি করা হয়।


title: ভিলহেল্ম শিকার্ড

text: তবে শিকার্ডের যন্ত্রটি প্রোগ্রামযোগ্য ছিল না। আরও ২০০ বছর পর ১৮২০-এর দশকে চার্লস ব্যাবেজ প্রথম প্রোগ্রামযোগ্য কম্পিউটারের "ডিজাইন" তৈরি করেন। আর তারও একশ বছর ১৯৪১ সালে কনরাড ৎসুজে প্রথম কর্মক্ষম প্রোগ্রামযোগ্য কম্পিউটার তৈরি করেন।


title: ইলেক্ট্রনিক বর্তনী

text: ইলেক্ট্রনিক বর্তনী () হচ্ছে একধরনের বৈদ্যুতিক বর্তনী যাতে সক্রিয় ইলেক্ট্রনিক যন্ত্রাংশ যেমন ট্রানজিস্টর বিদ্যমান।


title: ইলেক্ট্রনিক বর্তনী

text: যদিও বৈদ্যুতিক বর্তনীসমূহ যেসব বিধি মেনে চলে, ইলেক্ট্রনিক বর্তনীগুলিও সেই একই বিধি মেনে চলে, এগুলি আরও অনেক জটিল বৈশিষ্ট্য প্রদর্শন করে।


title: ইলেক্ট্রনিক বর্তনী

text: ইলেক্ট্রনিক বর্তনীসমূহে অ্যানালগ, ডিজিটাল ও মিশ্র-সিগণাল এই তিন শ্রেণীতে ভাগ করা যায়।


title: কম্পিউটার নেটওয়ার্ক

text: কম্পিউটার নেটওয়ার্ক () হচ্ছে এমন একটি ব্যবস্থা যাতে দুই বা ততোধিক কম্পিউটার একসাথে যুক্ত থাকে। কম্পিউটার নেটওয়ার্ক ব্যবহারকারীরা ফাইল, প্রিন্টার ও অন্যান্য সম্পদ ভাগাভাগি করে ব্যবহার করতে পারেন, একে অপরের কাছে বার্তা পাঠাতে পারেন এবং এক কম্পিউটারে বসে অন্য কম্পিউটারে প্রোগ্রাম চালাতে পারেন।


title: কম্পিউটার নেটওয়ার্ক

text: নেটওয়ার্ক এর বাংলা অর্থ বিস্তীর্ণ জালিকা ।


title: কম্পিউটার নেটওয়ার্ক

text: একটি নেটওয়ার্কে মূলত তিনটি উপাদান থাকে: অ্যাপ্লিকেশন সফটওয়্যার, নেটওয়ার্ক সফটওয়্যার এবং নেটওয়ার্ক হার্ডওয়্যার।নেটওয়ার্কে ট্রান্সমিট করা তথ্য বাইনারি ডিজিট বা বিট আকারের হয়, যাতে কম্পিউটারের ইলেকট্রনিক বর্তনী সহজেই তা প্রক্রিয়া করতে পারে।


title: কম্পিউটার নেটওয়ার্ক

text:
কম্পিউটার নেটওয়ার্কে সাধারণত তিন ভাগে ভাগ করা যায় যথা-
LAN (Local Area Network) : লোকাল এরিয়া নেটওয়ার্ক (Local Area Network), একে সংক্ষেপে ল্যান (LAN) বলা হয় । একই বিল্ডিং এর মাঝে কয়েকটি কম্পিউটার নিয়ে গঠিত নেটওয়ার্ককে বলা হয় লোকাল এরিয়া নেটওয়ার্ক (Local Area Network) এই ধরনের নেটওয়ার্কের গঠন খুব সহজ , এর্ং এর জন্য ব্যবহৃত ডিভাইস সমুহের দাম খুব কম । এই ধরনের নেটওযার্কে ব্যবহৃত ডিভাইস সমুহ হল হাব, সুইচ , রিপিটার । আমাদের দৈনন্দিন জীবনে আমরা লোকাল এরিয়া নেটওয়ার্ক বা LAN ই ব্যবহার করে থাকি। ছোট-মাঝারি অফিস-আদালত ও ব্যবসা-বাণিজ্যে এ নেটওয়ার্ক ব্যবহৃত হয়। এর মূল উদ্দেশ্য থাকে ডিভাইসসমূহের পরস্পরের মধ্যে তথ্য এবং রিসোর্স শেয়ার করা। ছোট-মাঝারি অফিসে LAN তৈরি করে প্রিন্টার, মডেম, স্ক্যানার, ইত্যাদি ডিভাইসের জন্য সাশ্রয় করা যেতে পারে।


title: কম্পিউটার নেটওয়ার্ক

text: MAN (Metropolitan Area Network) : মেট্রোপলিটান এরিয়া নেটওয়ার্ক (Metropolitan Area Network), একে সংক্ষেপে ম্যান (MAN) বলা হয় । একই শহরের মধ্যে অবস্থিত কয়েকটি ল্যানের সমন্বয়ে গঠিত ইন্টারফেসকে বলা হয় মেট্রোপলিটন এরিয়া নেটওয়ার্ক (MAN)। এ ধরনের নেটওয়ার্ক ৫০-৭৫ মাইল পর্যন্ত বিস্তৃত হতে পারে। এই নেটওয়ার্কর ডাটা ট্রান্সফার স্পিড গিগাবিট পার সেকেন্ড। এ ধরনের নেটওয়ার্ক এ ব্যবহিত ডিভাইস গুলো হলো রাউটার, সুইজ, মাইক্রোওয়েভ এন্টেনা ইত্যাদি।


title: কম্পিউটার নেটওয়ার্ক

text: WAN (Wide Area Network) :ওয়াইড এরিয়া নেটওয়ার্ক (Wide Area Network), একে সংক্ষেপে ওয়্যান (WAN) বলা হয় । দূরবর্তী ল্যানসমূকে নিয়ে গড়ে উঠা নেটওয়ার্ককে ওয়াইড এরিয়া নেটওয়ার্ক বলে। (WAN)। সাধারণত  দুটি ভিন্ন ভিন্ন দেশের মধ্যে এই ধরনের নেটওয়ার্ক গড়ে ওঠে । এ ধরনের নেটওয়ার্ক এর ডাটা ট্রান্সফার স্পীড ৫৬ কেবিপিএস থেকে ১.৫৪৪ এমবিপিএস। এ ধরনের নেটওয়ার্কের গঠন বেশ জটিল এবং সাধারণত বিশাল ভৌগলিক এলাকা নিয়ে বিস্তৃত। এ ধরনের নেটওয়ার্কে ব্যবহিত ডিভাইসগুলো হলো রাউটার, মডেম, ওয়্যান সুইজ ইত্যাদি।


title: কেনেডি স্পেস সেন্টার

text: নাসা জন এফ কেনেডি স্পেস সেন্টারটি ফ্লোরিডার টিটাসভিল (Titusville) শহরের পাশে আটলান্টিক উপকূলে মেরিট আইল্যান্ড (Merritt Island) নামক একটি দ্বীপে অবস্থিত। এই স্পেস সেন্টার থেকে নাসার নভোযান উৎক্ষেপণ করা হয় এবং এখানে সে সুবিধা রয়েছে। এখানে একটি দর্শনার্থী কেন্দ্র এবং স্পেস সেন্টারের মূল অংশে বাস ভ্রমণের ব্যবস্থা রয়েছে, যা ফ্লোরিডা ভ্রমণে আসা প্রচুর পযর্টককে এ স্থানটি দর্শনে আকৃষ্ট করছে।


title: রবার্ট মরিসন ম্যাকাইভার

text: রবার্ট মরিসন ম্যাকাইভার (এপ্রিল ১৭, ১৮৮২ - জুন ১৫, ১৯৭০) একজন স্কটীয় বংশোদ্ভূত মার্কিন সমাজবিজ্ঞানী। তিনি আমেরিকান সোসিয়োলজিক্যাল অ্যাসোসিয়েশনের সভাপতি নির্বাচিত হয়েছিলেন।


title: রবার্ট মরিসন ম্যাকাইভার

text: তিনি লুইস দ্বীপের স্টর্নোওয়ে শহরের নর্থ ব্রিচ স্ট্রিটে জন্মগ্রহণ করেন। তার বাবা ডোনাল্ড ম্যাকাইভার ছিলেন একজন বনিক।


title: ভারতীয় বিজ্ঞান ও যুক্তিবাদী সমিতি

text: ভারতীয় বিজ্ঞান ও যুক্তিবাদী সমিতি (ইংরেজিতে Science and Rationalists' Association of India) পশ্চিমবঙ্গের একটি বিজ্ঞান সংগঠন। ১৯৮৫ সালে কলকাতায় প্রগতিশীল ও মুক্ত চিন্তার মানুষদের নিয়ে এই সংগঠন গড়ে ওঠে । ১৯৮৯ সালে এটি সরকারীভাবে নথিভুক্ত হয় (রেজিঃ নং- S/৬৩৪৯৮)। সমিতিটি "যুক্তিবাদী সমিতি" বলেই বেশি পরিচিত। সমাজে মুক্ত চিন্তা ও বিজ্ঞানমনস্কতার প্রসার ঘটানোই ছিলো এই সংগঠনের উদ্দেশ্য। এটি কোন রাজনৈতিক দলের শাখা বা প্রশাখা নয়।সমিতির প্রতিষ্ঠাতা হলেন প্রবীর ঘোষ